Addu gai dhuvasvee3anhenaku rape kuri kamuge thuhumathu kurevey meehaa alun hayyaru koffi | Mihaaru\nއައްޑޫގައި ދުވަސްވީ ތިން މީހުން ރޭޕްކުރުން؛ ތުހުމަތު ކުރެވޭ މީހާ އަލުން ހައްޔަރުކޮށްފި\nއައްޑޫ މީދޫގައި އުމުރުން ދުވަސްވީ، ތިން އަންހެނަކު ރޭޕްކުރުމުގެ ތުހުމަތަށް ހައްޔަރުކުރި ފިރިހެން މީހާ، އެ ރަށު ކޯޓުގެ އަމުރަކުން ގޭ ބަންދަށް ބަދަލުކުރި ނަމަވެސް އެ މައްސަލަ ޕީޖީ އޮފީހުން މުރާޖައާ ކުރުމުން އޭނާ އަލުން ހައްޔަރުކޮށްފި އެވެ.\nއުމުރުން 30 އަހަރުގެ އެ މީހާގެ ބަންދާ މެދު ގޮތެއް ނިންމަން މީދޫ މެޖިސްޓްރޭޓް ކޯޓަށް މި މަހުގެ 16 ގައި ގެންދިއުމުން އޭނާ ބަދަލުކުރީ ގޭބަންދަށެވެ. އެހެންވެ، އެ މައްސަލަ ހޫނުވެފައި ވަނިކޮށް، ޕީޖީ އޮފީހުން އެ މީހާގެ ގޭބަންދު އަމުރު އިއްޔެ އެ ކޯޓުގައި މުރާޖައާ ކުރުމުން ގޭބަންދުގެ ބަދަލުގައި ހޯމް މިނިސްޓްރީން ކަނޑައަޅާ ތަނެއްގައި ބަންދު ކުރަން އަންގާފައިވާ ކަމަށް ފުލުހުން ބުންޏެވެ.\nއެ މީހާގެ މައްޗަށް ކުރަނީ އުމުރުން 64 އަހަރާއި 65 އަހަރު އަދި 66 އަހަރުގެ ތިން އަންހެނުން ރޭޕް ކުރަން އުޅުނު ކަމުގެ ތުހުމަތެވެ. މި މައްސަލާގައި އޭނާ ބަންދު ކުރީ މިިދިޔަ މަހުގެ 30 ވަނަ ދުވަހު އެވެ.\nUmurun dhuvasvee3anheneh ge rape ge thuhumathu kurevey meehaa geybandhah\nއެ މީހާ އަލުން ހައްޔަރުކުރި ނަމަވެސް ތަހުގީގު ނިންމައި އޭނާގެ މައްޗަށް ދައުވާ ކޮށްދިނުމަށް އެދި ޕީޖީގެ އޮފީހަށް މިއަދު ފޮނުވާފައިވާ ކަމަށް ފުލުހުން ބުންޏެވެ.\nފުލުހުން ބުނި ގޮތުގައި މިދިޔަ މަހުގެ 28 ވަނަ ދުވަހު ފުލުހުންނަށް ރިޕޯޓުކޮށްފައި ވަނީ އޭނާ އުމުރުން 64 އަހަރުގެ މީހަކު ރޭޕް ކުރަން މަސައްކަތް ކުރި މައްސަލަ އެވެ. އަދި އެ މައްސަލަ ބެލުމުގެ ތެރޭގައި އޭނާ 24 ގަޑި އިރު ތެރޭ އިތުރު ދެ އަންހެނަކު ރޭޕް ކުރަން އުޅެފައިވާކަން ވެސް ތަހުގީގަށް އެނގުނު ކަމަށް ފުލުހުން ބުނެފައި ވެ އެވެ.\nއައްޑޫ ފުލުހުން ރޭޕް ޖެންޑާ މިނިސްޓްރީ އުމުރުން ދުވަސްވީ މީހުން ސ. މީދޫ ޖިންސީ ގޯނާކުރުން ޖިންސީ އަނިޔާ\nމާލޭގައި އެއްޖިންސްގެ ގުޅުންހިންގިކަމަށް ތުހުމަތުކުރެވުނު ދަރުމަވެރިޔާގެ މައްސަލަވެސް އަލުން ބަލަންޖެހޭނެ. މީނާޔަކީ މާކުރިންވެސް މިކަހަލަ ތުހުމަތުތައް މީހުން ކުރާ މީހެއް. އަތްނުފޯރާ ހިސާބުގައި ހުންނަ މީހަކަށްވާތީ ކުރާނެ ކަމެއް ނޯންނަނީ.


Inthihaabu faskuraanee efadha maahauleh ufedhihjenama: EC\nއިލެކްޝަން ކޮމިޝަންގެ ދެ މެންބަރެއް: އިލެކްޝަން ލަސްކުރާނީ ހާލަތެއް އުފެދިއްޖެނަމަ - އަވަސް ފޮޓޯ\nއަންނަ މަހުގެ ހަތަރު ވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބު ފަސްކުރަންޖެހޭ ފަދަ މާހައުލެއް އުފެދިއްޖެނަމަ، އިލެކްޝަންސް ކޮމިޝަނަށް ގާނޫނުން ދޭ މުހުލަތަށް އިންތިހާބު ފަސްކުރާނެކަމަށް އެ ކޮމިޝަނުގެ ރައީސް އަހުމަދު ޝަރީފް މިއަދު ވިދާޅުވެއްޖެ އެވެ.\nޗައިނާ އިން އުފަންވެގެން މުޅި ދުނިޔެއަށް ފެތުރެމުންދާ އާ ކޮރޯނާ ވައިރަސް މިހާރު ރާއްޖޭން ފެނިފައިވާއިރު، ކައުންސިލު އިންތިހާބު ފަސްކުރުމަށް ގިނަ ބަޔަކު ދަނީ ގޮވާލަމުންނެވެ.\nއެކަމާ ގުޅިގެން، ޝަރީފް މިއަދު ވިދާޅުވި ގޮތުގައި، އިންތިހާބު ފަސްކުރަންޖެހޭ ފަދަ މާހައުލެއް އުފެދިއްޖެނަމަ، އިލެކްޝަންސް ކޮމިޝަނަށް ގާނޫނުން ދޭ މުހުލަތަށް އިންތިހާބު ފަސްކުރާނެކަމަށެވެ.\nޝަރީފް މިގޮތަށް ވިދާޅުވެފައިވަނީ ލޯކަލް ކައުންސިލް އިންތިހާބު ފަސްކުރުމާމެދު ގޮތެއް ނިންމާނީ ހުރިހާ ސިޔާސީ ޕާޓީތަކެއްގެ މަޝްވަރާއާއެކު ކަމަށް ޓޫރިޒަމް މިނިސްޓަރު އަލީ ވަހީދު ވެސް ވިދާޅުވެފައިވަނިކޮށެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި އަލީ ވަހީދު ވިދާޅުވީ އިންތިހާބު ފަސްކުރުމަކީ ސަރުކާރަށް އެކަނި ކުރެވޭނެ ކަމެއް ނޫން ކަމަށާއި، އެކަން ކުރެވޭނީ އެހެން ސިޔާސީ ޕާޓީތަކުގެ މަޝްވަރާކޮށް އިއްތިފާގުވެވޭ ގޮތެއްގެ މަތީން ކަމަށެވެ.\nއާދަމް ޝަރީފު އުމަރު ލޯކަލް ކައުންސިލްތަކުގެ އިންތިހާބު ކޮރޯނާ ވައިރަސް + ކޮވިޑް-19


Tax thah bahalai dhinumun viyafaarithakah Relief eh\nއަމީނާ މަގުގައި ހުންނަ އަމީނީ މާރުކޭޓުގެ ގޮޅިއެއް: ޓެކްސް ބަހާލައިގެން ދައްކަން މީރާއިން ވަނީ ބޮޑު ލުޔެއް ދީފައި -- ފޮޓޯ: އަވަސް\nކޮވިޑުގެ ފުރަތަމަ ރާޅަށް ފަހު ލިބުނީ ކުޑަ ވަގުތު ކޮޅެކެވެ. ވިޔަފާރި ކުރަން ލިބުނީ މަދު ދުވަސް ކޮޅެކެވެ. ރަނގަޅަށް ހިންދެމި ނުލެވިގެން އުޅެނިކޮށް ދެވަނަ ރާޅެއް ބޯމައްޗަށް ބިންދާލި އެވެ. މިހާރު "ފުއްޓަރާ ހަމަ އަށް" ދަމާލާފައި މި ވަނީ އެ ރާޅުގެ ލޮނުގަނޑެވެ. މި ބަލީގެ ރާޅުތަކުގައި ތެޅިތެޅި "ވިޔަފާރިތައް ބަލި" ވެއްޖެ އެވެ. ވިޔަފާރި ނުކުރެވި ދިޔަ ދިގު މުއްދަތާއެކު އަތުގައި ހުރި ފައިސާކޮޅުން ހަރަދު ކުރަން މަޖުބޫރުވެ، ގިނަ ބަޔަކު ގާތްގަނޑަކަށް "ވިދިއްޖެ" އެވެ. އެހެންވެ މި ވަގުތު ވިޔަފާރި ތަކަށް ބޭނުން ވަނީ ހަގީގީ ލުޔެކެވެ.\nމި ރާޅުގެ ހޮޅި ދަށުން އަރައި ނޭވާލެވޭ "ރިލީފެ" ކެވެ. ބޭނުންވާ ލުޔަކީ ކުރެވޭ ކުޑަ ވިޔަފާރިން ލިބޭ މަދު ފައިސާކޮޅުން، މިހާރު ހުރި ބދަރަނިތަކާއި ދައްކަން ޖެހޭ ފައިސާތައް ދައްކާލަން ސަރުކާރުން ދޭނެ ވަގުތު ކޮޅެކެކެވެ.\nދައުލަތުގެ ޓެކްސް އިދާރާ، މީރާ އިން ބަހާލައިގެން ޓެކްސް ދައްކަން ދިން ލުޔާއެކު ގިނަ ވިޔަފާރިތަކަށް އެ ވަގުތު ކޮޅު ލިބޭނެ އެވެ.\nވިޔަފާރި ހިންގަން ލިބޭނެ ވަގުތުކޮޅެއް\nކޮވިޑް-19 ފެށުމާއެކު ސަރުކާރުން އެކި ނަން ނަމުގައި ރިލީފް ދިނެވެ. ވޯކިން ކެޕިޓަލް ލޯނު ދިނެވެ. ލޯނުތައް ފަސްކޮށް ދިނެވެ. ފެނާއި ކަރަންޓުން ޑިސްކައުންޓް ދިނެވެ. އަނެއްކާ ފަހުން ވެސް ލޯނު ދިނެވެ. އެކަމަކު ތަޖުރިބާކާރުންގެ ނަޒަރުގައި ކޮވިޑުގެ މިހާރުގެ ހާލަތާއި އިކޮނޮމީގެ ދަތުރު އޮތް ހިސާބުން މި ވަގުތު ބޭނުން ވަނީ އިތުރު ދަރަނި ލޯނުތަކެއްގެ ބަދަލުގައި އެހެން ލުއި ތަކެކެވެ. މީރާ އިން ޓެކްސް ބަހާލައިގެން ދައްކަން ދިން ލުޔާއެކު ލިބޭނެ ހިތްހަމަ ޖެހުމަކީ މިއީ އެވެ.\nމީރާގެ އެސިސްޓެންޓް ކޮމިޝަނަރު ޖެނެރަލް، ރެވެނިއު ސާވިސަސް މުހައްމަދު ޝަރީފު ވިދާޅުވި ގޮތުގައި ކުރިން ވެސް އެ އުސޫލު އޮވެ އެވެ. ނަމަވެސް މި ފަހަރުގެ ތަފާތަކީ ގެނެސް ދެވުނު ލުޔެކެވެ.\nމީރާގެ ހެޑް އޮފީސް ކުރިމަތީގައި ބަޔަކު ހިދުމަތެއް ހޯދަނީ -- ފޮޓޯ: އަވަސް\nމީރާ އިން ގެނެސް ދިން މި ބަދަލާއެކު ޓެކްސް ދެއްކުމަށް ދަތިވެފައިވާ ފަރާތްތަކަށް އިތުރު ލުޔެއް ލިބޭނެ އެވެ. މި ބަދަލު ގެނެސް ދިނުމާއެކު އިންސްޓޯލްމަންޓް އުސޫލުން މީރާއަށް ފައިސާ ދެއްކުމުގެ އުސޫލަށް އިތުރު ލުއި ތަކެއް ވަނީ ދީފަ އެވެ. ލުއިތަކުގެ ތެރޭގައި އިންސްޓޯލްމަންޓް އުސޫލުން ފައިސާ ދެއްކުމަށް އެދި ހުށަހަޅާ ފަރާތްތަކަށް، އޭގެ ކުރިން އިންސްޓޯލްމަންޓް އުސޫލުން ފައިސާ ދެއްކުމުގެ އެއްބަސްވުމަކަށް ދިއުމުގެ ގޮތުން ދައްކަންޖެހޭ "ކޮމިޓްމަންޓް ޕޭމަންޓަށް" ވުރެ ކުޑަ "ކޮމިޓްމަންޓް ޕޭމަންޓެއް" ދެއްކުމުން އިންސްޓޯލްމަންޓް އެގްރިމަންޓަކަށް ދެވޭނެ އިންތިޒާމާއި އާންމު އުސޫލުން އިންސްޓޯލްމަންޓް ހަމަޖައްސައިދެވޭ މުއްދަތަށް ވުރެ ދިގު މުއްދަތަކަށް އިންސްޓޯލްމަންޓުގެ މުއްދަތު ހަމަޖައްސައި ދެ އެވެ.\nޓެކްސް ބަހާލުން ދެމަހާއި ދެ އަހަރަށް\nމި ބަދަލު ވީ ރާއްޖޭގެ ވިޔަފާރިތައް ތަމްސީލް ކުރާ ޖަމިއްޔާއަކުން ވެސް ބަލައިގަތް ބަދަލަކަށެވެ. ކުދި އަދި މެދުފަންތީގެ ވިޔަފާރިތައް ތަމްސީލް ކުރާ އެސްއެމްއީ ފެޑަރޭޝަންގެ ރައީސް އަބްދުއް ލަތީފު ވިދާޅުވި ގޮތުގައި މީރާއިން މި ފަހަރު ސެޓްކޮށްފައި ވަނީ ފުރިހަމަ ޕްރެސީޑެންޓެކެވެ.\n"އަސްލު މި ބަދަލުވާނީ ވިޔަފާރި ތަކަށް ބޮޑު ލުޔަކަށް. މިހާރު ބަހާލައިގެން ޓެކްސް ދައްކަން ފުރުސަތު ލިބުމަކީ ވިޔަފާރި ހިންގަން ފަށަން އަންނައިރު ލިބޭނެ ފަސޭހައެއް،" ލަތީފު ވިދާޅުވި އެވެ.\nއަސްލު މި ބަދަލުވާނީ ވިޔަފާރި ތަކަށް ބޮޑު ލުޔަކަށް. މިހާރު ބަހާލައިގެން ޓެކްސް ދައްކަން ފުރުސަތު ލިބުމަކީ ވިޔަފާރި ހިންގަން ފަށަން އަންނައިރު ލިބޭނެ ފަސޭހައެއް\nއަބްދުއް ލަތީފު | އެސްއެމްއީ ފެޑަރޭޝަންގެ ރައީސް\nމިހާތަނަށް ކޮމިޓްމަންޓް ޕޭމަންޓްގެ ގޮތުގައި ނުދައްކަހުރި ފައިސާ ދައްކަން ފަށާއިރު ފުރަތަމަ ނަގަމުން ދިޔައީ 50 ޕަސެންޓެވެ. ނަމަވެސް މިހާރު ގެނެސްފައިވާ ބަދަލާއެކު މި ބައި ފަސް ޕަސެންޓާއި 10 ޕަސެންޓާ ދެމެދަށް ކުޑަ ވެގެންދާނެ އެވެ. އަދި ފައިސާ ބަހާލައިގެން ދެއްކުން ދެ މަހާއި 26 މަހާ ދެމެދުގެ މުއްދަތު ލިބޭނެ އެވެ. އޭގެ މާނައަކީ މި ޓެކްސް ގާތްގަނޑަކަށް ދެ އަހަރަށް ބަހާލަން ފުރުސަތު ލިބުމެވެ. އެހެންވެ މިއީ ކޮވިޑުގެ ލަފާކުރުންތައް ހުރި ގޮތަށް ބަލާއިރު މި ޕެންޑަމިކުން ބޮޑުތަން ނުކުމެވޭނެ މުއްދަތެކެވެ.\nޝަރީފު ވިދާޅުވި ގޮތުގައި ބަހާލަން ފުރުސަތު ދޭއިރު، ބޮޑެތި ވިޔަފާރިތަކަށްވުރެ ބޮޑަށް ކުދި ވިޔަފާރިތަކަށް ފުރުސަތު ފަހިވާނެ އެވެ.\nމި ބަދަލާއެކު އިތުރު ލުޔެއްގެ ގޮތުން، އިންސްޓޯލްމަންޓް އެގްރިމެންޓެއްގައި ސޮއިކޮށް ހިނގަމުންދާ އިންސްޓޯލްމަންޓް އެގްރިމެންޓެއް އޮތް ނަމަވެސް، އެ އިންސްޓޯލްމަންޓްގެ ތެރޭގައި ނުހިމެނޭ މުއްދަތުތަކާ ގުޅިގެން އިތުރު އިންސްޓޯލްމަން އެގްރީމަންޓަކަށް އެދިއްޖެނަމަ އެ ފުރުސަތު ވެސް ޓެކްސް ދައްކާ ފަރާތް ތަކަށް ލިބޭނެ އެވެ.\nބޭނުންވާނަމަ މިހާރު ހިނގަމުންދާ އިންސްޓޯލްމަންޓް އެގްރިމަންޓް ރީޝެޑިއުލްކޮށް ދޭނެ އެވެ. އަދި ޓެކުހާ ގުޅޭ ޖޫރިމަނާ ދެއްކުމަށް ދަތިވާނަމަ، ޓެކްސް ދައްކާ ފަރާތުން އެދުމުން، އެ ފަރާތުން ނުދައްކާ ހުރި ޓެކްސް ދެއްކުމުން ނުވަތަ ޓެކްސް ދެއްކުމަށް އިންސްޓޯލްމަންޓް އެގްރީމަންޓަކަށް ދިއުމުން، ޓެކުހާ ގުޅޭ ގޮތުން ވެފައިވާ ޖޫރިމަނާ މާފުކޮށް ދޭނެ އެވެ. އަދި އެހެން އިދާރާތަކުގެ ބޭނުމަށް ޓެކްސް ކްލިއަރެންސް ދޫކުރުމުގައި ނުދައްކާވާ ޓެކުހާ ގުޅިގެން އިންސްޓޯލްމަންޓް އެގްރީމަންޓަކަށް ދިއުމުން ޓެކްސް ކްލިއަރެންސް ދޫކުރާނެ އެވެ.\nއިމާރާތް ކުރުމުގެ މަސައްކަތްތައް ކުރިއަށްދާ ސައިޓެއްގައި ބަޔަކު މަސައްކަތް ކުރަނީ: ޓެކްސްގެ ލުއިގެ ސަބަބުން އިމާރާތް ކުރުމުގެ ސިނާއަތަށް ވެސް މަސައްކަތް ކުރަން އިތުރު ހިތްވަރަކަށް ވާނެ -- ފޮޓޯ: އަވަސް\nދައުލަތުގެ އާމްދަނީން ވާނެ ގުރުބާނީއެއް\nމި ބަދަލު ވާނީ ރާއްޖޭގެ ކުދި އަދި މެދުފަންތީގެ ވިޔަފާރި ތަކަށް ލިބޭނެ ބޮޑު ފަސޭހައަކަށެވެ. ރާއްޖޭގެ އެސްއެމްއީ ގިނަ ވިޔަފާރި ތަކެއް ހަރަކާތްތެރިވާ ކޮންސްޓްރަކްޝަން ސިނާއަތް ތަމްސީލް ކުރާ ޖަމިއްޔާ މަސީ ނުވަތަ ގައުމީ ކޮންޓްރަކްޝަން ޖަމިއްޔާގެ ސެކްރެޓަރީ ޖެނެރަލް އަދުނާން ހަލީމް ވިދާޅުވި ގޮތުގައި އިމާރާތް ކުރަން ކުދި ކުންފުނިތައް އުޅޭއިރު މި ލިބޭ ލުއިގެ އެންމެ ރަނގަޅު ފައިދާ ކުންފުނިތަކުން ހިފުން މުހިންމެވެ.\n"މަސީން ފިނޭންސް މިނިސްޓަރާއި ޕްލޭނިން މިނިސްޓަރު އަދި ސަރުކާރުގެ ވުޒާރާތަކާއެކު ކުރި މަޝްވަރާތަކުގައި ވެސް އެދެމުން ދިޔަ ބަދަލެއް، މިކަމުން ކުދި ކޮންޓްރެކްޓަރުންނަށް ވެސް ލުއި ލިބިގެންދާނެ،" އަދުނާން ވިދާޅުވި އެވެ.\nމަސީން ފިނޭންސް މިނިސްޓަރާއި ޕްލޭނިން މިނިސްޓަރު އަދި ސަރުކާރުގެ ވުޒާރާތަކާއެކު ކުރި މަޝްވަރާތަކުގައި ވެސް އެދެމުން ދިޔަ ބަދަލެއް، މިކަމުން ކުދި ކޮންޓްރެކްޓަރުންނަށް ވެސް ލުއި ލިބިގެންދާނެ\nއަދުނާން ހަލީމް | މަސީގެ ސެކްޓަރީ ޖެނެރަލް\nޓޫރިޒަމް ވިޔަފާރިކުރާ، ޓްރެވަލް ކުންފުންޏެއް ކަމަށްވާ އިނަ މޯލްޑިވްސްގެ އެމްޑީ މުހައްމަދު ފިރާގު ވިދާޅުވި ގޮތުގައި މި ބަދަލުން ޓޫރިޒަމް ސެކްޓާގެ ކުދި ވިޔަފާރިއަށް ވެސް ލުއި ވެގެންދާނެ އެވެ.\n"ހަގީގީ ލުޔެއްގެ ގޮތުގައި މި ފެންނަނީ. ފުދޭވަރެއްގެ ރަނގަޅު ނިންމުމެއް މިއީ. ރާއްޖޭގައި އެބަ ތިބި ގިނަ ގެސްޓްހައުސްތަކެއް. އެ ތަންތަން އެ ހުރީ ހުއްޓިފަ. އެހެންވީމަ ހުރި ޓެކްސްތައް ދައްކަން މިގޮތަށް ލުއި ދިނުމުން ކުރިއަށް ރަނގަޅު ވާނެ،" ފިރާގު ވިދާޅުވި އެވެ.\nމި ކަމުން ވިޔަފާރި ތަކަށް ލުއި ލިބުނަސް މިއީ އާމްދަނީގައި ސަރުކާރުން ވާންޖެހޭނެ ބޮޑު ގުރުބާނީ އެކެވެ. ދައުލަތަށް ލިބޭ އާމްދަނީ އިން އެށީގެންވާ އަދަދެއް މިކަމުގެ ސަބަބުން އުނިވެގެން ދާނެ އެވެ. ރާއްޖޭގެ ވިޔަފާރިތައް އެތުރިފައިވާ ގޮތުން ބޮޑެތި ވިޔަފާރިތަކުގެ "އަޑުގަދަ" ނަމަވެސް ޓެކްސް ދެއްކުމުގައި އެސްއެމްއީ ސެކްޓާގެ ބާރު ކުޑައެއް ނޫނެވެ. އެހެންވެ މި ލުއިގެ ސަބަބުން އުނިވެގެންދާ ޓެކުހުގެ ބޮޑު ބަޔަކީ މި ދާއިރާ އިން ގެއްލޭ އެއްޗަކަށްވާނެ އެވެ. ނަމަވެސް މި ބަދަލުވާނީ ވިޔަފާރި ތަކަށް ލިބޭނެ ލުޔަކަށެވެ.\nމީރާ ފިނޭންސް މިނިސްޓްރީ އިބްރާހިމް އަމީރު + ޓެކްސް އެކޮންމިކް ރިލީފް ޕެކެޖް ދައުލަތުގެ އާމްދަނީ އިގްތިސޯދު


ކޮވިޑް19 އިންޑިއާގެ ހާލަތު: އިންސާނުން ކުއްތާގެ ދަރަޖައަށް – Dhen.mv\nކޮވިޑް19 އިންޑިއާގެ ހާލަތު: އިންސާނުން ކުއްތާގެ ދަރަޖައަށް\nުކޮވިޑް19 އާއި ގުޅިގެން އިންޑިއާގައި 21 ދުވަހުގެ ފުރަބަންދު އިއުލާނު ކުރުމާއެކު އިންޑިއާގައި ދިރިއުޅޭ އެހެން ގައުމުތަކުގެ ރައްޔިތުންނާއި މަސައްކަތު މީހުން ދިޔައީ އެމީހުންގެ ގައުމުތަކަށް އެނބުރި ދިއުމުގެ މަސައްކަތް ކުރަމުންނެވެ. ކާނެ އެއްޗެއް ނުލިބި ވަންނާނެ ގެދޮރެއް ނެތް ގިނަ ބަޔަކު ވަނީ ސަރުކާރު ގެ ބައެއް އިމާރާތްތައް ކައިރިއަށް ޖަމާވެ ތޮއްޖެހިފައެވެ.\nއިންޑިއާގެ ހާލަތު މި ދަރަޖައިގައި ހުރިއިރު މިހާރު ވެސް އެގައުމުގެ ހާލަތު އަންގައިދޭ ގިނަ ވީޑިއޯތަކެއް މީސް މީޑިއާގައި ދަނީ ދައުރުވަމުންނެވެ. އޭގެ ތެރެއިން އެއް ވީޑިއޯ އިން ފެންނަ މީހުން ބުނި ގޮތުގައި އެމީހުންނަށް ކާނެ އެއްޗެއް ނުލިބޭތާ ކިތަންމެ ދުވަހެއް ވެއްޖެއެވެ.\nއެފަދަ އެހެން ވީޑިއޯގައި ފެންނަނީ މަގުމައްޗަށް އެޅިފައި ހުރި ކިރުތަކެއް ނަގައިގެން މީހަކު ބޯން އުޅޭ މަންޒަރެވެ.އަދި އޭނާ ގެނގުޅުނު ކުޑަ ތައްޓަކަށް ކިރު އަޅަން މަސައްކަތް ކުރާ ތަން ވެސް ފެނިގެންދެއެވެ. އޭނާއާއި މާ ދުރު ނޫން ހިސާބަކުން ކުއްތާތަކެއް ވެސް އެ ކިރު ބޯން ތިބޭތަން ވީޑިއޯ އިން ފެނިގެން ދެއެވެ.\nބައެއް ރިޕޯޓުތައް ބުނާ ގޮތުގައި ވިޑިއޯ އިން ފެނިގެންދަނީ އާގްރާގެ ރާމް ބާގް ސަރަހައްދެވެ. އަދި އެއީ ކިރު ހިފައިގެން ދަތުރު ކުރަމުންދިޔަ އުޅަނދަކުން މަގުމައްޗަށް އެޅުނު ކިރު ކަމުގައި ވެސް އެ ރިޕޯޓުތަކުގައިވެއެވެ.


Manchester United Ge Coach Ge Magaamu Mourinho Vakikoffi\nހޯޒޭ މޮރީނިއޯ ފޮޓޯ:---\n18 ޑިސެންބަރ 20180ކޮމެންޓް\nމެންޗެސްޓާ ޔުނައިޓެޑުގެ ކޯޗުގެ މަގާމުން މޮރީނިއޯ ވަކިކޮށްފި\nމެންޗެސްޓާ ޔުނައިޓެޑުގެ ކޯޗުގެ މަގާމުން ހޯޒޭ މޮރީނިއޯ ވަކިކޮށްފި އެވެ.\nމީގެ ދެ އަހަރެއްހާ ދުވަސް ކުރިން މެންޗެސްޓާ ޔުނައިޓެޑުގެ ކޯޗުގެ މަގާމާއި ހަވާލުވި މޮރީނިއޯ އެ މަގާމުން ވަކިކޮށްފައިވަނީ މި ސީޒަނުގައި އޭނާގެ އިރުޝާދުގެ ދަށުން ޔުނައިޓެޑުން ދައްކަމުންދާ ދަށްކުޅުމާ ގުޅިގެންނެވެ. މެންޗެސްޓާ ޔުނައިޓެޑު ޕްރިމިއާ ލީގު ތާވަލުގެ6ވަނާގައި އޮތްއިރު އެޓީމަށް ވަނީ މިފަހަރުގެ ގަދަ4ކަށަވަރު ކުރުމާމެދު ސުވާލު އުފެދިފައެވެ.\nމެންޗެސްޓާ ޔުނައިޓެޑުން މޮރީނިއޯ މަގާމުން ވަކި ކުރުމާ ގުޅިގެން އޭނާއަށް އެކްލަބުން 24 މިލިއަން ޕައުންޑުގެ ފީ އެއް ދައްކަން ޖެހެއެވެ. މިއީ ކޮންޓްރެކްޓުގެ މުއްދަތު ހަމަވުމުގެ ކުރިން އެއްބަސްވުން އުވާލާ އޭނާ ވަކިކުރުމުގެ ބަދަލުގައި އޭނާއަށް ދޭން ޖެހޭ އެއްޗެވެ.\nމެންޗެސްޓާ ޔުނައިޓެޑުން ޕްރިމިއާ ލީގުގައި އެންމެ ފަހަކަށް ކުޅުނު މެޗުގައި ލިވަޕޫލް އަތުން 3-1 ގެ ނަތީޖާއަކުން ބަލިވެފައިވާއިރު ޔުނައިޓެޑު ވަނީ ދާދިފަހުން ވާދަވެރި މެންޗެސްޓާ ސިޓީ އަތުން ވެސް ބަލިވެފައެވެ.\nމެންޗެސްޓާ ޔުނައިޓެޑުގެ ކޯޗު ކަމާ ވަގުތީ ގޮތުން ހަވާލުވެފައިވަނީ މައިކަލް ކެރިކް އެވެ. އޭނާ ޕްރޮފެޝަނަލް ލެވެލްގައި ތަޖުރިބާ މަދު ކޯޗެކެވެ. އޭނާ މެންޗެސްޓާ ޔުނައިޓެޑުގެ އެސިސްޓެންޓް ކޯޗުގެ ގޮތުގައި ކޯޗިން ކެރިއަރު ފެށީ މީގެ6މަސް ދުވަސް ކުރިންނެވެ. މިދިޔަ ސީޒަނަށްފަހު ކުޅުންތެރިއެއްގެ ގޮތުގައި ފުޓްބޯޅަ ކެރިއަރަށް ނިމުމެއް ގެނެސް ޔުނައިޓެޑުގެ ކޯޗިން ޓީމާ ގުޅިގެން މައިކަލް ކެރިކް އަކީ މެންޗެސްޓާ ޔުނައިޓެޑަށް ދިގު މުއްދަތަކަށް ކުޅެދީފައިވާ ތަޖުރިބާކާރު މިޑްފިލްޑަރެކެވެ.\nމެންޗެސްޓާ ޔުނައިޓެޑް ކުޅިވަރު ޕްރިމިއާ ލީގު ފުޓްބޯޅަ


ޖަޒީރާ ބަދިގެ: ސިނަމަން ރޯލްސް | Jazeera\tޖަޒީރާ ބަދިގެ: ސިނަމަން ރޯލްސް - Jazeera\nޖަޒީރާ ބަދިގެ: ސިނަމަން ރޯލްސް\nއާމިނަތު އަޙުމާ May 18, 2019 131 views0\n2 މޭޒުމަތި ސަމުސާ ހަކުރު\n2 މޭޒުމަތި ސަމުސާ ބޭކިންގ ޕައުޑަރ\n1 މޭޒުމަތި ސަމުސާ ޔީސްޓް\n1 މޭޒުމަތި ސަމުސާ ލޮނު\n3 މޭޒުމަތީ ސަމުސާ ބަޓަރ ( މަޑުކޮށްފައި)\n3/4 ޖޯޑު ރޯ ކިރު\n1/2 ޖޯޑު ހަކުރު (ހުދު)\n1 މޭޒުމަތި ސަމުސާ ފޮނިތޮށި (މުގުރާފައި)\nކްރީމް ޗީޒް ފްރޮސްޓިންގ ތައްޔާރުކުރުމަށްޓަކައި:\n1 ޖޯޑު ހަކުރު (މުގުރާފައި)\n1 ކްރީމް ޗީޒް ބާރ\n1/4 ޖޯޑު ބަޓަރ (މަޑުކޮށްފައި)\n1/2 މޭޒުމަތި ސަމުސާ ވެނީލާ އެސެންސް\n1. އަވަން 200 ޑިގްރީ ޝެލްސިއަސް އަށް ހޫނުކުރަން ޖެއްސުމަށްފަހު9އިންޗި ޓްރޭއެއްގެ އެތެރޭގައި2މޭޒުމަތީ ސަމުސާގެ ބަޓަރ އުނގުޅާށެވެ.\n2. ބޮޑު ކަހަނބެއްގައި2މޭޒުމަތީ ސަމުސާ ހުދު ހަކުރު، ޔީސްޓް، ބޭކިންގ ޕައުޑަރ، ލޮނު، އަދި ފުށް އެއްކުރާށެވެ. އެއަށްފަހު3ސަމުސާ މަޑުކޮށްފައި ހުރި ބަޓަރ ފުށް އެތީގެ ތެރެއަށް އެޅުމަށްފަހު އަތުން މޮޑޭށެވެ. ދެން ވަކިން ބޯތައްޓެއްގައި ރޯ ކިރާއި ބިސް އެއްކޮށް ގިރާލުމަށްފަހު، ފުށް ހުރި ކަހަނބަށް އެ މިކްސްޗަރ އެޅުމަށްފަހު އާދައިގެ މަތިން ފުށް މޮޑޭ އުސޫލުން މޮޑެލާށެވެ. ފުށްގަނޑު މޮޑެވި ނިމުމުން ކަހަނބު ބަންދުކުރުމަށްފަހު 30 މިނެޓް ވަންދެން ބަހައްޓާށެވެ.\n3. 30 މިނެޓްވުމުން ފުށްގަނޑު އެއްކޮށް ނަގައި ދިގުއަކައެއްގެ ބައްޓަމަށް ރޮށި ދަމާހެން ދަމާލާށެވެ. ދަމައި ނިމުމުން ފުށްގަނޑުގެ ބޯ މިނުގައި 1/4 އިންޗި ހުންނަން ވާނެއެވެ. އެއަށްފަހު2މޭޒުމަތި ސަމުސާ ދިޔާކޮށްފައި ބަޓަރ ފުށްގަނޑުގެ ބޭރު ފަށަލައިގައި ބުރުހަކުން ހާކާށެވެ.\n4. ކުޑަ ބޯތައްޓެއްގައި 1/2 ޖޯޑު ހުދު ހަކުރު، 1/2 ޖޯޑު ބްރައުން ޝުގަރ އަދި މުގުރާފައިހުރި ފޮނިތޮށި އެއްކުރާށެވެ. އެއަށްފަހު މި މިކްސްޗަރ ބަޓަރ ހާކައިފައިހުރި ފުށްގަނޑުގެ މަތީގައި ހުރިހާ ހިސާބެއްގައި ހޭކޭ ގޮތަށް އަޅާށެވެ. ދެން މި ފުށްގަނޑު އޮޅާލުމަށްފަހު2އިންޗިގެ ރޯލްތަކަށް ބުރިކުރާށެވެ.\n5. ބަޓަރ ހޭކި ޓްރޭގައި ސިނަމަން ރޯލްތައް އަތުރާލުމަށްފަހު ރޯލްތަކުގެ ބޭރުގައި ދިޔާކޮށްފައި ހުރި ބަޓަރ އުނގުޅާށެވެ. އެއަށްފަހު ހޫނުކޮށްފައި ހުރި އަވަނަށް ލުމަށްފަހު 15 މިނެޓްވަންދެން ފިހާށެވެ.\n6. ބޯތައްޓެއްގައި ހިމުން ކޮށްފައި ހުރި ހަކުރު، ކްރީމް ޗީޒް، 1/4 ޖޯޑު މަޑުކުރި ބަޓަރ އަދި ވެނީލާ އެސެންސް އެޅުމަށްފަހު ރަނގަޅަށް ގިރާލާށެވެ. އެއަށްފަހު ހޫނުކޮށްހުރި ސިނަމަލް ރޯލްތަކުގެ މައްޗަށް އޮއްސާލާށެވެ.


India ge Mumbari gai tourism investment connectivity event eh baavvaifi - vNews.mv\nއިންޑިއާގެ މުމްބާއިގައި ޓޫރިޒަމް އިންވެސްޓްމަންޓް ކަނެކްޓިވިޓީ އިވެންޓެއް ބާއްވައިފި\nފާތިމަތު ނަހުދާ ފާއިޒް 17 March 2022, 03:26\nޓޫރިޒަމް މިނިސްޓރީއާއި މޯލްޑިވްސް މާރކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމް.އެމް.ޕީ.އާރް.ސީ) އާއި މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަށް (އެމް.ޓީ.ޑީ.ސީ) އާއި ޓޫރިޒަމް އިންޑަސްޓްރީގެ އެހެން ސްޓޭކް ހޯލްޑަރުންނާއި ގުޅިގެން އިންވެސްޓްމަންޓް އެންޑް ކަނެކްޓިވިޓީ އިވެންޓެއް އިންޑިއާގެ ކޮމާޝަލް ކެޕިޓަލް މުމްބާއިގައި ބާއްވައިފިއެވެ.\nމާރޗް މަހުގެ 14 އިން 16 އަށް ކުރިއަށް ދިޔަ ޓޫރިޒަމް ފެއަރ"އައުޓް ބައުންޑް ޓްރެވަލް މާކެޓް" (އޯޓީއެމް) ގެ ހަވާސާގައި ބޭއްވި މި އިވެންޓް އޮތީ ވެސްޓީން ހޮޓެލްގައެވެ.\nދިވެހިރާއްޖޭގެ ޓޫރިޒަމް އިންވެސްޓްމެންޓާއި ކަނެކްޓިވިޓީ ފަހިކުރުމުގެ ގޮތުން ވަކިން ހާއްސަކޮށް ތިލަދުންމައްޗާއި މިލަދުންމަޑުލުގެ ފަތުރުވެރިކަމަށް އަމާޒުކުރެވިގެން ބޭއްވި މި އިވެންޓުގައި ކުޅުދުއްފުށީ ސިޓީ ކައުންސިލާއި ނ. އަތޮޅު ކައުންސިލާއި ހދ. އަތޮޅު ކައުންސިލުން ވަނީ ބައިވެރިވެފައެވެ.\nޓޫރިޒަމް މިނިސްޓްރީން ބުނީ އި އިވެންޓުގައި ރާއްޖޭގައި ހުރި އިންވެސްޓްމަންޓް ފުރުސަތުތަކާއި ކަނެކްޓިވިޓީގެ ފުރުސަތުތަކުގެ މައުލޫމާތާއި ރާއްޖޭގެ ފަތުރުވެރިކަމުގެ މައުލޫމާތު ހިއްސާކުރެވި ފަތުރުވެރިކަމުގެ މުއާމަލާތްތައް ކުރުމުގެ މަޝްވަރާތައް ކުރެވުނު ކަމަށެވެ.\nއަދި، ރާއްޖޭގެ ފަތުރުވެރިކަމުގެ ރަންއަހަރުގެ ތީމް ލަވަ "ނަލަ ނަލަ ރާއްޖެ" އިޝްތިހާރުކުރުމާއި ގޯލްޑަން ޖުބްލީގެ އެކިއެކި ހަރަކާތްތަކުގެ ތެރެއިން ފޭސްބުކާއި އިންސްޓަގްރާމްގަ ވީޑިއޯ ޗެލެންޖެއް ކުރިއަށް ގެންދިއުމަށް ވެސް ވަނީ އިއުލާންކޮށްފައެވެ.\nޓޫރިޒަމް މިނިސްޓްރީން ބުނީ 2021 ވަނަ އަހަރު ރާއްޖެ ޒިޔާރަތްކުރި ފަތުރުވެރިންގެ ތެރެއިން 22 އިންސައްތަ އަކީ އިންޑިއާ ފަތުރުވެރިން ކަމަށާއި، މިއަހަރުގެ މިހާތަނަށް އައި ފަތުރުވެރިންނަށް ބަލާއިރު އިންޑިއާގެ ހިއްސާ އަކީ 10 އިންސައްތަކަމަށެވެ. އިންޑިއާގެ މާކެޓަކީ ރާއްޖެއަށް ވަރަށް ފުރުސަތު ފުޅާ މާކެޓެއްކަން ފާހަގަކޮށް މިނިސްޓްރީން ބުނީ ކައިރި މުސްތަގުބަލެއްގައި އިންޑިއާގެ ބައެއް ސަރަހައްދުތަކުން، އުތުރުގެ ބައިނަލްއަގްވާމީ އެއަރޕޯޓުތަކަށް ފްލައިޓްތައް ފެށުމަށް މަސައްކަތް ކުރަމުންދާކަމަށެވެ.\nމި އިވެންޓުގައި ޓޫރިޒަމް މިނިސްޓަރ ޑރ. އަބްދުﷲ މައުސޫމްގެ އިތުރުން ދިވެހިރާއްޖެއިން އިންޑިއާއަށް ކަނޑައަޅުއްވާފައި ހުންނަވާ ސަފީރު ޑރ. ހުސައިން ނިޔާޒްއާއި އެމްއެމްޕީއާރްސީގެ އެމްޑީ ޠައްޔިބް މުހައްމަދުގެ އިތުރުން، ޓޫރިޒަމް މިނިސްޓްރީގެ ޑެޕިއުޓީ މިނިސްޓަރ އަހުމަދު އާތިފް އަދި އިންޑަސްޓްރީގެ އިސްވެރިން ވާހަކަފުޅުދެއްކެވިއެވެ.\nމީގެއިތުރުން، އިވެންޓުގައި ރާއްޖޭގެ ފަރާތުން ބައިވެރިވި ޑެލިގޭޝަންގައި ޓުއަރިޒަމްގެ ދާއިރާގައި ރާއްޖެ ތަމްސީލްކުރައްވާ ގިނަ ފަރާތްތައް ހިމެނެއެވެ.\nރާއްޖެ މިނިސްޓްރީ އޮފް ޓޫރިޒަމް އެމްއެމްޕީއާރްސީ ޓޫރިޒަމް


ޓެކްސްއަށް މަކަރު ހެދިކަމަށް މާސެލޯ އެއްބަސްވެއްޖެ\nޓެކްސްއަށް މަކަރު ހެދުން\nމާސެލޯ ވަނީ ގާތްގަނޑަކަށް 490،000 ޔޫރޯގެ އަދަދަކުން ޓެކްސް އަށް މަކަރު ހަދާފައި\n29 ނޮވެންބަރ 2017 | ބުދަ 06:13\nރެއާލްގެ ޑިފެންޑަރު މާސެލޯ - އޭނާ ވަނީ ޓެކްސްއަށް މަކަރު ހެދިކަމަށް އެއްބަސްވެފައި\nޓެކްސްއަށް މަކަރު ހެދިކަމަށް ރެއާލް މެޑްރިޑަށް ކުޅެމުން އަންނަ ބްރެޒިލްގެ ޑިފެންޑަރު މާސެލޯ އެއްބަސްވެއްޖެއެވެ.\nސްޕެއިންގެ ޝަރުއީ ކޯޓެއްގެ އޮފިޝަލަކާއި ހަވާލާދީ އެ ގައުމުގެ އެންމެ ބޮޑު ފުޓްބޯޅަ ނޫސްކަމަށްވާ 'މާސާ' އިން ބުނެފައިވަނީ ޓެކްސްއަށް މަކަރު ހެދިކަމަށް މާސެލޯ ކޯޓުގައި އެއްބަސްވެފައިވާ ކަމަށެވެ.\nސްޕެއިންގެ ކަމާ ގުޅޭ އިދާރާއިން ވަނީ، މާސެލޯގެ މައްޗަށް ގާތްގަނޑަކަށް 490،000 (ހަތަރު ލައްކަ ނުވަދިހަ ހާސް) ޔޫރޯގެ އަދަދަކުން ޓެކްސް އަށް މަކަރު ހަދާފައިވާ ކަމުގެ ތުހުމަތުކޮށްފަ އެވެ.\nއެގޮތުން ސްޕެއިންގެ ޓެކްސް އިދާރާ އަށް މަކަރު ހެދުމަށް، 2013 ވަނަ އަހަރު މާސެލޯގެ އިމޭޖް ރައިޓާއި އާމްދަނީ ބެލެހެއްޓުމަށް އެހެން ގައުމެއްގެ ކުންފުންޏެއްގެ ބޭނުން ކޮށްފައިވާ ކަމަށް ސްޕެއިންގެ ޕަބްލިކް ޕްރޮސެކިއުޓަރުން ތުހުމަތު ކުރެއެވެ. އެގޮތުން 2006 ވަނަ އަހަރުން ފެށިގެން އުރުގުއޭ އަދި އިނގިރޭސިވިލާތަށް ނިސްބަތްވާ ކުންފުނިތައް ބޭނުން ކޮށްގެން އޭނާއަށް ލިބުނު އާމްދަނީ އޮޅުވާލާފައިވާ ކަމަށް ސްޕެއިންގެ ޕޮރެސެކިއުޓަރުން ބުނެއެވެ.\nސްޕެއިންގެ އިދާރާތަކުން ބުނީ، 2007 ވަނަ އަހަރު ރެއާލް މެޑްރިޑާ ގުޅުނު މާސެލޯ، ސްޕެއިންގެ ޓެކްސްގެ އޮނިގަނޑު ބޭނުން ކޮށްގެން ނާޖާއިޒު މާލީ ފައިދާ ހޯދާފައިވާ ކަމަށެވެ. މި މައްސަލައިގެ އަޑުއެހުމުގައި މާސެލޯ ވަނީ މިކަމަށް އެއްބަސްވެފައެވެ. އެގޮތުން އޭނާވަނީ މި އަދަދަށް ސްޕެއިންގެ އިދާރާތަކަށް ފައިސާ ދައްކަން ނިންމާފައެވެ. މާސެލޯ ފައިސާ ދައްކަން އެއްބަސްވުމާއި ވިދިގެން އޭނާ ޖަލުގެ ހުކުމެއް ތަންފީޒުކުރަން ނުޖެހޭނެއެވެ.\nމާސެލޯއަކީ ސްޕެއިންގައި ޓެކްސް އަށް މަކަރު ހެދި ކަމުގެ ތުހުމަތު ކުރި ފުރަތަމަ ކުޅުންތެރިޔާއެއް ނޫނެވެ. މީގެ ކުރިން ސްޕެއިންގައި ޓެކްސް އަށް މަކަރު ހެދި ކަމުގެ ތުހުމަތު ކުރެވުނު ކުޅުންތެރިންގެ ތެރޭގައި ބާސެލޯނާ އަށް ކުޅޭ އާޖެންޓީނާގެ ފޯވާޑް ލިއޮނެލް މެސީ، އަދި ޑިފެންޑަރ ހާވިއޭ މަޝަރާނޯގެ އިތުރުން ބާސެލޯނާ އަށް ކުޅުނު ބްރެޒިލްގެ ފޯވާޑް ނޭމާ އަދި ރެއާލް މެޑްރިޑަށް ކުޅޭ ޕޯޗުގަލްގެ ފޯވާޑް ކްރިސްޓިއާނޯ ރޮނާލްޑޯ ހިމެނެ އެވެ.\nމީގެ އިތުރުން ބާސެލޯނާގެ ކުރީގެ ރައީސް ސަންދްރޯ ރޮސެލް އާއި ރެއާލް މެޑްރިޑްގެ ކުރީގެ ކޯޗު ހޯސޭ މޮރީނިއޯގެ މައްޗަށް ވެސް ޓެކްސް އަށް މަކަރު ހެދި ކަމުގެ ތުހުމަތު ކޮށްފައި ވެއެވެ.


އަލީ ވަހީދުގެ އިސްތިއުފާގެ ސިޓީ ރައީސް އޮފީހަށް އަދި ނުލިބޭ\nޓޫރިޒަމް މިނިސްޓަރުކަމުން އަލީ ވަހީދު އިސްތިއުފާ ދެއްވަން އެންގުމުން ވެސް އަދި އިސްތިއުފާ ދެއްވާފައިނުވާކަން އެގިއްޖެއެވެ.\nމަސައްކަތުގެ މާޙައުލުގައި ހިނގައިގެން ނުވާނެ ފަދަ އަޚްލާގީ މައްސަލަތަކެއް ޓުއަރިޒަމް މިނިސްޓްރީގައި ހިނގާފައިވާކަމުގެ ޝަކުވާ އެ މިނިސްޓްރީގެ މުވައްޒަފުންތަކެއް ހުށަހެޅުމުން އެކަމާއި ގުޅިގެން އަލީ ވަހީދު އިސްތިއުފާ ދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ އަންގަވާފައެވެ.\nނަމަވެސް އަދި މިހާތަނަށް އަލީ ވަހީދުގެ އިސްތިއުފާގެ ސިޓީ ރައީސް އޮފީހަށް ލިބިފައިނުވާކަން ރައީސް އޮފީހުގެ އިސް އޮފިޝަލަކު ވަނީ ކަށަވަރު ކޮށްދެއްވާފައެވެ. އޭނާ ވިދާޅުވީ، މިއަދުގެ ނިޔަލަށް އިސްތިއުފާގެ ސިޓީ ލިބެން ޖެހޭނެ ކަމަށާއި، ސިޓީ ނުލިބިއްޖެނަމަ އަލީ ވަހީދު ޓޫރިޒަމް މިނިސްޓަރު ކަމުގެ މަގާމުން ވަކިކުރައްވާނެ ކަމަށެވެ.\nއަލީ ވަހީދު އަށް ތުހުމަތުތައް ކުރި މުވައްޒަފުން ބުނާ ގޮތުން، އެ މުވައްޒަފުންނަށް ޖިންސީ ގޯނާކުރާތާ ގިނަ ދުވަސްތަކެއް ވަނީ ވެފައެވެ. އެކަންތައްތައް ތަހައްމަލު ނުކުރެެވިގެން އެވާހަކަ ރައީސް ސޯލިހުއާ ހިއްސާ ކުރެއްވުމުން އެމަނިކުފާނު ކީރިތި ކުރެއްވި ކަމަށް ޓޫރިޒަމް މިނިސްޓްރީގެ އޮފިޝަލަކު ވަނީ ވިދާޅުވެފައެވެ.


Flat thah alhanee budget ah kei nuvaavarah: Bondey\nފްލެޓްތައް އަޅަނީ ބަޖެޓަށް ކެތް ނުވާވަރަށް: ބޮންޑޭ\nމާފަންނު މެދު ދާއިރާގެ ރަޝީދު (ބޮންޑޭ). ފްލެޓްތައް އަޅަނީ ބަޖެޓަށް ކެތް ނުވާވަރަށްކަމަށ ވިދާޅުވި -- ފޮޓޯ: މަޖިލިސް\nދައުލަތުން ހައުސިން ޔުނިޓްތައް އަޅަމުން ދަނީ ބަޖެޓަށް ކެތް ނުވާވަރަށް ކަމަށް މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) ވިދާޅުވެއްޖެ އެވެ.\nބޮންޑޭ މިހެން ވިދާޅުވީ އަންނަ އަހަރަށް ލަފާކުރާ ބަޖެޓާ ގުޅޭ ގޮތުން މިއަދު މަޖިލީހުގައި ކުރިއަށް ދިޔަ ބަހުސްގަ އެވެ. އޭނާ ވިދާޅުވީ މި ސަރުކާރުން އަޅަން ޕްލޭން ކޮށްފައިވާ ހައުސިން ޔުނިޓްތަކާ ހުރެ ދައުލަތުގެ ހަަރަދު އިންތިހާއަށް ބޮޑުވެގެން ހިނގައްޖެ ކަމަަށެވެ.\nއެގޮތުން އޭނާ ފާހަކުރެއްވީ ފަހި ދިރިއުޅުން ކޯޕަރޭޝަންގެ ފަރާތުން އަޅަން ނިންމާފައިވާ 4000 ހައުސިން ޔުނިޓާއެކު ޖުމްލަ 11،000 ހައުސިން ޔުނިޓް އަޅަން ކުރަން ޖެހޭ ބޮޑު ހޭދަ އެވެ.\n"ސަރުކާރުގެ ގެދޮރުވެރިކަމުގެ ސިޔާސަތު ތަންފީޒު ކުރަން ފަހި ދިރިއުޅުން ކޯޕަރޭޝަން ފަދަ ކުންފުނިތަކަށް ކިހާ ފައިސާއެއްތޯ މި ދެެވެނީ" ބޮންޑޭ ވިދާޅުވި އެވެ.\nބޮންޑޭ ވިދާޅުވީ ކުންފުނިތަކުން އަމިއްލަ ފައިސާއިން ފްލެޓްތައް އަޅަން ޖެހުމުން އެފަދަ ކުންފުނީގެ ފައިދާ ދައްވެ ހިދުމަތްތުގެ ފެންވަރު ދަށްވާ ކަމަށެެވެ. އެގޮތުން އޭނާ ފާހަގަ ކުރެއްވީ އެމްޕީއެލްއިން ފްލެޓްއަޅަން 400 މިލިއަން ހޭދަކުރުމުން އެ ކުންފުނީގެ ހިދުމަތްތައް ދަށްވެގެން ދިއުމެވެ.\nއޭނާ ވިދާޅުވީ ބަޖެޓުގެ ސިޔާސަތަކަށް ވާން ޖެހޭނީ ލިބޭ އެއްޗަކާ ހޭދައާ އަޅާކިޔައި މިނުމަށްފަހު ކަމަށާއި ދައުލަތަށް ނުލިބޭ މިންވަރަަށް ހޭދަކުރުން ނޫން ކަމަށެވެ.\n"ނިމިގެން ދިޔަ ވެރިކަމުގައި ވެސް ދައުލަތަށް ނުލިބޭ މިންވަރަަށް ވޯޓުން ބަލިވީމަ ވެސް ވައުދު ވަނީ. ވޯޓުން ބަލިވީމަ ވެސް ޕްރޮޖެކްޓްތައް ހިންގަން އުޅެނީ. އެހެންވީމާ ދައުލަތަށް ލިބޭ މިންވަރަަށް ވުރެ ބޮޑަށް ހޭދަކުރަންވީމާ އަދި އެ ހޭދައަކީ ބޭރު ދައުލަތްތަކުން ދަރަންޏަށް ނަގައިގެން ދައުލަތުގެ އެސެޓްތައް ރަހުނުކޮށްފަ މަގުމަތިން ވިއްކަމުން ދިޔައީ ސޮވެރިން ގެރެންޓީ،" ބޮންޑޭ ވިދާޅުވި އެވެ.\nރައްޔިތުންގެ މަޖިލިސް ދައުލަތުގެ ބަޖެޓް ބޯހިޔާވަހިކަން + މިނިސްޓްރީ އޮފް ނެޝަނަލް ޕްލޭނިން ބޮންޑެ އިބްރާހިމް ރަޝީދު


ކޮރޯނާވައިރަސް ޖެހިފައިވާ ދެވަނަ މީހަކު އިންޑިއާގެ ކެރެލާއިން ފެނިއްޖެ – Haftha\nSun, 29 March, 2020, 11:27 am\nކޮރޯނާވައިރަސް ޖެހިފައިވާ ދެވަނަ މީހަކު އިންޑިއާގެ ކެރެލާއިން ފެނިއްޖެ\nޗައިނާއިން ފެނި ދުނިޔޭގެ ގިނަ ގައުމުތަކަށް ފެތުރިފައިވާ ކޮރޯނާ ވައިރަސް ޖެހިފައިވާ ދެވަނަ މީހަކު އިންޑިއާ ކެރެލާ ސިޓީން ފެނިއްޖެއެވެ.\nއިންޑިއާ އިން ކޮރޯނާވައިރަސް ޖެހިފައިވާ ފުރަތަމަ މީހާ ވެސް ފެނުނީ މިދިޔަ ހަފްތާގެ ތެރޭގައި ކެރެެލާއިންނެވެ. އޭނާއަކީ ކޮރޯނާވައިރަސް އެންމެ ބޮޑަށް ފެތުރިފައިވާ ވުހާން ސިޓީން އެނބުރި ގައުމަށް އައި ދަރިވަރެކެވެ.\nއިންޑިއާގެ މީޑިއާ ރިޕޯޓްތައް ބުނާގޮތުން، ވައިރަސްއަށް ޕޮޒިޓިވްވި ދެވަނަ މީހަކީ ޗައިނާއަށް ދަތުރުކުރި މީހެއްގެ ގައިން ކަމަށެވެ. އަދި އޭނާ މިހާރު އެކަހެރިކޮށް ގާތުން މޮނީޓާ ކުރަމުންދާ ކަމަށް އިންޑިއާ ސަރުކާރުން ބުނެއެވެ.\nމިދިޔަ އަހަރުގެ ފަހުކޮޅު ހުބޭ ޕްރޮވިންސުން ފެނި ހަލުވިކަމާއެކު ފެތުރެމުންދާ ކޮރޯނާ ވައިރަސް ޖެހިގެން މިހާތަނަށް 300 އަށްވުރެ ގިނަ މީހުން ވަނީ މަރުވެފައެވެ. އަދި 14000 އަށްުވުރެ ގިނަ މީހުންނަށް ވަނީ އެ ވައިރަސް ޖެހިފައިވާއިރު ޗައިނާއިން ބޭރުން އެވައިރަސްގެ 130 ކޭސް ވަނީ ފެނިފައެވެ.\nއެ ވައިރަސް ހަލުވިކަމާއެކު ފެތުރެން ފެށުމާއެކު ގިނިަ އެއާލައިން ތަކުން ވަނީ ޗައިނާގެ އެތެރެއަށާއި ބޭރަށް ކުރާ ދަތުރުތައް ކެންސަލް ކޮށް، ވުހާންގައި ތިބި އެހެން ގައުމުތަކުގެ ރައްޔިތުން އެ ސިޓީން ނެރެން ފަށައިފައެވެ.\nއެގޮތުން އިންޑިއާ އިން އިއްޔެ ވަނީ އެގައުމުގައި ތިބި 324 ރައްޔިތުންނާއި ހަތް ދިވެހިން ވުހާން ސިޓީން ނެރެ، ނިއު ދެއްލީގައި ކަރަންޓީން ކޮށްފައެވެ.


ނިޒާމެއް ރަނގަޅުވެދަނީ | Sandhaanu\nނިޒާމެއްވެސް ރަނގަޅުވެދަނީ އުޅޭމީހުން ރަނގަޅުވެވިގެން،\nކުރާކަންތައް ރަނގަޅުވެދަނީ ކުރާމީހުން ރަނގަޅުވެވިގެން.\nރިޔާސީ ބަރުލަމާނީވެސް މިއީދެނިޒާމު ކަންއެނގިގެން،\nސިޔާސަތު ހަރުދަނާގޮތުގައި އެކަންކުރެވޭނެ ގޮތްއެނގިގެން.\nނިޒާމެއްގައި އެހުރިކަންކަން ބަަލައިދަސްކޮށް ހަދަންޖެހެޔޭ،\nނިޒާމެއްގައި މެހުރި މޮޅުދެރަ އެނގޭނީވެސް އެކަންބެލިގެން،\nވެރިންނާ ދެންތިބޭ ބަޔަކާ ތަފާތުމަޤާމު ތައްފުރުމަށް،\nވެރިންވެސް ހެޔޮލަފާވެދަނީ އުޅޭމީހުން ރަނގަޅުވެވިގެން.\nދިމާއަށް ފެންނަ ގޯސްތައްވެސް އެއީގޯހެއް ކަމަށް ބުނަމުން،\nދިމާކުރުމެއް ނުބާއްވާއުޅެ ލަފާބަޔަކަށް މަމެންވެވިގެން.\nކުރާވެރިކަން ރަނގަޅުގޮތުގައި ކުރުން އައުލާ ވެގެންވާތީ،\nމުދާރުއެއީ ކަމަށްދެކިގެން އެކީއެކުގައި ހިނގަންއުޅެގެން.\nކަމެއްގައިއޮތް ހެވާ ނުބަޔާ ބަލަންޖެހެޔޭ ވަރަށްރަނގަޅަށް،\nކަމެއްއޮތްގޮތް އެނގޭނީވެސް ނިކަންވިސްނައި ބަލައިލެވިގެން.\nދިމާވެއެކި ވަރުގެމަސްއަަލަ ތަަކަށްހައްލެއް ލިބޭނެގޮތެއް،\nބަލައިހޯދަން އެނގޭނީވެސް ފިލާތަންދޮރު އެކަންއެނގިގެން.\nތެތާހުރެގެން ހަލޭއްލުމަކުން ހިކޭނެގޮތް ނުވެސްއޮވެޔޭ،\nތިމާމެން އަހުލުވެރި ވާންވީ ހިނގާދާށޭ ނިޒާމައިގެން.\nޒުހޭރު ސެޕްޓެމްބަރ 24, 2020 At 8:54 ޕމ\nކޮންމެ ނިޒާމެއް އޮތަސް ކަންކުރެވޭވަރުގެ ތަޖުރިބާ ޢިލްމީ ގާބިލުކަން ނެތް ބަޔަކަށް ވާނެ އެއްކަމެއްވެސް ނޯންނާނެއެވެ. މަސްނުބޭނުނީމާ ގޯސްކުރާނީ ކަނޑެވެ.


MIB Customerunah 20,000 MVR Hoadhumuge Furusatheh - Vaguthu\nމޯލްޑިވްސް އިސްލާމިކް ބޭންކް (އެމްއައިބީ) މެދުވެރިކޮށް އޮންލައިންކޮށް ވިޔަފާރިކޮށްގެން 20،000 ރުފިޔާ ހޯދުމުގެ ފުރުސަތު އެ ބޭންކުން ހުޅުވާލައިފިއެވެ.\nރާއްޖޭގައި ހަލުވިކަމާ އެކު ފެތުރެމުން އަންނަ ކޮވިޑް-19 އާ ގުޅިގެން އެންމެން ގޭގައި ތިބުމަށް ކަމާބެހޭ ފަރާތްތަކުން އިރުޝާދު ދެމުންދާ އިރު، އެމްއައިބީން މި ޕްރޮމޯޝަން ކުރިއަށް ގެންދަނީ "ސްޓޭ ހޯމް" ގެ ނަމުގައެވެ.\nއެގޮތުން މި ޕްރޮމޯޝަނުގެ ދަށުން އެންމެ ގިނައިން އޮންލައިންކޮށް ވިޔަފާރި ކުރާ ކަސްޓަމަރަކަށް 20،000 ރުފިޔާގެ ފައިސާގެ އިނާމެއް ދިނުމަށް ވަނީ ނިންމައިފައެވެ. މި ޕްރޮމޯޝަނުގައި ބައިވެރިވެވޭނީ "ފައިސާ ޕޭ" އާއި "ފައިސާ މޯބައިލް" އަދި "ފައިސާ ކާޑު" ގެ އިތުރުން "ފައިސާ ނެޓު" މެދުވެރިކޮށް ފަސް ޓްރާންސެކްޝަނެއް ހެދުމުންނެވެ.\nއެމްއައިބީ އިން ބުނީ މި ޕްރޮމޯޝަނުގައި ހަމައެކަނި ފައިސާ ދިނުމަށް ހަމަޖެހިފައި ވަނީ އެއްވަނަ އަށް ހޮވޭ ފަރާތަކަށް ނޫން ކަމަށާއި، މި ޕްރޮމޯޝަނުގައި އިތުރު ފަސް ކަސްޓަމަރުން ހޮވައި އެއިން ކޮންމެ ކަސްޓަމަރަކަށް 500 ރުފިޔާގެ އިނާމެއް ދިނުމަށް ހަމަޖެހިފައިވާ ކަމަށެވެ.\nމީގެ އިތުރުން އެ ބޭންކުގެ އިންޓަނެޓް ބޭންކިން ބޭނުންކޮށްގެން ވިޔަފާރިކުރާ ކަސްޓަމަރުންގެ ތެރެއިން 250 ރުފިޔާ އަށްވުރެ ގިނައިން ކުރާ ކޮންމެ ޓްރާންސެކްޝަނެއްގެ ދެއިންސައްތަ އަނބުރާ ލިބޭ ވިޔަފާރިއެއް ވެސް ފަށާފައިވާ ކަމަށް އެ ބޭންކުން ވަނީ ބުނެފައެވެ.\nއެމްއައިބީގެ އޮންލައިން ބޭންކިން މެދުވެރިކޮށް ވިޔަފާރި ކުރެވޭ ފިހާރަތަކުގެ ލިސްޓު މިހާރު އެ ބޭންކުން ވަނީ އާންމުކޮށްފައެވެ.\nޓްރީޓޮޕުގެ ޚިދުމަތްތަކަށް އިސްލާމިކް ބޭންކް ކާޑުން ދެން ފައިސާ ދެއްކޭނެ


ވެއްޓުނު އިންޑޮނޭޝިއާ ބޯޓުގެ ކަޅުފޮށި ހޯދައިފި – Dhuvas Online\nވެއްޓުނު އިންޑޮނޭޝިއާ ބޯޓުގެ ކަޅުފޮށި ހޯދައިފި\nއިންޑޮނޭޝިއާގެ ވެރިރަށް ޖަކާޓާއިން އުދުއްސާލިތާ މާ ގިނައިރުތަކެއް ނުވަނީސް ޖަކާޓާ ބޭއަށް މިދިޔަ ހޮނިހިރު ދުވަހު ވެއްޓުނު ސްރީވިޖަޔާ އެއާގެ މަތިންދާ ބޯޓުގެ ކަޅުފޮށި ފެނިފައި ވާކަމަށް އޮފިޝަލުން ވިދާޅުވެއްޖެ އެވެ.\nސަރޗް އެންޑް ރެސްކިއު މިޝަން މިއަދު އަލުން ފަށާއިރު، ބޯޓުގެ މުހިންމު މައުލޫމާތުތަކެއް ރައްކާ ކޮށްފައިވާ ފްލައިޓް ރެކޯޑަރުތައް ސަލާމަތުން ނެގޭނެ ކަމުގެ ޔަގީންކަން، އިންޑޮނޭޝިއާގެ ކަނޑުގެ އަސްކަރިއްޔާގެ ޑައިވަރުންނަށް އެބައޮތް ކަމަށް މައުލޫމާތު ލިބެ އެވެ.\nއިންޑޮނޭޝިއާގެ ޓްރާންސްޕޯޓް ސޭފްޓީ ކޮމިޓީގެ އިސްވެރިޔާ ވިދާޅުވީ،2ރެކޯޑަރުވެސް އޮތް ސަރަހައްދު ހޯދިފައި ވާ ކަމަށެވެ.\nބޮއިންގް 737-500 މަރުކާގެ މި ފްލައިޓް ވެއްޓުނު ސަރަހައްދުން، ބޯޓުގެ ބައިތަކާއި، އިންސާނުންގެ ހަށިގަނޑުގެ ބައިތައް ފެންނަމުން ދާ ކަމަށް ރިޕޯޓްތައް ބުނެ އެވެ. އަދި މި ބޯޓުގެ ބައިތަކެއް ކަމަށް ބެލެވޭ ފުރޮޅަކާއި ފިއުސެލާޖުގެ ބައެއް ހިމެނޭއިރު، އެއް އިންޖީނުގެ ބުރަފަތިގަނޑުވެސް ފެނިފައިވާ ކަމަށް ރިޕޯޓުތައް ދަނީ ބުނަމުން ނެވެ.\nފްލައިޓުން ދަތުރު ކުރި މީހަކު ދިރިހުއްޓާ ފެނިދާނެ ކަމުގެ އުއްމީދު މިހާރު ވަނީ ކަނޑާލާފަ އެވެ.\nޖަކާޓާ ފުލުހުންގެ ތަރުޖަމާނު ޔުސްރީ ޔޫނުސް ވިދާޅުވީ ސާޗް އެންޑް ރެސްކިއު އޭޖެންސީއިން2‘ދަބަހެއް’ ފޯރުކޮށްދީފައި ވާ ކަމަށެވެ. އެއް ދަބަހުގައި ހުރީ ބޯޓުން ދަތުރު ކުރި މީހުންގެ މުދާ ކަމަށް ބެލެވޭ ތަކެތި ކަމަށާއި އަދި އަނެއް ދަބަހުގައި ހުރީ އިންސާނުންގެ ހަށިގަނޑުގެ ބައިތައް ކަމަށް ޔުސްރީ ވިދާޅުވި އެވެ.\nޖަކާޓާގެ ވައިގެ ބަނދަރުން ފްލައިޓް އެސްޖޭވައި 182 އުދުއްސާލީ ހޮނިހިރު ދުވަހު، އިންޑޮނޭޝިއާ ގަޑިން 14:36 ގަ އެވެ. އިންޑޮނޭޝިއާގެ ދަތުރުފަތުރާ ބެހޭ ވުޒާރާއިން ބުނާ ގޮތުގައި ބޯޓާ އެންމެ ފަހުން ގުޅުނީ 14:40 ގަ އެވެ. ޕޮއިންޓިއަނަކްއަށް ކުރި މި ދަތުރުގެ އާންމު ދިގު މިނަކީ 90 މިނެޓެވެ.\nމި ބޯޓަކީ ރަނގަޅު ހާލަތުގައި އޮތް ބޯޓެއް ކަމަށް ސްރީވިޖަޔާ އެއަރގެ ޗީފް އެގްޒެކެޓިވް ވަނީ ނޫސްވެރިންނަށް ވިދާޅުވެފަ އެވެ. އަދި ބޯޓު ފުރީ، ޝެޑިއުލަށްވުރެ 30 މިނެޓް ލަހުން ކަމަށާ، ފްލައިޓް ޑިލޭ ކުރަން ޖެހުނީ ބޯކޮށް ވާރޭވެހުމުގެ ސަބަބުން ކަމަށްވެސް އޭނާ ވަނީ ވިދާޅުވެފަ އެވެ.\nފްލައިޓް ވެއްޓުނީ ވެރިރަށް ޖަކާޓާގެ 20 ކިލޯމީޓަރު އުތުރުން ނެވެ. އެއީ 2018 ވަނަ އަހަރުވެސް މަތިންދާބޯޓެއް ވެއްޓުމުގެ ހިތާމަވެރި ހާދިސާއެއް ހިނގި ސަރަހައްދަކާ ކައިރި ހިސާބެކެވެ.\nއެ ފަހަރު ލަޔަން އެއަރގެ ފްލައިޓެއް ވެއްޓި، 189 މީހުންގެ ފުރާނަ ވަނީ ގެއްލިފަ އެވެ.\nޕީޕީއެމް އިން އަނެއްކާވެސް ސުލްހަވެރި އިހުތިޖާޖެއް ފަށައިފި\nބޯޑާ މައިލްސްގެ ފުރަތަމަ ޕާޓްނަރަކަށް ކްރޮސްރޯޑްސް މޯލްޑިވްސް\nފްލައިން ސްކޫލް 35،000 ރުފިޔާއިން ޖޫރިމަނާ ކޮށްފި


Djokovic 8 Vana Faharah Australian Open Kaamiyaabu Koffi - Vaguthu\nފަސް ވަނަ އަށް ސީޑް ކުރެވުނު އޮސްޓްރިއާގެ ޑޮމިނިކް ތިއެމް ބަލިކޮށް ދުނިޔޭގެ ދެވަނަ އަށް ރޭންކް ކުރެވިފައިވާ ސާބިއާގެ ނޮވަކް ޖޮކޮވިޗް އޮސްޓްރޭލިއަން އޯޕަންގެ ޗެމްޕިއަންކަން ހޯދައިފިއެވެ.\nޖޮކޮވިޗް އޮސްޓްރޭލިއަން އޯޕަންގެ ތަށި ކާމިޔާބުކުރީ މިއަދު ކުޅުނު ފައިނަލުގައި ތިއެމްގެ މައްޗަށް3ސެޓު2ސެޓުން ކުރިހޯދައިގެންނެވެ. މެލްބަންގެ ރޮޑް ލޭވާ އެރީނާގައި ކުޅުނު ފައިނަލް މެޗުގެ ފުރަތަމަ ސެޓު 6-4 އިން ގެންދިޔައީ ޖޮކޮވިޗް އެވެ. ނަމަވެސް ތިއެމް ވަނީ ޖެހިގެން އައި ދެ ސެޓު ކާމިޔާބުކޮށް މެޗުގެ ނަތީޖާ އަނބުރާލާފައެވެ. ތިއެމް ސެޓުތައް ކާމިޔާބުކުރީ 6-4 އަދި 6-2 އިންނެވެ.\nތިންވަނަ ސެޓުގައި ޖޮކޮވިޗްގެ ފަރާތުން އާދައިގެ ކުޅުމެއް ފެނިގެންދިޔަ ނަމަވެސް އޭނާ ވަނީ 6-3 އިން ހަތަރު ވަނަ ސެޓު ކާމިޔާބުކޮށްފައެވެ. ނަތީޖާ ނެރުމަށްޓަކައި ކުޅުނު ފަސްވަނަ ސެޓުގެ ކުރީކޮޅު ތިއެމްގެ ސާވިސް ބްރެކް ކޮށް ޖޮކޮވިޗް ލީޑު ނެގިއެވެ. އޭގެ ފަހުން އޭނާ ވަނީ އަމިއްލަ ހުރިހާ ސާވިސް ގޭމްސްތައް ކާމިޔާބުކޮށް 6-4 އިން ސެޓު ގެންގޮސް މެޗުން މޮޅުވެފައެވެ.\nމިއީ ޖޮކޮވިޗް މި މުބާރާތުގެ ޗެމްޕިއަންކަން ހޯދި އަށް ވަނަ ފަހަރެވެ. އޭނާ މި މުބާރާތުގެ ފައިނަލުން އަދި މިހާތަނަށް ބަލިވެފައިނުވެ އެވެ. ޖޮކޮވިޗްގެ ފަހަތުން އޮސްޓްރޭލިއަން އޯޕަންގެ ތަށި ލިސްޓުގެ ދެވަނައިގައި އޮތީ ހަ ފަހަރު ޗެމްޕިއަންކަން ހޯދި ސްވިޓްޒަލެންޑުގެ ރޮޖާ ފެޑެރާ އެވެ.\nޖޮކޮވިޗްގެ 17 ވަނަ ގްރޭންޑް ސްލޭމް ތައްޓާއެކު އޭނާ ވަނީ 20 ގްރޭންޑް ސްލޭމް ކާމިޔާބުކޮށްގެން ފެޑެރާ ހަދާފައިވާ ރެކޯޑާ ކައިރިކޮށްފައެވެ. ޖޮކޮވިޗް އޮސްޓްރޭލިއަން އޯޕަންގެ ފައިނަލަށް ދިޔައީ ވެސް ސެމީގައި ފެޑެރާ ބަލިކުރުމަށްފަހު އެވެ. ފެޑެރާގެ އިތުރުން ގްރޭންޑް ސްލޭމް ރޭހުގައި ޖޮކޮވިޗަށްވުރެ ކުރީގައި އުޅެނީ 19 ތައްޓާއެކު ސްޕެއިންގެ ރަފޭލް ނަޑާލް އެވެ.\nމިއަދުގެ މޮޅާއެކު އޭޓީޕީ އާ ރޭންކިންގް އިއުލާނުކުރާ އިރު އެއްވަނައިގައި އޮންނާނީ ޖޮކޮވިޗް އެވެ. ޖޮކޮވިޗް އަށް އަލުން އެއްވަނަ ލިބެނީ މިވަގުތު ރޭންކިންގެ އެންމެ ކުރީގައި އޮތް ނަޑާލް އޮސްޓްރޭލިއަން އޯޕަންގެ ސެމީ އަށް ނުގޮސް ކެޓުމުންނެވެ.\n21 އަހަރުގެ ސޮފިއާ އޮސްޓްރޭލިއަން އޯޕަން ކާމިޔާބުކޮށްފި


Avid College Ge Soft Skills Workshop Nimmaalaifi - AO News\nއެވިޑް ކޮލެޖްގެ ސޮފްޓް ސްކިލްސް ވޯރކްޝޮޕް ނިންމާލައިފި\nއެވިޑް ކޮލެޖް ތިނަދޫ ކެމްޕަހުން މި އަހަރުގެ އޯ ލެވެލް ނިމުނު ދަރިވަރުންނަށް ޚާއްޞަކޮށްގެން “ސޮފްޓް ސްކިލްސް” ނަމުގައި ބޭއްވި ވޯރކްޝޮޕް ކާމިޔާބު ކަމާއިއެކު ނިންމާލައިފިއެވެ.\nހުވަދުއަތޮޅުގެ އެކި ރަށްރަށުން މިއަހަރުގައި އޯލެވެލް ނިމުނު ދަރިވަރުން ބައިވެރިވި މި ވޯރކްޝޮޕްގައި ދަރިވަރުންނަށް އިންޓަރވިއު ގްރޫމިންގ އަދި ކޮމިއުނިކޭޝަން ސްކިލްސް އާއި ބެހޭގޮތުން މަޢުލޫމާތު ދީފައިވެއެވެ. އަދި ވަނަވަރު (ސީ.ވީ) ރަނގަޅު ފެންވަރެއްގައި ތައްޔާރުކުރާނެ ގޮތްވެސް މި ވޯރކްޝޮޕްގެ ބައިވެރިންނަށް ވަނީ ދަސްކޮށްދީފައެވެ. މި މަހުގެ 03 ވަނަ ދުވަހުން ފެށިގެން 07 ވަނަ ދުވަހުގެ ނިޔަލަށް ކުރިއަށްގެންދިޔަ މި ވޯރކްޝޮޕް ގައި ޖުމްލަ 30 ދަރިވަރުން ބައިވެރިވެފައިވެއެވެ.\nމީގެ އިތުރުން މި ވޯރކްޝޮޕް ނިމިގެން ދިޔައިރު އެވިޑް ކޮލެޖް ތިނަދޫ ކެމްޕަހުގައި ހުރި ފުރުޞަތުތަކާއި ބެހޭގޮތުންވެސް ވޯރކްޝޮޕްގެ ބައިވެރިންނަށް ކެރިއަރ ގައިޑެންސް ސެޝަނެއްގެ ގޮތުގައި މައުލޫމާތު ދީފައިވެއެވެ. އެގޮތުން އެވިޑް ކޮލެޖް ގެ ހުރިހާ ފެކަލްޓީތަކުގެ ޑީނުން ބައިވެރިވެ އެ ފެކަލްޓީތަކުން ހިންގާ ޕްރޮގްރާމްތަކާއި ބެހޭ މަޢުލޫމާތުވެސް ހިއްސާކޮށްފައިވެއެވެ.\nއެވިޑް ކޮލެޖްގެ ސެޕްޓެމްބަރ އިންޓޭކް އަށް ފުރުޞަތު ހުޅުވާލެވިފައިވާއިރު އެކަމާއި ގުޅޭ މަޢުލޫމާތުވެސް ވަނީ ބައިވެރިންނާއި ހިއްސާކޮށްފައިވެއެވެ. އަދި އެވިޑް ކޮލެޖްގައި މުޅިން އަލަށް ހުޅުވިގެންދިޔަ ފެކަލްޓީއެއް ކަމަށްވާ އެވިޑް ސްކޫލް އޮފް އޭވިއޭޝަން ފެކަލްޓީގެ ޑީން ވެސް ސެޝަންގައި ބައިވެރިވެވަޑައިގެން އޭވިއޭޝަން ދާއިރާގައި ހުރި ފުރުސަތުތަކާއި ބެހޭގޮތުން މަޢުލޫމާތު ދެއްވާފައިވެއެވެ.


Misru Quran Mubaaraathugai Baiverivaan Raajje In Dhanee Aalaa - Vaguthu\nމިސްރު ގުރުއާން މުބާރާތުގައި ބަައިވެރިވާން ރާއްޖެއިން ދަނީ އާލާ\nމިސްރުގައި ބާއްވާ "27 ވަނަ އިންޓަރނޭޝަނަލް ކޮންޓެސްޓެ ފޮރ ރިސައިޓަރސް އޮފް ދަ ހޮލީ ޤުރުއާން" މުބާރާތުގައި ބައިވެރިވުމަށް ރާއްޖެއަށް ލިބިފައިވާ ދަޢުވަތުގައި ފޮނުވާނެ ދަރިވަރެއްގެ ގޮތުގައި ޤައުމީ ޔުނިވަރސިޓީގެ ދަރިވަރެއް ކަމުގައިވާ އަލްޙާފިޡާ އާލާ ޢަޡްމަތު ޖަމީލު ހޮވިއްޖެއެވެ.\nއެ މުބާރާތް ކުރިއަށް ދާނީ މިޞްރު/ ޤާހިރާގައި މިއަހަރު ފެބްރުވަރީ 8 ން 13 އަށެވެ.\nއާލާއަކީ ދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް ހެލްތު ސައިންސަސްގެ ދަރިވެރެކެވެ. އޭނާ ހާފިޘްކަމުގެ ސަނަދު ހާޞިލްކޮށްފައިވަނީ 2016 ވަނަ އަހަރު ކީރިތި ޤުރުއާނާއިބެހޭ ޤައުމީ މަރުކަޒުންނެވެ. އަދި ޝަހާދަ ޘާނަވިއްޔާ ހާސިލްކޮށްފައިވަނީ ޢަރަބިއްޔާ ސުކޫލުންނެވެ.\nއާލާ ވަނީ 2017 ވަނަ އަހަރު މެލޭޝިއާގައި ބޭއްވުނު 59 ވަނަ އިންޓަރނޭޝަނަލް އަލްޤުރްއާންރިސައިޓަލް އެންޑް މެމޮރައިޒިންގ އެސެމްބްލީ މުބާރާތުގެ އިތުރުން 2017 ވަނަ އަހަރު ޑުބާއީ ގައި ބޭއްވުނު ޝައިޚާ ފާޠިމާ ބިންތި މުބާރަކު ބައިނަލް އަޤްވާމީ 2ވަނަ ޤުރްއާން މުބާރާތުގައިވެސް ބައިވެރިވެ ޤުރުއާން ކިޔަވާފައެވެ.\nމިމުބާރާތުގައި ހިމެނޭ ގޮފިތަކުގެ ތެރެއިން ކޮންމެވެސް އެއްގޮތްޕެއްގައި ރާއްޖެއިން ބައިވެރިވުމުގެ ފުރުޞަތު ލިބިފައިވަނީ އެއް ކެންޑިޑޭޓަކަށެވެ. މިގޮތުން މި މުބާރާތުގައި ރާއްޖެއިން އާލާ ބައިވެރިވާނީ ތަޖުވީދުގެ ހަމަތަކާއެކު މުޅި ޤުރްއާން ހިތުދަސް ބައިންނެވެ.\nދުނިޔޭގެ 70 ވަރަކަށް ގައުމުތަކުން ބައިވެރިވާ މިމުބާރާތަކީ ކޮންމެ އަހަރަކުވެސް މިސްރުގެ މިނިސްޓްރީ އޮފް އައުޤާފުން އިންތިޒާމު ކުރާ މުބާރާތެކެވެ. މި މުބާރާތުގައި ބައިވެރިވެ ވަޑައިގަންނަވާ ކެންޑިޑޭޓުގެ ޓިކެޓް ޚަރަދާއި، ހުރުމުގެ ޚަރަދު ދިނުމަށް ހަމަޖެހިފައިވަނީ މިޞްރު ސަރުކާރުންނެވެ.\nފެބުރުއަރީ 10, 2020 17:45\nވަރަށް ރަނގަޅު ކާމިޔާބަކަށް އެދެން... ޝުކުރިއްޔާ ސަރުކާރު\nފެބުރުއަރީ 11, 2020 08:29\nއިންޝާ ﷲ، އާލާއަށް ކާމިޔާބު މިންވަރު ކުރައްވާނެ!! ﷲ ގެ ކަލާމްފުޅު ހިތުދަސް މީހުނީ ﷲ ގެ ހެޔޮރަހްމަތް މިިންވަރު ކުރައްވާފައިވާ ބައެއްކަން ކަށަވަރު.


Cancer Jehigen 8 Aharuge Dhivehi Kujjaku Niyaavejje - Vaguthu\nކެންސަރު ޖެހިގެން އަށް އަހަރުގެ ދިވެހި ކުއްޖަކު ނިޔާވެއްޖެ\nހދ.ކުޅުދުއްފުއްޓަށް ނިސްބަތްވާ އުމުރުން އަށް އަހަރުގެ ފިރިހެން ކުއްޖަކު ކެންސަރު ބައްޔަށް ފަރުވާ ހޯދަމުން ދަނިކޮށް މިއަދު ނިޔާވެއްޖެއެވެ. އިންޑިއާގެ އަމްރިތާ ހޮސްޕިޓަލްގައި ފަރުވާ ދެމުން ދަނިކޮށް ނިޔާވެފައި ވަނީ މުހައްމަދު އަރީން އަބޫބަކުރު އެވެ.\nއަރީންގެ ވާހަކަތައް ސަމާލުކަމަށް އައީ މަދުން ނޫނީ ދުނިޔެ އިން ނުފެންނަ ކެންސަރެއް ޖެހިގެން އަމްރިތާ ހޮސްޕިޓަލްގައި ފަރުވާ ހޯދަމުން އަންނަ ދިވެއްސެއް ކަމަށްވާ އަލީ ސައިފް ލަތީފްގެ ޓްވީޓްތަކުންނެވެ. އުމުރުން 40 އަހަރުގެ ސައިފް ވަނީ އަރީން ކެންސަރާއި ހަނގުރާމަ ކުރަމުން ދާއިރު ދައްކަމުން އައި ހިތްވަރު ޓްވިޓާގައި ހިއްސާކޮށްފައެވެ.\nއަރީން އަށް ކެންސަރު ޖެހިފައި ހުރިކަން އެނގުނީ 2020 ވަނަ އަހަރު އެވެ. އަރީން އިންޑިއާގެ އަމްރިތާ ހޮސްޕިޓަލަށް ދިޔައިރު ނުވެސް ހިނގެއެވެ. ނަމަވެސް ހަތަރު މަސް ދުވަހުގެ ފަރުވާ އަށް ފަހު ހިނގޭ ވަރަށް އޭނާގެ ހާލު ރަނގަޅު ވެސް ވިއެވެ. މިއަދު ނިޔާވީ ހާލު ކޮންމެވެސް ވަރަކަށް ރަނގަޅު ވުމަށް ފަހު ފަހުން އަނެއްކާވެސް ހާލު ގޯސްވެގެންނެވެ.\nސައިފް ބުނި ގޮތުގައި ބައެއް ދުވަސް ދުވަހު، އޭނާއަށް ވުރެ ވޭނުގައި އަރީން އުޅުނެވެ. ނަމަވެސް ކުޑަކުޑަ އަރީން ކެންސަރުގެ ވޭނާއި ކުރިމަތިލީ ހިނިތުންވުމާއެކު ކަމަށާއި އޭނާގެ މަގްސަދަކީ، ކައިރީގައި ތިބި މަންމަ އާއި ބައްޕައަށް ހިތްވަރު ދިނުން ކަމަށް ސައިފް ބުނެފައި ވެއެވެ.\nއަރީންއާ ގުޅޭގޮތުން ސައިފް އެންމެ ފަހުން ޓްވީޓް ކުރީ މި މަހުގެ 12 ވަނަ ދުވަހެވެ. އެދުވަހު ސައިފް އެދުނީ އަރީންގެ ހާލު ގޯސްވަމުންދާތީ އޭނާއަށްޓަކައި ދުއާ ކޮށްދިނުމަށެވެ. ސައިފްގެ ޚަބަރެއް ވެސް ޓްވިޓާގައި ނުވާތާ މިހާރު ހަދުވަސް ވެއްޖެއެވެ.\nފަހަކަށް އައިސް ރާއްޖޭގައި ކެންސަރަށް ފަރުވާ ހޯދާ މީހުންގެ އަދަދު ވަރަށް ބޮޑަށް އިތުރު ވެފައިވާ ކަމަށް ބެލެވެއެވެ. އެހެންވެ ބައެއް މީހުން އަންނަނީ ރާއްޖޭގައި ކެންސަރު އިތުރުވުމާއި ގުޅޭ ގޮތުން ދިރާސާއެއް ކުރުމަށް ވެސް ކަމާބެހޭ ފަރާތްތަކަށް ގޮވާލަމުންނެވެ.\nޖެނުއަރީ 27, 2022 06:12\nދިރާސާއެއް ކީއްކުރަން އޮއްޓަރެއް ހުންނަ އެއްވެސް ކަމެއް ނުކުރާނެއެވެ. މޮޅު ފާސްތަށް ހިފައިގެން މޮޔަގޮވުން ނޫންކަމެއް ނުކުރާނެއެވެ. ނޫނީ ދައުލަތާ ރައްޔިތުން ފެލާލުމެވެ.\nޖެނުއަރީ 27, 2022 07:55\nޙެހެ މަކުރި ދިރާސާއިން ފެންނަނީ ރިސޯޓްތަކުން ބޭނުންކޮށްފަ އުކާލަން ތިލަފުއްޓަށް ގެންދާ ކޫކިންއޮއިލް\nޓިލަފުށިން ބަންގާޅީން އެ ތެޔޮ ގެނެސް މާލޭގަ ހޮޓާ ހިންގާ ބަންގާޅީންނަށް ވިއްކާ ލަނީ ދެން ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެއެތެލުން ހެދިކާ ތެލުލަނީ ލާފަ ވިއްކަނީ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އެހެދިކާ ކެއީމަ އަސްލު މި ކެންސަރާ މި އެއްޗެހި ގިނަ މިވަނީ


Kim ge maru thahugeegu kuraathee North Korea rulhigadha vejje | Mihaaru\nމެލޭޝިއާ އެއާޕޯޓުގައި މަރާލި ނޯތު ކޮރެއާގެ ކިމް ޖޮން-ނަމް. --ފޮޓޯ:އޭޕީ\nކިމްގެ މަރު ތަހުގީގު ކުރާތީ ނޯތު ކޮރެއާ ރުޅިގަދަވެއްޖެ\n23 ފެބުރުއަރީ 2017 - 14:23\nޕިއޮންޔޮން (ފެބްރުއަރީ 23) - ކުއާލަ ލަމްޕޫރު އެއާޕޯޓުގައި މަރާލި ނޯތު ކޮރެއާގެ މީހެއްގެ ޒިންމާ އުފުލަން ޖެހޭނީ މެލޭޝިއާ އިން ކަމަށާއި އެ މަރު މާބޮޑަށް ސިޔާސީ ކޮށްލައިފި ކަމަށް ނޯތު ކޮރެއާ އިން ބުނެފި އެވެ.\nނޯތު ކޮރެއާގެ ލީޑަރު ކިމް ޖޮން-އުންގެ ބޭބެ ކިމްގެ ނަން ނުބުނެ އެ ގައުމުގެ ރަސްމީ ނޫސް އެޖެންސީ ކޭސީއެންއޭ އިން ބުނީ ޑިޕްލޮމެޓިކް ޕާސްޕޯޓުގައި ދަތުރު ކުރި ޑީޕީއާރުކޭ (ޑިމޮކްރެޓިކް ޕީޕަލްސް ރިޕަބްލިކް އޮފް ކޮރެއާ) ގެ ރައްޔިތަކު މެލޭޝިއާ އެއާޕޯޓުގައި މަރުވީ ހިތް ހުއްޓިގެން ކަމަށެވެ. އެ މީހާ މަރުވީ ވިހަ ދީގެން ކަމަށް ބުނާ ވާހަކައަކީ ދޮގެއް ކަމަށާއި އެ ގޮތަށް ވާހަކަތައް ފަތުރަނީ ނޯތު ކޮރެއާއާ ދެކޮޅަށް ސައުތު ކޮރެއާގެ ރޭވުމެއްގެ ދަށުން ކަމަށެވެ.\nކޭސީއެންއޭ އިން ބުނީ ޑިޕްލޮމެޓިކް ޕާސްޕޯޓް އޮތް މީހެއްގެ ޕޯސްޓް-މޯޓަމް ހަދަން ޖެހޭނީ އޭނާ ނިސްބަތްވާ ގައުމުގެ ހުއްދައާ އެކު ކަމަށެވެ. އަދި އެ ގޮތަށް ކަންތައް ކުރުމަކީ އިންސާނީ ހައްގުތަކާ ޚިލާފު ކަމެއް ކަމަށް ވެސް ބުނެފައިވެ އެވެ.\n"އެ މަރުގެ ޒިންމާ އުފުލަން ޖެހޭނީ މެލޭޝިއާ އިން. އަދި އޭނާގެ ހަށިގަނޑު ހަވާލު ކުރަން ދެކޮޅު ހެދުމަކީ މި މައްސަލަ ސިޔާސީ ކަމަކަށް ހަދަން މަސައްކަތް ކުރާ ކަމުގެ ހެއްކެއް. އަދި އެއީ ބައިނަލްއަގުވާމީ ގާނޫނާ ވެސް ޚިލާފު ކަމެއް،" ކޭސީއެންއޭ އިން ބުނެފައިވެ އެވެ.\nމިއީ ކިމްގެ މަރާ ގުޅިގެން ނޯތު ކޮރެއާގެ ރަސްމީ މީޑިއާއަކުން ވާހަކަ ދެއްކި ފުރަތަމަ ފަހަރެވެ.\nކިމް މަރާލާފައި ވަނީ ކުއާލަ ލަމްޕޫރު އެއާޕޯޓުން އޭނާ ފުރަން ދަނިކޮށް ދެ އަންހެނަކު ވެގެން މޫނުގައި ވިހަ ފޮތިގަނޑެއް އަޅައިގެންނެވެ. އޭނާގެ ހަށިގަނޑު މިހާރު އޮތީ މެލޭޝިއާގެ ހޮސްޕިޓަލެއްގެ މޯޗަރީގަ އެވެ.\nކިމްގެ މަރާ ގުޅިގެން ނޯތު ކޮރެއާގެ ގިނަ ބަޔަކު ދަނީ ހޯދަމުންނެވެ. އޭގެ ތެރޭގައި އެ ގައުމުގެ ޑިޕްލޮމެޓަކު ސްޓާފަކު ވެސް ހިމެނެ އެވެ. ނޯތު ކޮރެއާގެ ހަތަރު މީހަކު ވަނީ ކިމް މަރާލި ދުވަހު މެލޭޝިއާ އިން ފުރައިފަ އެވެ. މެލޭޝިއާ ފުލުހުންގެ ވެރިޔާ ޚާލިދު އަބޫ ބަކަރު ވިދާޅުވީ ކިމްގެ މަރާ ގުޅިގެން ތުހުމަތު ކުރެވޭ ހަތަރު މީހުން ހައްޔަރު ކުރުމަށް އިންޓަޕޯލުގެ އެހީ އަށް އެދިފައިވާ ކަމަށެވެ.\nމެލޭޝިއާ ފުލުހުން ބުނީ ކިމް މަރާލާފައި ވަނީ ވަރަށް ބޮޑަށް ރާވައިގެން ކަމަށެވެ. އަދި އޭނާގެ މޫނުގައި ވިހަލާފައިވާ ފޮތިގަނޑު އެޅީ ތަމްރީނު ލިބިފައިވާ ބަޔަކު ކަމަށް ވެސް ބުނެފައިވެ އެވެ.


ކޯވިޑްގައި އެޑްމިޓްކޮށްގެން ފަރުވާ ދޭ މީހުންގެ އަދަދު 100 އިން މައްޗަށް! – Dhuvas Online\nފުނަދޫ ކޯވިޑް މެނޭޖްމެންޓް ފެސިލިޓީ-- ފޮޓޯ: ހެލްތް މިނިސްޓްރީ\nކޯވިޑްގައި އެޑްމިޓްކޮށްގެން ފަރުވާ ދޭ މީހުންގެ އަދަދު 100 އިން މައްޗަށް!\nކޯވިޑް-19 އަށް ޕޮސިޓިވްވެފައިވާ މީހުންގެ ތެރެއިން ފެސިލިޓީތަކުގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު 100 އިން މަތިވެއްޖެ އެވެ.\nއެޗްޕީއޭއިން ބުނީ ރާއްޖޭގެ އެކި ފެސިލިޓީތަކުގައި ކޯވިޑް ޖެހިފައިވާ 105 މީހަކަށް އެޑްމިޓްކޮށްގެން ފަރުވާ ދެމުންދާ ކަމަށެވެ. މިހާރު ބައްޔަށް ފަރުވާ ދެމުންދަނީ 1،719 މީހުންނަށެވެ.\nކޯވިޑް ޖެހޭ މީހުންނަށް އެޑްމިޓްކޮށްގެން ފަރުވާ ދިނުމަށް މާލެ އާއި ރާއްޖޭގެ އެކި ސަރަހައްދުތަކުގައި ގާއިމްކޮށްފައިވާ ފެސިލިޓީތަކުގައި ހުރީ 449 އެނދެވެ، އެއީ މާލޭގައި ދަރުމަވަންތަ ހޮސްޕިޓަލުގައި 18 އެނދު، ހުޅުމާލޭ މެޑިކަލް ފެސިލިޓީގައި 250 އެނދު އިތުރުން ރާއްޖޭގެ ފަސް ސަރަހައްދެއްގައި ގާއިމްކޮށްފައިވާ ކޯވިޑް މެޖޭޖްމެންޓު ފެސިލިޓީތަކުގައި ހުރި 105 އައިސޮލޭޝަން އެނދާއި 76 އައިސީޔޫ އެނދެވެ.\nއަތޮޅު ތެރޭގައި ގާއިމްކޮށްފައިވާ ފެސިލިޓީތަކުގެ ތެރެއިން ޕޮސިޓިވް މީހުންނަށް ފަރުވާ ދެމުންދަނީ ށ. ފުނަދޫ އަތޮޅު ހޮސްޕިޓަލުގެ ކޯވިޑް މެނޭޖްމެންޓު ފެސިލިޓީ އާއި ބ. އޭދަފުށީ ކޯވިޑް މެނޭޖްމެންޓު ފެސިލިޓީގައި އެވެ.\nރާއްޖޭގެ ހަ އަތޮޅެއްގެ 10 ރަށެއްގައި ކޯވިޑަށް ޕޮސިޓިވް މީހުން އެބަތިއްބެވެ.\nކޯވިޑް-19 އާއި ގުޅިގެން އެޗްޕީއޭގެ އެންމެ ބޮޑު ކަންބޮޑުވުމަކީ ހޮސްޕިޓަލުގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު އިތުރުވުމެވެ. އެއީ މި ބައްޔަކީ ފަރުވާއެއް ހޯދިފައިވާ ބައްޔަކަށް ނުވާތީ އެޑްމިޓް ކުރަންޖެހޭ މީހުންގެ އަދަދު ގިނަ ވާނަމަ ބަލީގައި މަރުވާ މީހުންގެ އަދަދު އިތުރުވާނެތީ ކަމަށް ބުނެ އެވެ.\nމިހާތަނަށް ކޯވިޑް ޖެހިގެން 19 މީހަކު ރާއްޖެއިން މަރުވެފައި އެވެ. އެޗްޕީއޭއިން ބުނީ ކުރިޔަށް އޮތްތާ މި އަދަދު ދާނީ އިތުރުވަމުން ކަމަށެވެ.\nމިހާތަނަށް ރާއްޖެއިން ކޯވިޑަށް 4،446 މީހުން ޕޮސިޓިވްވެފައިވެ އެވެ. ބަލިން ރަނގަޅުވެފައިވަނީ 2،693 މީހުންނެވެ


Maaginain Vaahaka Dhahkaathe2Dharin Maraali Manma Shareeathah - Vaguthu\nމާގިނައިން ވާހަކަ ދައްކާތީ ދެދަރިން މަރާލި މަންމަ ޝަރީޢަތައް\nއެމެރިކާގެ އަންހެނަކު އޭނާގެ ދެދަރިން މަރާލި މައްސަލައިގައި ޝަރީޢަތް އަނެއްކާވެސް ފަށައިފިއެވެ.\nޖެނިފާ ނަމަކަށް ކިޔާ އަންހެން މީހާ އޭނާގެ ދެދަރިން މަރާލީ 2011 ވަނަ އަހަރުއެވެ. އޭނާ އުމުރަށް ޖަލަށް ލުމަށް ކޯޓުން ވަނީ ކުރިން ޙުކުމް ކޮށްފައެވެ. ނަމަވެސް މިހާރު އަލުން ޝަރީޢަތް ފަށާފައި ވަނީ ފުރަތަމަ ޝަރީޢަތް ކުރިއަށް ގެންދިޔައިރު ޖެނިފާ އަށް ދިފާޢީ ހެކި ހުށަހަޅަން ފުރުސަތު ދީފައި ނުވާކަމަށް އޭނާގެ ޤާނޫނީ ވަކީލުން ބުނާތީއެވެ.\nއޭގެ އިތުރުން ވަކީލުން ބުނާގޮތުގައި މައްސަލައިގެ ޝަރީޢަތުގައި ބައެއް ޖޫރީން ނިދާފައި ތިބި ކަމަށާއި އެހެންކަމުން އެޖޫރީންނަށް އެކަށީގެންވާ ނިންމުންތަކެއް ނިންމިފައިވާކަމަށް ގަބޫލު ނުކުރާ ކަމަށެވެ.\nޖެނިފާ ވަނީ އޭނާގެ 13 އަހަރުގެ އަންހެން ދަރިފުޅާއި 16 އަހަރުގެ އަންހެން ދަރިފުޅު މަރާލާފައެވެ. ޖެނިފާ ބުނެފައިވާ ގޮތުގައި ދެދަރިން މަރާލީ މާގިނައިން ވާހަކަ ދައްކާތީ ބޮލަށް އުނދަގޫ ވެގެންނެވެ. އޭނާ ދެދަރިން މަރާލީ ދަރިންގެ ބޮލަށް ބަޑި ޖަހައިގެންނެވެ.\nއަހަރުތަކެއް ކުރިން ވެސް ޑިޕްރެޝަނަށް ޖެނިފާ ވަނީ ބޭސްކޮށްފައެވެ. ނަމަވެސް ދަރިން މަރާލުމަށް ހަމަލާ ދިނުމުގެ ކުރިން ދުވަހަކު ވެސް އޭނާ ދަރިއަކަށް އަނިޔާ ކުރި ކަމުގެ ރިޕޯޓެއް ނެތެވެ. އަވައްޓެރިން ވެސް ބުނެފައިވާ ގޮތުގައި އެމީހުންނަށް ޖެނިފާ ފެނުނީ ދަރިން ދެކެ ވަރަށް ލޯބިވާ ދަރިންނަށް ވަރަށް ބޮޑަށް އަޅާލާ މަންމައެއްގެ ގޮތުގައެވެ.\nއެހެންކަމުން ޖެނިފާ މިފަދަ ހަމަލާއެއްދީ ދެދަރިން މަރާލުމުން އަވައްޓެރިންނަށް ވެސް ވަނީ ވަރަށް ބޮޑު ޝޮކެއް ލިބިފައިކަމަށް އެމީހުން ބުނެފައި ވެއެވެ.\nޖެނިފާގެ ފިރިމީހާ އަކީ ސިފައިންގެ މީހެކެވެ. ޖެނިފާ ދެދަރިން މަރާލިއިރު ފިރިމީހާ ހުރީ ސިފައިންގެ ވަޒީފާ އަދާކުރަން ގަތަރުގައެވެ.


އެކަނިވެރި ބެލެނިވެރިއެއް ކައިރީގައި މި ވާހަކަތައް ނުދައްކާތި – My WordPress\nއެކަނިވެރި ބެލެނިވެރިއެއް ކައިރީގައި މި ވާހަކަތައް ނުދައްކާތި\nމައިންބަފައިންނަކީ ދަރީންދެކެ އިންތިހާއަށް ލޯބިވާ ބައެކެވެ. ކިތަންމެ ލޯބި ވީނަމަވެސް، އެއްވެސް މީހަކަށް ދަރިއަކު އެކަނި ބަލާކަށް ފަސޭހައެއް ނުވާނެއެވެ.\nއެކަނި ދަރިއަކު ތަރުބިއްޔަތު ކުރުމަކީ، އެހާމެ ބުރަ، އަދި ވަރުބަލި ކުރުވާނެފަދަ ކަމެކެވެ. ދަރިފުޅުގެ ޒިންމާތައް އަދާކުރަމުން ދިރިއުޅުމުގެ އެހެން ކަންކަމަށް ވަގުތު ހުސްކުރުމަކީ އަނގައިން ބުނެލާހާ ފަސޭހައިން ކުރެވޭނެ ކަންކަމެއް ނޫނެވެ.\nއަޅުގަނޑުމެންގެ ތެރޭގައިވެސް، ތަފާތު އެކި ސަބަބުތަކާއި ހުރެ، ކައިވެނި ރޫޅިގެން އެކަނިވެރި މައިންނާއި، ބަފައިންނަށް ވެފައި ތިބި މީހުން އުޅެއެވެ. އެފަދަ މީހުންނާއި ކޮށްގެން ނުވާނެ ސުވާލުތަކެއް، ނުވަތަ ދައްކައިގެން ނުވާނެ ވާހަކަތައް ހުރެއެވެ. މި ލިޔުމުގައި މި އަލިއަޅުވައިލަނީ މިފަދަ ބައެއް ވާހަކަތަކާއި، ސުވާލުތަކަށެވެ.\nއަބަދުވެސް ހަނދާނުގައި ބަހައްޓާށެވެ. ތިމާގެ ރައްޓެއްސަކީ އެކަނިވެރި މަންމައެއް ނުވަތަ ބައްޕައެއްކަން އެނގޭ ހިސާބުން، އެއީ ކިހިނެއްވެގެންތޯ ސުވާލު ކުރަން ބޭނުންވިޔަސް، އެއީ ކުރުން އެންމެ ރަނގަޅު ސުވާލެއް ނޫނެވެ. ތިބާގެ ރަޙްމަތްތެރިޔާ އަކީ އޭނާގެ ވަކިވެފައިވާ ބައިވެރިޔާގެ ވާހަކަ ދައްކަން ބޭނުން ނުވާ މީހަކަށްވެސް ވެދާނެއެވެ.\nއެކަނިވެރި ބެލެނިވެރިއެއް ކައިރީގައި ދަރިފުޅުގެ މަންމަ ނުވަތަ ބައްޕަ ކޮބައިތޯ ނާހާށެވެ. ފަހަރުގައި ތިބާއަށް މިއީ އާދައިގެ ސުވާލަކަށް ވެދާނެއެވެ. އެހެންނަމަވެސް، އެކަނިވެރި ބެލެނިވެރިޔަކު މި ސުވާލުގެ ޖަވާބު ދޭން، ނުވަތަ އެ ވާހަކަ ދައްކަން ބޭނުން ނުވެދާނެއެވެ. އެވާހަކަ ދައްކަން ބޭނުންވާނަމަ، ތިބާ ކައިރީގައި އިސްވެ، އެވާހަކަތައް ކިޔައިދޭނެއެވެ.\nކުރިންވެސް ދެންނެވި ފަދައިން، ދަރިފުޅު ނުވަތަ ދަރީން ދެކެ އިންތިހާއަށް ލޯބި ވިޔަސް، އެކަނި ދަރިފުޅުގެ ޒިންމާތައް ކޮނޑުގައި އަޅައިގެން އުޅުމަކީ އެއްވެސް މީހަކަށް ލުއި ކަަމަކަށް ނުވާނެއެވެ. މިކަން ދަނެގެން، އެކަނިވެރި ބެލެނިވެރިއެއް ކައިރީގައި "ތިޔަ އުޅެނީ ވަަރަށް ހާލުގައިދޯއެވެ؟" މިފަދަ ބަސްތައް ނުބުނާށެވެ. މިފަދަ ބަސްތައް އިވޭ މީހަކަށް އަސަރުކޮށް، އިތުރަށް އެކަނިވެރިކަން އިހްސާސް ކުރެވިދާނެއެވެ.


Jumhooree ranyoobeel kula gadha gothehgai faahaga kuran ninmaifi | Mihaaru\nޖުމްހޫރިއްޔާ 50 އަހަރު ފުރޭ މުނާސަބަތުގައި ބޭނުން ކުރާ ލޯގޯ.\n12 ނޮވެމްބަރ 2017 - 00:29 11 comments\nމި އަހަރުގެ ޖުމްހޫރީ ދުވަހުގެ މުނާސަބަތުގައި ދަރުބާރުގޭގައި މިރޭ ބޭއްވި ޖަލްސާގައި ވަނީ ޖުމްހޫރިއްޔާގެ ރަންޔޫބިލް ފާހަގަކުރުމުގެ ގޮތުން ތައްޔާރުކޮށްފައިވާ "ޖުމްހޫރީ 50" ގެ ލޯގޯ އާއި ލަވަ އިފުތިތާހުކޮށްފަ އެވެ. މި ލޯގޯ އާއި ލަވަ އިފްތިތާހުކޮށް ދެއްވީ ރައީސް ޔާމީނެވެ.\nރާއްޖޭގެ މިނިވަންކަމަށް 50 އަހަރު ފުރުން 2015 ގައި ފާހަގަކުރީ ވެސް ރައީސް ޔާމީންގެ ވެރިކަމުގަ އެވެ. އެހެންކަމުން މިއީ އެމަނިކުފާނުގެ ވެރިކަމުގައި ރަންޔޫބީލް ފާހަގަކުރާ މިފަދަ ދެވަނަ މުނާސަބަތު ކަމަށް ވާނެ އެވެ.\nމި އަހަރުގެ ޖުމްހޫރީ ދުވަހުގެ މުނާސަބަތުގައި މިރޭ ބޭއްވި ޖަލްސާގައި ހޯމް މިނިސްޓަރު އަޒްލީން އަހުމަދު ވާހަކަ ދައްކަވަނީ.---ފޮޓޯ: ރައީސް އޮފީސް\nމިރޭގެ ޖަލްސާގައި ހޯމް މިނިސްޓަރު އަޒްލީން އަހުމަދު ވިދާޅުވީ މިދިޔަ 49 އަހަރަކީ ރާއްޖެ އަށް ތަފާތު ދާއިރާތަކުން ކުރިއެރުންތަކެއް ލިބުނު އަހަރުތަކެއް ކަމަށެވެ. އަދި މިދިޔަ އަހަރުތަކުގައި ރާއްޖޭގެ ވެރިކަން ކުރެއްވި ބޭފުޅުން ގައުމަށް ކަންތައްތަކެއް ކޮށްދެއްވި ކަމަށް އެއްބަސްވެވަޑައިގަންނަވާ ކަމަށް ވިދާޅުވި އެވެ.\nނަމަވެސް ނިމިގެން ދިޔަ ހަތަރު އަހަރަކީ ގައުމާއި ރައްޔިތުންގެ ކުރިއެރުމަށް ތަފާތު، މުހިންމު، ބޮޑެތި މަސައްކަތްތަކެއް ރައީސް ޔާމީން ކޮށްދެއްވި ހަތަރު އަހަރު ކަމަށް އޭނާ ވިދާޅުވި އެވެ. އެކަމަކު އެއީ ކުރިން ވެރިކަން ކުރެއްވި ރައީސުންނަށް ބޭއިންސާފެއް ކަމަށް ދެކެވަޑައިނުގަންނަވާ ކަމަށް ވިދާޅުވި އެވެ.\nތަރައްގީގެ ގިނަ ކަންކަމުން މިސާލު ނަންގަވަމުން އަޒްލީން ވިދާޅުވި ގޮތުގައި ރައްޔިތުންނަށް އެންމެ ބޮޑު ތަސައްލީ އަކީ އިންސާފުވެރިކަމާއެކު ކަންކަން ނިންމޭނެ ނިޒާމެއް ގާއިމު ކުރުމެވެ.\nއެގޮތުން އިޖުތިމާއީ އަދާލަތު ގާއިމުކޮށް ދެއްވައި، އިންސާފުވެރި ކަމާއެކު ކަންކަން ބެލޭނެ ނިޒާމު އިތުރަށް ހަރުދަނާކޮށް، ރައްޔިތުންގެ މެދުގައި ސަލާމަތާއި ރައްކާތެރިކަން ގާއިމުކޮށް ދެވޭނެ ނިޒާމެއް ގާއިމުކޮށް ރައްޔިތުންނަށް އުފާވެރިކަން ރައީސް ޔާމީން ގެނެސްދީފައިވާ ކަމަށް އަޒްލީން ވިދާޅުވި އެވެ.\n"ޒުވާނުންނަށް ވަނީ ހަރުދަނާ އެތައް މަގެއް ކޮއްޓަވައި ދެއްވާފައި. ރާއްޖޭގެ އިގްތިސާދުގެ ތެރެއަށް ވަނީ ގިނަ ގުނަ ވިޔަފާރިވެރިންތަކެއް އުފައްދަވައި ދެއްވާފައި،" އަޒްލީން ވިދާޅުވި އެވެ.\nމީގެ އިތުރުން ގައުމުގެ މިނިވަންކަމާއި އިސްލާމް ދީނަށް އެތައް ގޮންޖެހުންތަކެއް ކުރިމަތިވި ކަމުގައި ވިޔަސް، އެ ކަންކަން ދިފާއު ކުރެއްވުމަށް ރައީސް ޔާމީން ފިޔަވަޅުތަކެއް އަޅުއްވާފައިވާ ކަމަށް އޭނާ ވިދާޅުވި އެވެ.\nއަޒްލީން ވިދާޅުވި ގޮތުގައި ކިތަންމެ މޮޅަށް ކިޔަވައިގެން ހުއްޓަސް، ވެރިކަން ކުރުމަށާއި ރައްޔިތުންގެ ހާލަތު ވަޒަން ކުރުމަށް އެނގިވަޑައިނުގަންނަވާ ބޭފުޅަކު ވެރިކަމަށް ގެނައުމުން އެކަމުގެ ތަޖުރިބާ ދިވެހިންނަށް ލިބުނެވެ.\nމި އަހަރުގެ ޖުމްހޫރީ ދުވަހުގެ މުނާސަބަތުގައި މިރޭ ބޭއްވި ޖަލްސާ.---ފޮޓޯ: ރައީސް އޮފީސް\nނަމަވެސް ރައްޔިތުންނަށް މިއަދު ދިމާވެފައި ހުރި ގިނަ ގޮންޖެހުންތައް ރައީސް ޔާމީން ހައްލުކޮށް ދެއްވާފައިވާ ކަމަށް އަޒްލީން ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު ޖުމްހޫރީ ދުވަސް ރައީސް އޮފީސް ކުރީގެ މިނިސްޓަރު އަޒްލީން އަހުމަދު ހޯމް މިނިސްޓަރު


Mas market: Kandumas kilo eh 30 Rufiyaa ah, bodu raiy maheh 300 Rufiyaa ah\nމިއަދު މަސްމާރުކޭޓުގައި ވިއްކަންހުރި ފަރުމަސްތަކެއް ---\nމަސް މާރުކޭޓް: ކަނޑުމަސް ކިލޯއެއް 30ރ އަށް، ބޮޑު ރަތްމަހެއް 300ރ އަށް\nމަސް މާރުކޭޓްގެ މިއަދުގެ އަގުތަކަށް ބަލާއިރުވެސް މި ރޯދަމަހުގެ އެހެން ދުވަސް ދުވަހާ އަޅާބަލާއިރު، މާބޮޑު ތަފާތެއް ނެތް ނަމަވެސް ފަރުމަސް ތިޔާގިވެފައި، އަގުތަށް ކޮންމެ ވެސް ވަރަކަށް ހެޔޮވެފައިވާކަން ފާހަގަ ކުރެވެއެވެ.\nމި ރޯދަމަސް ދެބައިވާއިރު، މަސްމާރުކޭޓުގައި، ކަޅުބިލަމަހާއި (ކަނޑުމަސް)، ކަންނެލީގެ އަގުތަކަށް އެއްވެސް ބަދަލެއް ނާދެ އެވެ. މިއަދުވެސް ކަނޑުމަސް ކިލޯއެއް 30ރ އަށް ލިބޭއިރު ކަންނެލި ކިލޯއެއް 30ރ އާއި 35ރ އަށް ލިބެއެވެ.\nމިއަދު ފަރުމަހުގެ އަގުތަކަށް ބަލާއިރު، އެންމެ އަގުބޮޑުކޮށްހުރީ ބޮޑެތި ރަތް މަހެވެ. ބޮޑު ރަތްމަހެއް 400ރ އަށް ލިބޭއިރު، އާދައިގެ ވަރެއްގެ ރަތްމަހެއް 100ރ އާއި 300ރ އާދެމެދުގެ އަގުތަކުގައި ލިބެއެވެ. ބޮޑު ފިލޮޅެއް 200ރ އަށެވެ.\nފިލޮޅާއި ގިޔުޅު 50ރ އާއި 200ރ އާދެމެދުގެ އަގުތަކުގައި ލިބޭއިރު މާނިޔާ މަހާއި އެކިވައްތަރުގެ ފަރުމަސް 30ރ އާއި 100ރ އާމެދުގެ އަގުތަކުގައި ލިބެން އެބަހުއްޓެވެ.


Hukumaa dhimaakoh JSC in Judiciary ah elhee bomb eh: Shaah | Mihaaru\nޔާމީންގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ ޝާހް، ޝަރީއަތުގެ މަޖިލީހެއްގައި ވާހަކަ ދައްކަވަނީ.\nހުކުމާ ދިމާކޮށް ޖޭއެސްސީން ޖުޑިޝަރީ އަށް އެޅީ ބޮމެއް: ޝާހް\n05 ނޮވެމްބަރ 2019 - 14:23 33 comments\nޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިންގެ ދައުވާގެ ހުކުމް އިއްވުން ތާވަލް ކޮށްފައި އޮތީ މިއަދު މެންދުރު 1:00 އަށެވެ. އޭގެ ހަތަރު ގަޑިއެއްހާއިރު ކުރިން، ޖުޑީޝަލް ސާވިސް ކޮމިޝަން (ޖޭއެސްސީ) ގެ ބައްދަލުވުމެއް ބާއްވައި ހައިލަމް ވަނީ ސަސްޕެންޑް ކޮށްފަ އެވެ. އެއީ، ނަސްރުގެ ދުވަހުގެ ތަހުނިޔާ ފޮނުއްވަން ވައިބަ ގްރޫޕަކަށް އޭނާ ޝެއާކުރެއްވި ކުރެހުމެއްގެ މައްސަލައިގަ އެވެ.\n"އެ އިއްޒަތާ ގަދަރު ފޭރިގެންފިއެ" ލިއެފައިވާ ކުރެހުމުން ފެންނަނީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ކަރުގައި ޗޭނު ޖަހައި ގަންހިންގުވާ މަންޒަރެވެ. އެއީ، ކޮން ބައެއްކަން އެނގިވަޑައިގެން ފޮނުއްވި ކުރެހުމެއް ނޫން ކަމަށް ވިދާޅުވެ ހައިލަމް ވަނީ މާފަށް ވެސް ރޭ އެދިވަޑައިގަތެވެ.\nއެކަމަކު ޖޭއެސްސީން ނިންމީ ހައިލަމް ސަސްޕެންޑް ކުރުމަށެވެ.\nޝާހް ވިދާޅުވީ، ހުކުމާ ދިމާކޮށް ފިޔަވަޅުތަކެއް އެޅިއިރު، ޔާމީންގެ ޝަރީއަތުގެ އަޑުއެހުން ކެންސަލް ކުރެއްވި ކަމެއް ވެސް ވަކީލުންނަށް ކްރިމިނަލް ކޯޓަކުން ނާންގާ ކަމަށެވެ. މައްސަލަ ބައްލަވާ ފަނޑިޔާރު ޖޭއެސްސީ އަށް ހާޒިރުވާން އަންގައި، ފަހުން ސަސްޕެންޑް ކުރެއްވި ކަން ވެސް އެނގިވަޑައިގަތީ މީޑިއާ އިން ކަމަށް ޝާހް ވިދާޅުވި އެވެ.\nހުކުމް އޮންނަ ދުވަހާ ދިމާކޮށް، ހައިލަމްގެ މައްސަލަ ޖޭއެސްސީން ބަލަން ފެށުމުން ޔާމީންގެ ވަކީލުން ކަންބޮޑުވުން ފާޅުކުރެއްވި އެވެ. ހުކުމް އޮންނަ ދުވަހާ ދިމާކޮށް ފަނޑިޔާރު ހާޒިރުކޮށް، ތަހުގީގު ހިންގާނީ ވަކި ގޮތަކަށް ފިޔަވަޅު އަޅަން ނުވަތަ ވަކި ނަތީޖާއެއް ނެރެން ކަމަށް ގަބޫލުކުރުމުގެ ޖާގަ އޮތް ކަމަށް ޝާހް ވިދާޅުވި އެވެ.\n"ޖޭއެސްސީން ކޮށްގެން ނުވާނެ ވަރުގެ ކަމެއް [ހުކުމާ ދިމާކޮށް ހައިލަމް އަށް ފިޔަވަޅު އެޅުން] އެއީ،" ޝާހް ވިދާޅުވި އެވެ.\nއޭނާ ވިދާޅުވި ގޮތުގައި ޝަރީއަތުގައި ޔާމީންގެ މައްޗަށް ދައުވާ ސާބިތު ކުރެވޭނެ ވަރުގެ ހެކި ނެތް ކަމަށް ވަކީލުން ގެންދެވީ ވިދާޅުވަމުންނެވެ. އެއާ އެކު، ހުކުމެއް އިއްވި ނަމަވެސް ހައި ކޯޓުގައި އިސްތިއުނާފްކުރަން ވަކީލުން ތިބީ ތައްޔާރަށް ކަމަށް ވިދާޅުވި އެވެ.\nޝާހް ވިދާޅުވީ ޖޭއެސްސީން އަމަލުކުރީ، ކުރިއަށް އޮތް ތަނުގައިވެސް އަދުލުއިންސާފަށް މަގުފަހި ނުވާ ފަދަ ގޮތަށް ކަމަށެވެ.\nފަނޑިޔާރުންގެ ޝަރަފާއި އިއްޒަތް ދަމަހައްޓަން ތިބޭ ބަޔަކީ ޖޭއެސްސީ ކަން ފާހަގަކޮށް، ޝާހް ވިދާޅުވީ މިނިވަން ޖައްވެއްގައި ފަނޑިޔާރުންނަށް މަސައްކަތް ކުރެވޭނެ މާހައުލެއް ފަހިކޮށްދިނުމަކީ އެ ކޮމިޝަނުގެ މަގްސަދުތަކުގެ ތެރޭގައި ހިމެނޭ ކަމެއް ކަމަށެވެ. އެކަމަކު، އުސޫލުން ބޭރުން، އިޖުރާއަތުތައް ފުރިހަމަނުކޮށް މެޖިސްޓްރޭޓުންނާ މެދު ފިޔަވަޅު އަޅަމުންދާތަން ފެންނަ ކަމަށް ވިދާޅުވެ ކަންބޮޑުވުން ފާޅުކުރެއްވި އެވެ.\nފަނޑިޔާރަކު ޖޭއެސްސީ އަށް ހާޒިރުކުރަން ޖެހޭ ގޮތާއި ޖަވާބުދާރީވާން ފުރުސަތު ދޭން ޖެހޭ އިޖުރާއަތުތައް ވެސް ބަޔާންކޮށްފައިވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް ކްރިމިނަލް ކޯޓް ޖުޑީޝަރީ ރައީސް އަބްދުﷲ ޔާމީން ގާޒީ އަހުމަދު ހައިލަމް އެމްއެމްޕީއާރްސީގެ ކޮރަޕްޝަން ކޮރަޕްޝަން


Shaubaan mahugai alhukamugai heevaagi vumakee ramazan maha libey thamreeneh - Ihavan Online\nޝައުބާން މަހު އަޅުކަމުގައި ހީވާގިވުމަކީ ރަމްޟާން މަހަށް ލިބޭ ތަމްރީނެއް\nޝައުބާން މަހު އަޅުކަމުގައި ހީވާގިވުމަކީ ރަމްޟާން މަހު އަޅުކަމުގައި މަސްއޫލުވުމަށް ލިބޭ ތަމްރީނެއް ކަމަށް މިއަދުގެ ހުކުރު ޚުތުބާގައި ވިދާޅުވެއްޖެ އެވެ.\n“ޝައުބާން މަހާއި ހެޔޮއަމަލު ކުރުން” މި މައުލޫގެ ދަށުން ރާއްޖޭގައި މިއަދު ދިން ހުކުރު ޚުތުބާގައި މިހާރު ވޭތުކުރަމުންމިދާ ޝައުބާންމަހަކީ އެތައް ގޮތަކުން ޚާއްޟަ މަހެއްކަމަށް ބުނެފައެވެ. މިއީ ރަމްޟާން މަހަށް މަރްހަބާ ކިޔުމަށް ތައްޔާރުވަމުން އަންނަ މައްސަރުކަމަށް ވުމުން، ޝައުބާން މަހުގެ ހަނދު ފެނުމާއެކު ރޯދައިގެ މާތްކަމާއި، ރޭއަޅުކަމާއި، ހެޔޮ އަމަލުތައް ކޮންމެ މުސްލިމެއްގެ ހިތަށް ވަދެގެންދާކަމަށް ހުތުބާގައި ފާހަގަ ކޮށްފައި ވެއެވެ.\nއައިޝާ ރަޟިއަﷲ އަންހާގެ އަރިހުން ރިވާވެގެންވާ ހަދީޘެއްގެ މާނާގައި ވެއެވެ، ” މާތް ނަބިއްޔާ ﷺ، ޝައުބާން މަހަށްވުރެ ގިނައިން (ސުންނަތް) ރޯދަ ހިއްޕަވާ މައްސަރެއް ނުވެއެވެ. އެމަހުގައި (ރޯދަފުޅު ހިއްޕަވާލެއް ގިނަކަމުން) މުޅިމައްސަރުގައި ރޯދަފުޅު ހިއްޕަވާ ފަދައެވެ. ”\nސިއްހީގޮތުންނާއި އުމުރުގެ ގޮތުން އެކިމީހުންގެ ހާލަތު ތަފާތު ކަންފާހަގަ ކުރަމުން އެމީހަކަށް ކުޅަދާނަވީ މިންވަރަކުން ހެޔޮ އަމަލު ކުރުމަށް ހުތުބާގައި ގޮވާލާފައި ވެއެވެ.\nއުސާމަތު ބުނު ޒައިދު ރަޟިއަﷲ އަންހުގެ އަރިހުން ރިވާވެގެންވާ ހަދީޘެއްގެ މާނާގައި ވެއެވެ. ތިމަން ދެންނެވީމެވެ. ﷲގެ ރަސޫލާއެވެ! “ޝަޢުބާން މަހު ކަލޭގެފާނު ރޯދަފުޅު ހިއްޕަވާ ވަރަށް އަހަރު ދުވަހުގެ އެހެން މައްސަރެއްގައި ކަލޭގެފާނު (ސުންނަތް) ރޯދަފުޅު ހިއްޕަވާ މައްސަރެއް ތިމަން ދެކެވަޑައި ނުގަންނަވަމެވެ. އެބަހީ، އެގޮތަށް ކަންތައް ކުރައްވަނީ ކީއްވެތޯއެވެ؟ އެހިނދު ޙަދީޘް ކުރެއްވިއެވެ. “އެއީ ރަމަޟާން މަހާއި ރަޖަބު މަހާއި ދެމެދުގައިވާ، މީސްތަކުން އެމަހާމެދު ޣާފިލުވާ މަހެކެވެ. އެއީ ޢާލަމްތަކުގެ ވެރި ރަސްކަލާނގެ ޙަޟްރަތަށް މީސްތަކުންގެ ޢަމަލުތައް އުފުލިގެންދާ މަހެކެވެ. އެހެންކަމާއެކު ތިމަން ކަލޭގެފާނު ރޯދަފުޅަށް ހުންނަވަނިކޮށް ތިމަން ކަލޭގެފާނުގެ ޢަމަލުފުޅުތައް އުފުއްލެވުމަކީ، ތިމަން ކަލޭގެފާނު ލޯބިކުރައްވާ ކަމެކެވެ.” މިބަސްފުޅުގެ މަޤްޞަދަކީ، ޒަމާނުއްސުރެ ރަޖަބުމަހުގެ މާތްކަމާއި ރަމަޟާންމަހުގެ މާތްކަން މީސްތަކުން ދަންނަކަމަށްވިނަމަވެސް ޝަޢުބާންމަހުގެ މާތްކަމާމެދު އެހާބޮޑަށް މީސްތަކުންނަށް އެނގިފައި ނުވާކަން ކަމުގައި ހުތުބާއި ވިދާޅުވެފައި ވެއެވެ.


Molhuvaanee Vote olhuvaanulai, natheeja saaf: Shaheem | Mihaaru\nގިނަ އަދަދެއްގެ ސަޕޯޓަރުންނާއެކު ޕީޕީއެމުން މިއަދު ފުވައްމުލަކުގައި ބޭއްވި ސައިކަލް ބުރު-- ފޮޓޯ: ޝަހީމް ފޭސްބުކް\n15 އޯގަސްޓް 2018 - 19:27\nއަންނަ މަހު ބާއްވާ ރިޔާސީ އިންތިހާބުގެ ނަތީޖާ ރައީސް އަބްދުﷲ ޔާމީން އޮޅުވާލާނެ ކަމަށް އިދިކޮޅު ފަރާތްތަކުން ކުރާ ތުހުމަތުތަކަށް އެމަނިކުފާނުގެ ރަނިން މޭޓް ޑރ. މުހައްމަދު ޝަހީމް އަލީ ސައީދު މިއަދު ރައްދުދެއްވައިފި އެވެ.\nއެތައް ސަތޭކަ ސަޕޯޓަރުންނާއެކު ފުވައްމުލަކުގައި ހަވީރު ބޭއްވި ސައިކަލު ބުރެއް ނިންމަވާލެއްވުމަށްފަހު، ޝަހީމް ވިދާޅުވީ ރައީސް ޔާމީނަށް އޮތް ތާއީދާއި އިންތިހާބުގެ ނަތީޖާ ވަރަށް ސާފު ކަމަށެވެ.\n"އިދިކޮޅު ފަރާތްތަކުން ބުނަމުން ގެންދަނީ ރައީސް އަބްދުﷲ ޔާމީން އިންތިހާބު ކާމިޔާބު ކުރާނީ ވޯޓު އޮޅުވާލައިގެނޭ. އަޅުގަނޑު ދަންނަވާނީ މިއޮތިއްޔޭ ރާއްޖޭގެ ކަންކޮޅުތަކުން ފެންނަ މަންޒަރު. އިންތިހާބުގެ ނަތީޖާ ވަރަށް ސާފޭ. އެއީ އަބްދުﷲ ޔާމީން އިންތިހާބު ކާމިޔާބު ކުރުން،" ގިނަ ބަޔަކު އެއްވެ އޮތް ޖަމާއަތަށް އަތުން އިޝާރާތް ކުރައްވައި ޝަހީމް ވިދާޅުވި އެވެ.\nއިސްލާމިކް ޔުނިވާސިޓީގެ ޗާންސެލާގެ މަގާމުގައި ވެސް ހުންނެވި ޝަހީމް ވިދާޅުވީ ޕީޕީއެމް ސަފުތައް ބަދަހިކަމާއެކު އޮއްވައި އެ ޕާޓީ ބަލި ނުކުރެވޭނެ ކަމަށެވެ.\n"މިލަސްކަރު މިއީ ރާއްޖޭގެ ކޮންމެ ސަރަހައްދަކުންވެސް ފެންނާނެ ލަސްކަރު. މި ލަސްކަރު މިއީ ކުޅުދުއްފުށިންވެސް ފެންނާނެ ލަސްކަރު. މިލަސްކަރު މިއީ ﷲ އިރާދަކުރެއްވިއްޔާ ތިނަދޫން ވެސް ފެނިގެންދާނެ ލަސްކަރު. އައްޑޫ ސިޓީންވެސް ފެނިގެންދާނެ ލަސްކަރު،"\nރައީސް ޔާމީންގެ ރަނިންމޭޓް ޑރ. ޝަހީމް އިސްވެ ހުންނަވައިގެން، ފުވައްމުލަކުގައި މިއަދު ހަވީރު ބޭއްވި ސައިކަލްބުރުގެ ތެރެއިން އޭނާ ވާހަކަ ދައްކަވަނީ.---ފޮޓޯ: ޕީޕީއެމް\nމިފަހަރުގެ ރިޔާސީ އިންތިހާބުގެ ނަތީޖާއިން ދިވެހި ރައްޔިތުން ދައްކައިދޭނީ އިސްތިއުމާރީ ފިކުރު ފޮހެލާނެކަން ކަމަށްވެސް ޝަހީމް ވިދާޅުވި އެވެ.\nރައީސް ޔާމީންގެ ރަނިންމޭޓް ޑރ. ޝަހީމް އިސްވެ ހުންނަވައިގެން، ފުވައްމުލަކުގައި މިއަދު ހަވީރު ބޭއްވި ސައިކަލްބުރުގެ ބައެއް ބައިވެރިން.---ފޮޓޯ: ޕީޕީއެމް\nއަންނަ މަހުގެ 23 ގައި ބާއްވާ ރިޔާސީ އިންތިހާބަށް ކެމްޕެއިން ކުރެއްވުމަށް ފުވައްމުލަކަށް ކުރެއްވި ފަސް ދުވަހުގެ ދަތުރުފުޅު ނިންމަވާލެއްވުމަށްފަހު މާދަމާ ޝަހީމް ވަޑައިގަތުމަށް ނިންމާފައިވަނީ ގދ. ތިނަދޫ އަށެވެ. އެމްޑީޕީގެ މެޖޯރިޓީ އޮންނަ ތިނަދޫއަކީ ޝަހީމުގެ އަނބިކަނބަލުންގެ އުފަން ރަށެވެ.\nފުވައްމުލައް އިދިކޮޅު ފަރާތްތައް ޑރ. މުހައްމަދު ޝަހީމް އަލީ ސައީދު ރައީސް އަބްދުﷲ ޔާމީން ވޯޓުލާ މީހުންގެ ރެޖިސްޓަރީ\n94 ކޮމެންޓް, 294 ރިއެކްޝަންސް\n" މޮޅުވާނީ ވޯޓު އޮޅުވައިނުލާ ، ނަތީޖާ ސާފު ". ކުރުކޮށް ފޮނިކޮށް ކީކޭ މި ކިޔަނީ އަނެއްކާ. މޮޅު ނުވަންޏާ ވޯޓު އޮޅުވައިލާނެ ވާހަކަތަ އަނެއްކާ.\nމޮޅުވެއްޖެ ނަމަ ވޯޓް އޮޅުވާލީ ދެއްތޯ..؟ އިދިކޮޅު މޮޅުވެއްޖެނަމަ ގޯހުން ކުރިއެއްކަމެއްވެސް ނޯނާނެ ދެއްތޯ..؟ އެހިސާބުން އީސީގެ މެންބަރުން ވަނީ ބަދުރު ހަނގުރާމައިގަވެސް ބައިވެރިވި މީހުންނަށް ދެއްތޯ...؟ ލަދު ޙަޔާތް މިހާރުހުސްވީ ދެއްތޯ..؟\nލ/ އަތޮޅު މީހުން ވެސް އެބަފެނޭ ފޮޓޯއިން. ދެން ތިބީ ވެމްކޯ އާއި ފެނަކައިގެ މުވައްޒަފުން ވެސް ......\nއަދި ބުނޭ ފުވައްމުލަކު މީހުންނޭ ގިނައިން ފެންނަނީވެސް އަދި ހުސް ދިވެހިންނޭވެސް ބުނޭ..؟ ގަމާރުވިއަސް ތަންކޮޅެއް ބޮޑު...\nއދ ވެސް ނިންމައިފި މި ގައުމުގަ އޮތީ އެއްވެސް ރިސްކީ މާހައުލެއް ނޫންކަމައް. ހަމަ ސައްހަ ވޯތަކުން ޔާމީން މޮޅުވާނެ މިފަހަރުވެސް.\nއދ ލުން އެހެން ނުބުނީއާއި އޭ އަހަރެން ވަރަށް ދެރަވާންޖެހޭނެ ކަމެއްދޯ..؟\nޕީޕީއެމް ކުދިން ބޯ ގުނާއިރު ގުނަންވާނީ %50، ގިނަވާނީ ވަޒީފާގެ ސަބަބުން ނިކުންނަ މީހުން. ނިކުންނަ މީހުންގެ ތެރެއިން ވޯޓް ލާނީ %50 މީހުން. އެމްޑީޕީ ކުދިން ބޯ ގުނާނީ ނިކުންނަ އެންމެން، އެއީ އެތަނަށް ނުކުންނާނީ އެމްޑީޕީ އަށް ވޯޓް ލާނެ މީހުން....\nތީ ވަޒީފާގެ ބިރުދައްކާ އޮޅު އަޅުއައިގެން ގެންގޮސް ތިބިބަޔެއް .. ތިމާމީހާވެސް ވަޒީފާ ދޫނުކޮށް ތިހުރީ ކާމިޔާބު ނުވާނެކަން ޔަޤީން ވާތީ ..\nމިހިރަ ޤަމާރާ ޔަޤީން ކަމާއިއެކު ކަމެއް ނުވާނެކަން އެގޭއިރު އެކަމެއް ކުރަން ބުއްދިހުރި އެއްވެސް އިންސާނެއް އުޅެފާނެބާ ހަަމައެކަނި އެންމެމީހަކު ފިޔަވާ އޭ ގ. ކެނެރިބޮލް މަޒުހަބުގެ ގަމާރު އެކަނި..\nކޮބާތޯ ޕްލީސް. މަގުތައް ބްލޮކް ނުވަނީތޯ މިހާރު. އާންމު އުނދަގޫ ނުވަނީތޯމިހާރު.\nކުރީގަ ކިޔައި އުޅެނީ އެއްހަރަކުން ދެކައްޓެއް ނުޖެހޭނެޔޭ. މިހާރު ކަށިހަރަމުންގޮސް ހަންވާއިރުވެސް ރޭކާނުލާ.\nމީހަކު ބުނި ތިމަންނަ ދިޔައީ ފައިސާކޮޅެއް ދިނީމަޔޯ.\nދީނީ ޝޭއިހް އެއް އޮޅުވާލާ ވޯޓަކުން ވެރިކަމައް އައުމުގަ ދީނީ ހުކުމަކީ ކޮބާ؟ އޭގެ ފަހުން އެޝޭކް ގެ ދީނީ ނަސޭހަތް ސައްހަވާނެތޯ؟\nއޮޅުވާލުމުގެ ޕްލޭނެއް އެއް ގެ ހިޔާލާއި ވިސްނުން ޑރ. ޝަހީމު ވިސްނުންފުލުގައި ނެތި' އެފަދަ ވާހަކައެއް ދުލުން ބޭރެއްނުވާނެ. ވިސްނުމުގަ ނެތް ކަމެއް ދުލަކުން ބޭރެއްނުވާނެ.\nއެހެންވީމާ ތިކަމުގެ ޚިޔާލު އެންމެ ބޮޑައް އޮތީ އިދިކޮޅޫގަ ނޫން ތަ ކޮއި ފުޅާ!


Allah ge ruhivodigathun hoadhumah ramadan mahakee rangalhu furusatheh - AO News\nﷲ ގެ ރުހިވޮޑިގަތުން ހޯދުމަށް ރަމަޟާން މަހަކީ ރަނގަޅު ފުރުޞަތެއް\nގިނަ ދުވަސްތަކެއް ނުވެ ﷲ ސުބްޙާނަހޫ ވަތަޢާލާގެ އިޛުނަފުޅާއެކު އަޅުގަނޑުމެންނާ އެއިލާހު މާތްކުރެއްވި މައްސަރުތަކުގެ ތެރެއިން އެންމެ މާތް މައްސަރު ރަމަޟާން މަސް ބައްދަލުކުރާނެއެވެ. މި މައްސަރަކީ ނަފުސު ޡާހިރުކޮށްލަން ލިބޭ ރަނުގެ ފުރުސަތެކެވެ. މުޅި އަހަރު ދުވަހު ކުރި ފާފަތަައް ފޮހެލަން ލިބޭ އަގު ބޮޑު ފުރުސަތެކެވެ.\nރޭތަކުގެ ތެރެއިން އެންމެ މާތް ރޭ ކަމުގައިވާ ލައިލަތުލް ޤަދުރް ހިމެނޭ މި މައްސަރަކީ ކީރިތި ޤުރުއާން ބާވާލެއްވުނު މައްސަރެވެ. އެހެން ކަމުން މާތް ﷲ ގެ ރުހިވޮޑިގަތުން ހޯދަން ބޭނުންވާ މީހަކަށް ރަމަޟާން މަހަކީ ރަނގަޅު ފުރުޞަތެކެވެ. އެހެން ކަމުން މި ފުރުސަތުގެ ބޭނުން ހެޔޮގޮތުގައި ހިފުމަށް އަތުކުރި އޮޅާލާ ތައްޔާރުވަނާ ހިނގާށެވެ.\nމިހާރު އަޅުގަނޑުމެން މި ވޭތު ކުރަމުންގެންދަނީ މާތްކުރެއްވި މަސްތަކުގެ ތެރެއިން ޝައުބާން މަހުގެ ދުވަސްތަކެވެ. މި މައްސަރަކީ ރަމަޟާން މަހަށް ތައްޔާތުވުމުގެ ގޮތުން ގިނަގިނައިން ރޯދަ ހިފާ އަޅުކަމުގައި ހީވާގިވާންވީ މައްސަަރެކެވެ.\nގިނަގިނައިން އަސްތަޣްފާރުކޮށް ކުރެވިފައިވާ ކުށްތަކާއި ފާފަތަކުގެ މިލައިން ހިތް ސާފުކޮށް، ﷲ ގެ ހެޔޮލަފާ ޞާލިޙު އަޅުތަކުންގެ ތެރެއިން ވުމަށް މަސައްކަތް ކުރަމާތޯއެވެ.\nމުޖުތަމަޢުގައި އިޖްތިމާޢީ ރޫޙު އާލާކޮށް، މުޖުތަމަޢުގެ އެކި ފަންތިތަކާއި ގިންތިތަކުގެ މެދުގައި ހަމަހަމަކަމާއި އެކުވެރިކަން ދިރުވައި، ޙަސަދައާއި ދެކޮޅުވެރިކަމުގެ އަލިފާން ނިވާލުމުގައި ރޯދަ ވަރަށް މުހިއްމު ދައުރެއް އަދާކުރެއެވެ. އެހެނީ ފަޤީރުންނާއި މިސްކީނުންގެ ޙާޖަތްތައް މުއްސަނދިންގެ ހިތްތަކަށް ވައްދައިދީ އެބައިމީހުންގެ އިޙްސާސްތައް މުއްސަނދީންގެ ހިތްތަކަށް ވައްދައިދީ ހަދަނީ ރޯދައެވެ.\nރޯދައިގެ މަޤްޞަދަކީ ތަޤުވާވެރިވުން ކަމުގައި ވާއިރު ތަޤުވާވެރިވުމުގެ ސަބަބުން އިންސާނާއަށް ލިބޭ ވަރަށް ގިނަ ފައިދާތައް ލިއްބައިދިނުމުގައި ރޯދަ ވަރަށް މުހިއްމު ދައުރެއް އަދާކުރެއެވެ. ރޯދައިގެ ސަބަބުން ނަފްސު އިޞްލާޙުކޮށްލައެވެ. ހެޔޮ ޢަމަލުތަކާ ދިމާއަށް ނަފްސު ލަނބާލައެވެ. ނަފްސުގެ އެދުންތަކުގެ މައްޗަށް ގަދަވެގަނެ. ހިތުގެ ސަލާމަތްތެރިކަން ލިބިގަނެ، ސަލާމަތްތެރިކަމާއެކު ޙަޔާތް ވޭތުކުރުމަށް އެހީތެރިވެއެވެ.\nމި ލިޔުމަށް މަޢުލޫމާތު ނަގާފައިވަނީ އައްޝައިޚް ޝާފިޢު ޝައިޚްގެ ވެބްސައިޓް ޝާފިޢުޑޮޓް ކޮމްގައި ރޯދައާއި ގުޅޭ ގޮތުން ލިޔުއްވާފައިވާ މި ލިޔުމުންނެވެ.


Story: Faleehaiy | Mihaaru\n13 ޖެނުއަރީ 2021 - 07:55\nޒިޔާނަކަށް ސައިކަލު ކޮންޓުރޯލެއް ނުކުރެވުނެވެ. ސައިކަލު ވެއްޓުނީ ފެންގަނޑެއް ތެރެޔަށެވެ. ޒިޔާން އަތުން އެ ފަދަ ހާދިސާއެއް ހިނގީތީ ޒިޔާން ވަރަށް ކަންބޮޑުވިއެވެ. އެކަމަކު ނަސީބަކުން އެ މަންޒަރު ފެންނާނެ މީހަކު ނެތެވެ. މަނާރަތުގެ ފަޔަށް ތަދުވުން ފިޔަވައި އެހެން އަނިޔާއެއް ނުވެއެވެ. ސައިކަލުގެ އެއްވެސް ތަނެއް ހަލާކެއް ނުވެއެވެ. ގޯހުންގޯހަށް ދިޔަ ނަމަ، އެތައް ސުވާލަކަށް ޒިޔާނާއި މަނާރަތު ޖަވާބުދޭން ޖެހުނީހެވެ. ޒިޔާން ތެދުވި އިރު މަނާރަތު ނުތެދުވެ އިނެވެ. އޭނަ ނަގަން ޒިޔާން ކުރިޔަށް ޖެހިލި ވަގުތު މަނާރަތު އަމިއްލައަށް ތެދުވިއެވެ.\n"އައްދޯއި!" ކަކުލުގައި ފިރުމަމުން، މަޑުމަޑުން މަނާރަތު ބުނެލިއެވެ.\nޒިޔާން ސައިކަލު ނެގިއެވެ. ސައިކަލުގެ ހަރުޖައްސައިފައި މަނާރަތު ކައިރިޔަށް ދިޔައެވެ.\n"ފައި ހަލާކުވިތަ؟" މަނާރަތުގެ ކޮނޑުގައި އަތްޖައްސައިލަމުން ޒިޔާން އެހިއެވެ.\nމަނާރަތު ރުޅިއައިސްފައި ޒިޔާންގެ އަތް ފޮޅުވައިލިއެވެ. ޒިޔާނަށް ލިބުނީ ސިހުމެކެވެ. މަނާރަތު އެހާ ރުޅިއަންނަން ޖެހުނީ ކީއްވެގެންބާއޭ ޒިޔާން ހިތަށްއެރިއެވެ.\n"ޒިޔާން ހަމަ ގަސްތުގަ ސައިކަލު ވައްޓާލީ!" މަނާރަތު ބުންޏެވެ.\n"ރިއަލީ؟" ޒިޔާނަށް ބުނެވުނެވެ. "އަހަރެން ކީއްކުރަން ގަސްތުގަ.."\n"ވަޓްއެވަރ!" މަނާރަތު ބުނެލިއެވެ. "ހިނގާ ދާން! ޒިޔާން ބޭނުން ކަންތައް ވެއްޖެއްނު!"\n"ކޮބާ ތީގެ މާނައަކީ؟" ޒިޔާން ކުޑަކޮށް ހިތްހަމަނުޖެހިފައި އެހިއެވެ.\nއެ ވަގުތު ޒިޔާންގެ ބޮލުގައި މަނާރަތު މުޑުދާރު ތުހުމަތެއް އެޅުވިއެވެ. މަނާރަތު ދުށް ގޮތުގައި ޒިޔާން އެ ތަނަށް މަޑުކުރީ ވަކި ބޭނުމަކުއެވެ.\n"ސީރިޔަސްލީ؟" ޒިޔާން ބުންޏެވެ. "މަނާ ބުނެގެން ސައިކުގަ ނުކުތީ! މަނާ ބުނެގެން ސައިކު މަޑުކުރީ! މަނާ ބޭނުންވެގެން ހުރިހާ ކަމެއް ވެސް ކުރީ. ހާދަ ހެއްވައޭ!"\n"ޒިޔާނަށް ފެނޭތަ އަހަރެން ހޭތަން؟" ހަރުކަށި ރާގެއްގައި މަނާރަތު ބުންޏެވެ. "ބުނެފީމެއްނު ސައިކު ސްޓާޓުކުރާށޭ!"\nޒިޔާނަށް ފެނުނީ ކުރިން ނުފެންނަ މަނާރަތެކެވެ. ކުއްލިއަކަށް މަނާރަތަށް އެހާ ބޮޑު ބަދަލެއް އައި ސަބަބެއް ޒިޔާނަކަށް ނުވިސްނުނެވެ. ހިނގި ހުރިހާ ކަމެއް ވެސް ހިނގީ ދެ މީހުންގެ ރުހުމުގައެވެ. ބޯދަމައިގަތުމުގެ ހައްގެއް އެކަކަށް ވެސް ނެތެވެ. މުޅި ކުޅިބައި އެތުރީ މަނާރަތެވެ. ސައިކަލުދުއްވަން ދިޔުމާއި، ވަކި ދިމާއަކަށް ސައިކަލު މަޑުކުރުމަކީ ވެސް މަނާރަތުގެ އެދުމެކެވެ. ނުލާހިކު ރީތިކޮށް ހުރިހާ ކަމެއް ހިނގައި ނިމުމުން މަނާރަތުގެ މޫޑު ކުއްލިއަކަށް ބަދަލުވި ސަބަބެއް ޒިޔާނަކަށް ނުވިސްނުނެވެ.\n"ޒިޔާން އަހަރެން ހަމަ ޔޫސްކުރީ!" މަނާރަތު ބުނި އަޑު އިވުނެވެ. "އެޑްވާންޓޭޖު ނެގީ!"\n"މަނާ ކީކޭތަ ތި ކިޔަނީ؟" ޒިޔާން އެހިއެވެ. "ކީއްވެގެންތަ މުޅި އެތި އަނބުރާލަން ވެގެން ތި އުޅެނީ؟ އެޑްވާންޓޭޖު ނަގަން ނޫނީ ޔޫސްކުރަން އަހަރެން ކޮން ކަމެއްބާ ކުރީ؟ މަނާ ބޭނުންވެގެން ހުރިހާ ކަމެއް ކޮށްފަ މިހާރު ހީވަނީ ގަދަކަމުން އަހަރެން..."\n"އަހަރެން ނުބުނަންތަ މޫދަށް ނުލާށެކޭ؟" މަނާރަތުގެ ރާގު އިތުރަށް ހަރުކަށިވިއެވެ. "ބެގް ވެސް ކުރިން. ބުނެބަލަ ނުކުރެޔޭ!"\nޒިޔާން ވިސްނައިލިއެވެ. މަނާރަތު ބުނީ ތެދެކެވެ. އެކަމަކު ޒިޔާން ހީކުރީ އެއީ ސަމާސާއަކަށް މަނާރަތު ބުނި އެއްޗެއް ކަމަށެވެ. މޫދަށް އެރެން ބޭނުންވި ވާހަކަ ވެސް ބުނީ މަނާރަތެވެ. ޒިޔާނެއް ނޫނެވެ.\n"އަހަރެން ހީކުރީ މަނާ މަޖަލަކަށް ކަމަށް އެހެން ކިއީ." ޒިޔާން ބުންޏެވެ.\n"ޔާ ރައިޓް!" ފޫހިވެފައި ބުނާ ކަހަލަ ރާގެއްގައި މަނާރަތު ބުންޏެވެ. "ތީ ހަމަ ފިރިހެނުންގެ ވައްތަރު. ނޯއޭ ބުނެފިއްޔާ އެއީ ޔޭސް. ސްޓޮޕްއޭ ބުނެފިއްޔާ އެއީ ސްޓާޓް. ހޭޓްއޭ ބުނެފިއްޔާ ލަވް. ފްރެންޑްޝިޕަށް ރިލޭޝަންޝިޕް. ބައްޔެއްނު!"\nޒިޔާން އިތުރު އެއްޗެއް ނުބުނެއެވެ. މަނާރަތު އެތައް ތުހުމަތެއް ޒިޔާންގެ ބޮލުގައި އެޅުވިއެވެ. ފުލުހުންގެ މަރުކަޒަށް ވަދެ ޒިޔާނަށް ސައިކަލު ރަނގަޅަށް މަޑުނުކުރެވެނީސް މަނާރަތު ސައިކަލުން ފައިބައިގެން ދިޔައީއެވެ. ފަސްއެނބުރި ބަލައިލުމެއް ނެތިއެވެ. ހީވި ކަހަލައެވެ. ކުށްވެރިޔަކީ ޒިޔާނެވެ. މަނާރަތަކީ މަޒުލޫމެވެ. އެހެނަސް ޒިޔާނަށް ހަގީގަތެއް ނޯޅެއެވެ. ޒިޔާންގެ ފަރާތުން ނާޖާއިޒު ފައިދާ ނެގީ މަނާރަތެވެ. އެހެންވިޔަސް މަނާރަތު ދެކެ ރުޅިއަންނާކަށް ޒިޔާން ބޭނުމެއް ނޫނެވެ. ނުކުރާ ކުށަކަށް މާފަށް އެދިގެން ވިޔަސް އެ ގުޅުމަށް ބުރޫއެރިޔަ ނުދޭން ޒިޔާން ބޭނުމެވެ.\nހޫނު ކޮފީތަށްޓެއް ހިފައިގެން މަނާރަތު އެނދުގައި އިށީނދެލައިގެން އިނެވެ. އޭރު ވެސް ވާރޭ ހުއްޓައެއް ނުލައެވެ. ލޯ ތަރަތަރަޖަހާ ވިދުވަރުގެ އައްޔާ އެކުގައި ގުގުރުމުގެ އަޑު ދުރުދުރުން އިވެއެވެ. މަނާރަތުގެ ކުރިމަތީގައި ނިވިދިއްލެމުން ދިޔައީ ކުޑަ އިރުކޮޅެއް ކުރިން ގޮނޑުދޮށުގައި ހިނގި ހާދިސާގެ ފޮޓޯތަކެވެ. ކުރިން ހިތަށް ހަމަޖެހުން ލިބުނު ނަމަވެސް ފަހުން މަނާރަތުގެ ހިތަކަށް ލުޔެއް ނުލިބުނެވެ. ޒިޔާނަކީ ފޮރެންޒިކު ޑިޕާޓުމަންޓުގައި މަނާރަތު ވެރިޔަކަށް ހުންނަ ޔުނިޓަށް އެންމެ ފަހުން ވަން މުވައްޒަފެވެ. މަނާރަތަކީ، އުސޫލުތަކުގައި ސާބިތުވެ ހުންނަ، ފިރިހެނުންގެ ދަޅަޔަށް ނުހެއްލޭ ވެރިމީހާއެވެ. މަނާރަތަަށް ވުރެ ފަހުން ވަން އެކަކަށް ވެސް މަނާރަތާ އެއް ހަމަޔަކަށް އާދެވިގެން ނުވާނެއެވެ. އަމިއްލައަށް ވިކިގެން ވިޔަސް މަނާރަތުގެ މަގާމު މަނާރަތު ދިފާއުކުރާނެއެވެ. އެ ކަމަށް ޓަކައި ކުރަން ޖެހުނު ކޮންމެ ކަމެއް ކުރާނެއެވެ.\nމަނާރަތު ބޭނުންވި ކަންތައް ވެއްޖެއެވެ. ހީކުރި ވަރަށް ވުރެ މާ ފަސޭހަކޮށެވެ. މަނާރަތުގެ ހިތުގައި އުފެދޭ ސުވާލަކީ، މަނާރަތުގެ ސުލޫކާ މެދު ޒިޔާން ދެކޭނީ ކިހިނެއް ހެއްޔެވެ؟ އަގެއް ނެތް މީހަކަށް މަނާރަތު ވެދާނެ ހެއްޔެވެ؟ ޒިޔާން ފެންނަ ހިސާބަށް މަނާރަތަށް ދާން ކެރޭނެ ހެއްޔެވެ؟ އެ ހުރިހާ އެއްޗެއް މަނާރަތު ކުރިން ނުވިސްނީ ކީއްވެ ހެއްޔެވެ؟ ދެން ވިސްނުމުގެ ބޭނުމެއް ކޮބައި ހެއްޔެވެ؟\nގަޑިން މެންދަމު އެކެއް ޖެހި އިރު ވެސް މަނާރަތުގެ ލޮލަކަށް ނިންޖެއް ނާދެއެވެ. ކޮފީ ބުއި ހުސް ތަށި ހިފައިގެން ވިސްނަން އިނދެވުނީއެވެ. އެ ވަގުތު ދޮރުގައި ޓަކިޖެހިހެން މަނާރަތަށް ހީވިއެވެ. މަނާރަތު ފޯނަށް ބަލައިލިއެވެ. މެންދަމުގެ އެ ގަޑީގައި އަންނާނީ ކާކުބާއޭ ހިތަށްއެރިއެވެ. ދެ ހިޔާލެއްގައި އިރުކޮޅަކު އިނދެލާފައި ގޮސް ދޮރު ހުޅުވި އިރު ހުރީ ޒިޔާނެވެ. ޒިޔާން އަތުގައި ބޭސްފުޅިއެއް އޮތެވެ. އެ ފަދަ ވަގުތެއްގައި ދެ މީހުން ބައްދަލުކުރުމަކީ، ދެ މީހުންނަށް ވެސް ރައްކާތެރި ކަމެއް ނޫނެވެ. ޒިޔާން ދިއްކޮށްގެން ހުރި ބޭސްފުޅީގައި މަނާރަތެއް ނުހިފައެވެ.\n"ފަޔަށް ތަދުވެއެއްނު!" މަޑުމަޑުން ޒިޔާން ބުންޏެވެ. "އުނގުޅާލާ!"\nމަނާރަތު އަޅައެއް ނުލިއެވެ. ދޮރުލައްޕަން ހަރަކާތްކުރި ވަގުތު ޒިޔާން ދޮރުގައި ހިފޭއްޓިއެވެ.\n"ލުކް! އައި އޭމް ސޮރީ!" ޒިޔާން މާފަށް އެދުނެވެ.\n"ކޮން ކަމަކާ؟" މަނާރަތު ސުވާލުކުރިއެވެ.\n"އަހަންނަށް މަނާޔާ ވާހަކަދެއްކުނީ ވަރަށް ކަޑަކޮށް،" ޒިޔާން ޖަވާބުދިނެވެ. "އެހެން ވާހަކަދައްކައިގެން ނުވާނެ."\n"އެ ނިމުނީ؟" މަނާރަތު ހިތްހަމަނުޖެހިފައި އެހިއެވެ. "ދެން ކުރި އެހެން ކަންތަކޯ؟"\nޒިޔާނަށް ނުވިސްނެނީ މަނާރަތު އެ ބުނާ އެއްޗެކެވެ. ޒިޔާން ކުރީ ކޮން ކަމެއް ހެއްޔެވެ؟ އެކަމަކު ޒިޔާނަކީ ކެރޭ މީހެކެވެ. ގިނަ މީހުންނަށް ނުކެރޭ ވަރަށް ގިނަ ކަންތައް ކުރަން ޒިޔާނަށް ކެރޭނެއެވެ.\n"ހުރިހާ ކަމަށް ސޮރީ!" ޒިޔާން ބުންޏެވެ. "ދެން މީގަ ހިފާ! މި އުނގުޅާފަ މަސާޖު ނުކުރާތި! މަޑުމަޑުން ހާކާލާފަ ބަހައްޓާ! ވަރަށް މަސައްކަތުން މި ފުޅި ހޯދައިގެން މި އައީ. އެއްފަހަރު ނަމަވެސް ހާކާތި!"\nއިރުކޮޅަކު ހުރެލައިފައި މަނާރަތު ބޭސްފުޅީގައި ހިފިއެވެ. ދޮރު ލެއްޕިއެވެ. އެއަށް ފަހު މަނާރަތުގެ ތުންފަތަށް ލާނެތް ހިނިތުންވުމެއް ވެރިވިއެވެ. މަނާރަތު ބޭނުންވި ގޮތަށް އެ ކަން ވެސް ނިމުނީމައެވެ.\nޖެހިގެންއައި ދުވަހު މާލެދާން މަނާރަތަށް ފުރުސަތު ލިބުނެވެ. ޒިޔާންގެ ފުރުން ލަސްވިކަން އެންގިއެވެ. އެހެންކަމުން މަނާރަތު ވެސް ފުރުން ކެންސަލުކުރީއެވެ. ޒިޔާނާ އެކުގައި ވަގުތު ހޭދަކުރަން މަނާރަތު ބޭނުމެވެ. ހަވީރު ފަހެއްޖެހި އިރު ޒިޔާންގެ ދަންފަޅި ނިމުނެވެ. ދެ މީހުން އެކުގައި ބުރުޖަހައިލަން ނުކުތެވެ. ރަސްމީ މަސައްކަތެއްގެ ބަހަނާދައްކައިގެންނެވެ. އެކަމަކު ޒިޔާންގެ ސައިކަލު ފަހަތުގައި އިނީ ޔުނިޓުގެ ވެރިމީހާއެއް ނޫނެވެ. އެކުވެރިޔަކަށް ވުރެ ގާތް، އަންބަކަށް ވުރެ ދުރު، މަނާރަތު ކިޔާ އަންހެންކުއްޖެކެވެ. އެއީ ސައިކަލު ބުރުޖެހުމެއް ވެސް ނޫނެވެ. ޒިޔާންގެ ހަޔާތުގެ ބައްތެލި އެހެން ދިމާއަކަށް ދީލުމުގެ ފުރަތަމަ ފިޔަވަޅު ވެސް މެއެވެ. އެއް ދޮނުގައި މަނާރަތު ޖަހަމުންގެންދިޔައީ ކިތައް ބުޅި ކަމެއް އޭރަކު ޒިޔާނަކަށް ނުވިސްނެއެވެ.\nމުލަކަކީ ހިތްގައިމު ތަނެކެވެ. ހިތްފަސޭހަ މަންޒިލުތައް ބައިވަރެވެ. އެންމެ ރީތި ތަނަކީ ތުނޑިއެވެ. ތުނޑީގައި އޮންނަ ވިދާބަބުޅާ ވެލިގަނޑެވެ. އޭގެ އިތުރަށް ކުޅިތަކާ ގުޅިފައިވާ ޕާކުތަކެވެ. އެ ތާނގައި ހުންނަ ހަޓުތަކެވެ. ސާފް ޕޮއިންޓުގައި ހުންނަ ޖޯލިފަތިތަކާއި، ރަށުގެ ބާބަކިޔު ސަރަހައްދުތަކާއި، ތާރުއެޅި ބޮޑުމަގާއި، ގެއްމިސްކިއް ފަންނާއި ވަލިފަންނެވެ. ވަލިފަންނު އޮންނަނީ ފުލުހުންގެ މަރުކަޒު ކައިރީގައެވެ. ރޭގަނޑު ލޯތަކަށް ފަރުދާވެގެން ޒިޔާނާއި މަނާރަތު ވަލިފަންނުގައި ވަގުތު ހޭދަކުރެއެވެ. އެކުގައި ވަގުތު ހޭދަކުރެވެން ފެށުމުން، އެކަކުގެ ބޭނުންތައް އަނެކަކަށް ކިޔައިދެވެން ފެށިއެވެ. އެކެއްގެ ސިއްރުތައް އަނެކަކާ ހިއްސާކުރެވެން ފެށިއެވެ. އިތުބާރުގެ ބިންގާ ވަރުގަދަވެ، އުންމީދުގެ ފާލަން ފުޅާވެ، ލޯބީގެ ހުވަފެންތަކުގައި ކުލަޖެހެން ފެށިއެވެ.\nފޯނު ރަނގަބީލުވާ އަޑަށް ޒިޔާނަށް ހޭލެވުނެވެ. އަރާފައި އޮތީ ނުދަންނަ ނަންބަރެކެވެ. ރާއްޖޭގެ ނަންބަރެއް ނޫނެވެ.\n"އަހުސަންބާ؟" މަޑުމަޑުން އެހެން ބުނަމުން ޒިޔާން ފޯނު ނެގިއެވެ.\n"ހަލޯ!" ނިދި އަޑަކުން ޒިޔާން ބުނެލިއެވެ. "މީ ކޮން ގަޑިއެއް ފޯނު..."\n"ވައިބާއިން ގުޅާބަލަ!" އަހުސަން ކުރު ޖަވާބެއް ދީފައި ފޯނުކަނޑައިލިއެވެ.\nގަޑިން ފަތިހު ހަތަރެއް ޖަހަނީއެވެ. ދެއަތަކަށް ބޯހޫރައިލަމުން ޒިޔާން ގުޅިއެވެ. އޭރު ވެސް އަހުސަން ހުރީ ހާސްވެފައެވެ.\n"ހަލޯ!" އަހުސަން ބުންޏެވެ. "އެކަނިތަ ތިހިރީ؟"\n"ކަލޭ މިހާރު ސައުވީސް ގަޑި އިރު ޓެންޝަންގަތަ ހުންނަނީ؟" ސަމާސާ ރާގަކަށް ޒިޔާން އެހިއެވެ. "ނޫނޭ! ބިޓެއް އެބަހުރި ކައިރީގަ. ބޭނުންތަ ހައިޖަހާލަން؟"\n"ޒިޔާން! ކޮންމެވެސް މީހަކު އަހަންނަށް އެބަ ފާރަލާ!" އަހުސަންގެ އަޑުގައި ސަމާސައިގެ ރާގެއް ނެތެވެ. "ފޯނު ވެސް ވަގަށް ނަގައިފި."\n10 ކޮމެންޓް, 11 ރިއެކްޝަންސް\nމަނާރަތަކީ އަންހެނެއްތާ ވަރުގަދަ\nޒިޔާންވެސް މިވީ ހަމަ ރިފާ ކަހަލަ ގަމާރަކަށް.. ޕިސްޕިސް\nހާދަ އުނދަގުލޭ މި ސައިޓް މިހާރު. ކުރީގެ ގޮތް މާ ފައްކާ..\nއަސްލުވެސް ވަރަށްފޫހި......ހީވަނީ ދަސްކުރާކުއްޖަކު އަލަށް ހަދާފަހުރި ސައިޓެއްހެން. އެއްވެސް އޮމާންކަމެއް އަދި ފަސޭހަ ކަމެއްނެތް.\nމިކަހަލަ ގުޅުން ތަކުގެ ވާހަކަ ނުލިޔެބަލަ. އަބަދުވެސް ކޮންމެސް ނަހަމަ ގުޅުމެއްގެ ވާހަކަ\nއެތަނެއްގައި އޮތްކަމެއްތާ ލިޔެވޭނީ ދޯ. ވާހަކަ ދެއްކީމާ ގޯސް. ކުރުން ގޯހެއްނޫން؟\nދެން ޒިޔާންވެސް ކޮންކަމެއްތަ ތީ ދެން. އަންބަކާ ދެ ދަރީނާ ވީމަ ދެން ކޮންފާޑަކަށް އުޅޭކަށްތައް. ދެން ކިޔަވައިގެން ހުރި މީހަކަށްވެފަ ޒިޔާން ތަންކޮޅެއް ގަމާރެއްނޫންތަ އަޅެ؟ މަނާރަތު ޖައްސާހާ ވައްތަރެއް ބަލަން\nދެން މިހާރު މިސައިޓަށް ކޮމެންޓް ކުރަންވެސް ހާދަ އުދަގުލޭ...އުދަގޫވީމަހެން ހީވަނީ...މިހާރު މިސައިޓުގަ ހުންނަ ކޮމެންޓްތަށް ބޮޑުތަނުން މަދުކަމަށް ފެނޭ!\nމީ ދެން ހަމަ ވާހަކައިގެ އެއް ބައި؟ އޮފީހުން ބީޗަށް. ނުނިމޭ.\nވަޓް. ހާދަ ކުރޭ. ދެން މިވާހަކަ ކިޔާނީ އެއްކޮށް ގެނެސްދީ ނިމުނީމަ. މިގޮތަކަށް އިންތިޒާރެއް ނުކުރެވޭނެ.


ތިނަދޫ | Secretariat of the Felidhuatholhu Atoll Council\nމިއަތޮޅުގެ މީހުން އުޅޭ ދެވަނަ ރަށަކީ ތިނަދުއެވެ. އާބާދީ ކިތައްމެ މަދަސް ތިނަދޫގެ ރައްޔިތުންނަކީ ރަށް ތަރައްޤީކުރުމަށް ވަރަށް ހިތްވަރާއެކު މަސައްކަތްކުރަމުން އަންނަ ބައެކެވެ. މިގޮތުން މިރަށުގައި އެންމެ ދަތިވެފައިވާ ކަންތައް ކަމުގައިވާ ލަފާފުރުމުގެ ދަތިކަން ޙައްލުކުރުމަށް ރައްޔިތުން އިސްނަގައިގެން ސަރުކާރާއި އަމިއްލަ ފަރާތްތަކުގެ އެހީގައި ރަށުގައި ބަނދަރެއްވަނީ ހަދާފައެވެ.\nމިރަށަކީ މިއަތޮޅުގެ އެހެން ރަށްރަށާއި އަޅާ ބަލާއިރު ބިމުގެ ގޮތުން ތަނަވަސް ތަށެކެވެ. އިޤްތިޞާދީ މަސައްކަތްތަކެއް ކުރުމަށް ބިމުގެ ވަޞީލަތް އޮތް ރަށެކެވެ. 9.1 ހެކްޓަރގެ މިރަށުގައި މީހުން އާބާދުވެފައިވާ ކުޑަ ސަރަހައްދެއް ފިޔަވައި ދެން އޮތް ބިންތަކުގައި އިޤްތިޞާދީ މަސައްކަތްތަކެއް ކުރުމުގެ ފުރުޞަތު އެބަ އޮތެވެ. ތިނަދޫއަކީ ލޯކަލް ޓްވަރިޒަމްގެ ދާއިރާގައި މިއަތޮޅުގައި ވަރަށް ފާގަގަކޮށްލެވޭ ރަށެކެވެ. ފެންވަރު ރަނގަޅު ގެސްޓް ހައުސްތަކެއް އެރަށުގައި އަންނަނީ ހިންގަމުންނެވެ. އަދި ވެސް މި ދާއިރާއިން ގިން އިންވެސްޓްމެންޓްތައް އެރަށުގައި އަންނަނީ އެކި ފަރާތްތަކުން ކުރަމުންނެވެ.\nއާބާދީއެކަށީގެންވާ ވަރަށްވުރެ މަދުވުމުން ދިމާވާ ބައެއް މައްސަލަތައް އެބަހުއްޓެވެ. މީގެތެރޭގައި ތައުލީމީ ޚިދުމަތާއި ކަރަންޓާއި، އަދި ޞިއްޙީ ޚިދުމަތް ދިނުމުގައި ދަތިތަކެއް އެބަހުއްޓެވެ. މި ގޮންޖެހުންތައް މިހެން ހުއްޓަސް ތިނަދުއަކީ އިޤްތިޞާދީ ގޮތުން ރަނގަޅު ރަށެކެވެ. މަސައްކަތްތެރި މުރާލި ބަޔަކު ދިރިއުޅޭ ރަށެކެވެ. އަދި ޚާއްޞަކޮށް ސާފުތާހިރު ކަމަށް ވަރަށް ލޯބިކުރާ އެކުވެރި ރައްޔަތަކު ދިރިއުޅޭ ރަށެކެވެ. ޤުދުރަތީގޮތުން މިރަށަށް ލިބިފައިވާ ރީތިކަމާއި ރަށުގެ ހިތްގައިމު މާހައުލަކީ ވަރަށް ގިނަބަޔަކު ފާހަގަ ކުރާ ކަމެކެވެ.


15 Mas Gaumee team baakee vefai, Sababu saafuvaan jehey!\nމި އަހަރު ބޭއްވި މޯލްޑިވްސް ފުޓްބޯޅް އެވޯޑްސް ގެ ތެރެއިން، އަޝްފާގް--- ފޮޓޯ: އަހްމަދު ޝުރާއު | އަވަސް\nމި އަހަރުގެ އޭޝިއަން ކަޕްގެ އެންމެ ފަހު ކޮލިފިކޭޝަން މެޗުގައި، މިދިޔަ އަހަރު ބޫޓާން އާ ދެކޮޅަށް މާލޭގައި ކުޅެން އޮތް މެޗުގެ ޕްރެސްއަށް ހާޒިރު ނުވުމުން ޓީމުގެ އޭރުގެ ކެޕްޓަން އަލީ އަޝްފާގް (ދަގަނޑޭ) ގައުމީ ޓީމުން ބާކީ ކުރުމަށް، ކޯޗް ޕީޓާ ޝެގަޓް ނިންމި އެވެ.\nގައުމީ ޓީމުގައި، މީޑިއާ އާ އެންމެ ބީރަށްޓެހި ކުޅުންތެރިޔަކީ އަޝްފާގް އެވެ. ހަގީގަތުގައި އޭނާ އެންމެ ބޮޑު ބަލިފަޔަކީވެސް އެއީ އެވެ. ގައުމީ ޓީމުގައި އަޝްފާގް ޓީވީގެ ކެމެރާ ކުރިމަތީގައި އިންޓަވިއު ދީފައި ވަނީވެސް އެންމެ ފަހަރަކު އެވެ. އެއީ 2011 ވަނަ އަހަރު ބޭއްވި ސާފް ޗެމްޕިއަންޝިޕްގަ އެވެ. ގައުމީ ޓީމުގެ ޕްރެސްއަށް ހާޒިރު ނުވި ނަމަވެސް، އޭގެ ފަހުން އަޝްފާގް ވަނީ ކުލަބުގެ ޕްރެސްއަށް ހާޒިރުވެ މީޑިއާގެ ސުވާލުތަކަށް ޖަވާބުވެސް ދީފަ އެވެ. ކެޕްޓަނެއްގެ ގޮތުގައި ހުރެ ޓީމުގެ ޕްރެސްއަށް ހާޒިރުވުމަކީ އޭނާ އަދާ ކުރަން ޖެހޭނެ ޒިންމާ އެކެވެ.\nޕްރެސްއަށް ހާޒިރު ނުވުމުން، އޭނާ ޓީމުން ބާކީ ކުރުމަށް ފަހު، މިދިޔަ އަހަރު މާޗް މަހު އަވަސް އަށް ދިން އިންޓަވިއުގައި ޝެގަޓް ބުނެފައި ވަނީ، އެއްވެސް ކުޅުންތެރިޔަކާ މެދު ފިޔަވަޅު އަޅަނީ އަދަބެއް ދިނުމުގެ ގޮތުން ނޫން ކަމަށާއި ކޮންމެ ފިޔަވަޅެއް އަޅާނީވެސް އެ ކުޅުންތެރިޔަކު ޒިންމާދާރު ކުރުވުމަށް ކަމަށެވެ.\n"އަހަރެމެންގެ ތެރެއިން ގިނަ މީހުންނަކީ ދަރިން ތިބި މީހުން، ދަރިން ބަސް ނޭހީމަ އަދަބު ދެނީ ކޮންމެހެން އެ ކުދިންނަށް އަދަބު ދިނުމަކަށް ނޫން، އެއީ އެކުދިން ޒިންމާދާރު ރަނގަޅު ދަރިންތަކަކަށް ހެދުމަށްޓަކައި." މިސާލެއް ދައްކަމުން ޝެގަޓް އޭރު ބުނެފައި ވެއެވެ.\nއޭގެ ފަހުން، ގައުމީ ޓީމުން އަޝްފާގް ބާކީވެފައި ހުންނަތާ 15 މަސް ވީ އެވެ. އޭނާ އަށް އެޅި ފިޔަވަޅަކީ ޕްރެސްއަށް ހާޒިރު ނުވެގެން ދިން އަދަބެއް ނަމަ، 15 މަސް ދުވަހަކީ އެކަށީގެންވާ ވަަރަށް ވުރެ މާ ދިގު މުއްދަތެކެވެ. ކުޅުންތެރިޔަކާ މެދު އެޅޭ ފިޔަވަޅަކީ ދާއިމަށް އެޅޭ ފިޔަވަޅެއް ކަމުގައި ވެގެން ނުވާނެ އެވެ. އެ ފިޔަވަޅަކީ ދާއިމަށް އެޅޭ ފިޔަވަޅެއް ކަމުގައި ވާނަމަ ފިޔަވަޅު އެޅި ސަބަބާ މެދު ސުވާލު އުފައްދާނެ ބާގަނޑުތައް ހެދި ގެން ދެ އެވެ.\nމިދިޔަ އަހަރުގެ ވޯލްޑް ކަޕުގެ ކުރިން، ހޮލެންޑްގެ އަޔެކްސްގެ މޮރޮކޯގެ މިޑްފީލްޑަރު ހާކިމް ޒިޔެކް، މޮރޮކޯގެ ކޯޗް ފްރާންސްގެ ހާވޭ ރެނާޑް އާ މައްސަލަ ޖެހި ޒިޔެކް ޓީމުން ބާކީ ކުރި އެވެ. ފަހުން ކޯޗާ އެކު ސުލުހަވެ، މައްސަލަ ހައްލު ކުރުމުން، ވޯލްޑް ކަޕަށް ރެނާޑް ނެގި ސުކޮޑުން ޒިޔެކް އަށް ފުރުސަތު ދިނެވެ. އެއްވެސް ކުޅުންތެރިޔަކާއެކު ދާއިމަށް ފިޔަވަޅު އެޅުމަކީ އެ ކުޅުންތެރިޔެއްގެ ކެރިއާއަށްވެސް އެޅިދާނެ ހިޔަންޏެއް ކަމުގައި ރެނާޑް ގަބޫލު ކުރި އެވެ.\nއަޝްފާގް، މިދިޔަ އަހަރު ޓީސީއަށް ލީގް ކާމިޔާބު ކޮށްދިނުމުގައި މުހިންމު ހިއްސާދާރެއް ---\nދާދި ފަހުން އަޝްފާގް ބުނެފައި ވަނީ ގައުމީ ޓީމުން ލިބޭ ކޮންމެ ފުރުސަތެއް އުފަލާއެކު އޭނާ ބޭނުން ކުރަން ތައްޔާރަށް ހުރި ކަމަށެވެ.\n"އުންމީދަކީ ކުރިއަށް އޮތް ތަނުގައިވެސް (މި ފެންވަރުގައި) ދެމި ހުރުން،" އަޝްފާގް ބުނެފައި ވެއެވެ. "އަދި ގައުމަށް ހިދުމަތް ކުރަން ލިބޭ ކޮންމެ ފުރުސަތެއްގެ ބޭނުން ކުރިއަށް އޮތް ތަނުގައިވެސް އުފަލާއެކު ހިފާނަން."\nގައުމީ ޓީމުގެ ކޮންމެ ފުރުސަތެއްވެސް އުފަލާއެކު ހިފާނެ ކަމަށް އަޝްފާގް ބުނުން އެއީ، މުހިންމު އެއް ވާހަކަ އެވެ. ކޮންމެ ފުރުސަތެއްގެ ބޭނުން ހިފަން އޭނާ ތައްޔާރަށް ހުރި ކަމަށް ބުނުމަކީ ބާކީ ވެފައި ހުރި ހުރުމުން އޭނާ މިންޖުވާން ޖެހޭ ކަމެކެވެ. ޓީމަށް އަޝްފާގް ނުނެގުމުގައި ސްޕޯޓިން ރީޒަން އެއް ދެއްކޭކަށް މިހާރު ޝެގަޓަކަށް ނެތެވެ. ހުދު އޭނާގެ އަތުގައިވެސް އެ ސަބަބެއް ނެތެވެ. އެހެންވީއިރު އަޝްފާގް ސުކޮޑުން ބާކީވާން ޖެހުނީ ކީއްވެގެން ހެއްޔެވެ. އެ ސަބަބު ސާފު ވާން ޖެހެ އެވެ. އެފްއޭއެމުންވެސް ކޯޗު ޖަވާބު ދާރީ ކުރުމަށްޓަކައި ފިޔަވަޅު އަޅަން ޖެހެ އެވެ.\nވޭތުވެދިޔަ ހައެއްކަ އަހަރު ތެރޭ ގައުމީ ޓީމަށް ދިމާވަމުން ދިޔަ މައްސަލަތައް، އަޝްފާގް ޓީމަށް ނަގައިގެން ހައްލު ވާނެ ހެއްޔެވެ. ނުވާނެ އެވެ. މައްސަލައަކީ ވަކި ކުޅުންތެރިޔަކާ ގުޅިފައި ހުރި މައްސަލަތަކެއް ނޫނެވެ. މިދިޔަ ދެތިން އަހަރަކީ ރާއްޖޭގެ ފުޓްބޯޅައަށް ސްޓޭބަލް ހަ އަހަރެއް ނޫނެވެ. އެފްއޭއެމްގެ ލީޑާޝިޕަށް އަވަސް އަވަހަށް އައި ބަދަލުތަކާއި، ލީޑާޝިޕް ބަދަލު ކުރުމަށް މަސައްކަތް ކޮށް އެކަމަށް ހިނގި ކޯޅުންތަކުގެ އަސަރު ގައުމީ ޓީމަށް ކުރި އެވެ. އެފްއޭއެމްގެ ކުރީގެ ރައީސް، އިލްހާމް އަހްމަދުގެ ދުވަސްވަރުން ފެށިގެން ފުޓްބޯޅަ ވަޅުޖެހެމުން އައިސް އޮތީ ވަރަށް ބޮޑު އަޑިގަނޑަކަށް ވެއްޓިފަ އެވެ. އެއަށް ފަހު 2014 ވަނަ އަހަރުން ފެށިގެން ރާއްޖޭގެ ފުޓްބޯޅައަށް ހަމަ ނޭވާލާނެ ވަގުތެއް ނެތެވެ.\n"އަހަރެން ރާއްޖޭގެ ކޯޗު ކަމާ ހަވާލުވީ ވެސް އަހަރެންވެސް ޑިމާންޑްތަކެއް ކޮށް އެ ކަންކަން ފެޑްރޭޝަނުން ފުރިހަމަކޮށް ދޭނެކަމަށް ވައުދު ވުމުން،" ނިއުޒިލޭންޑް ވޯލްޑްކަޕަށް ކޮލިފައިކޮށްދީ ވޯލްޑްކަޕުގައި ވަރުގަދަ އިޓަލީ ހިފަހައްޓާލި ޓީމުގެ ކޯޗް ބުންޏެވެ.\n"އަހަރެން ބުނިން ގައުމީ ޓީމު ތައްޔާރު ކުރުމުގައި އަހަރެން ބޭނުމޭ ގިނަ ފްރެންޑްލީ މެޗުތަކެއް ކުޅެން، އެހެން ނަމަވެސް އެއިން އެއްވެސް ކަމެއް ފުރިހަމައެއް ނުވޭ، ފެޑެރޭޝަން އޮންނަނީ އަބަދުވެސް ބޮޑު މައްސަލަގަނޑެއްގެ ތެރޭގައި، އަހަރެން ރާއްޖޭގައި މަސައްކަތް ކުރީ ވަރަށް އެހެންކަހަލަ ހާލަތެއްގެ ތެރެއިން."\nގައުމީ ޓީމުން އަޝްފާގް އެކަހެރި ކުރުމާ ހަމައަށް، މިދިޔަ ތިން އަހަރަށް ބާލާއިރު، ގައުމީ ޓީމުގައި އޭނާގެ ރެކޯޑްތައް މަދެވެ. އޭނާ ކުޅުނު މެޗުތަކުގެ އަދަދު މަދެވެ. އޭޝިއަން ކަޕް ކޮލިފިކޭޝަނާ ރާއްޖެއިން ކުރިމަތިލިރު، އެފްއޭއެމްގެ ލީޑާޝިޕުގެ ޒަމާން އޮތީ ގޮސްފަ އެވެ. އެފްއޭއެމް އިންތިހާބުގައި އަޝްފާގް ތާއިދުކޮށް މަސައްކަތް ކުރީ ކުރީގެ ރައީސް އަހްމަދު ތޯރިގް (ޓޮމް) އާއެކު އެވެ. އިންތިހާބު ކާމިޔާބު ކުރީ މިހާރުގެ ރައީސް ބައްސާމް އަދީލް ޖަލީލް އެވެ. ބޫޓާން މެޗާ ހަމައަށް ރާއްޖެއިން ކުޅުނު ފަސް މެޗުގެ ތެރެއިން އަޝްފާގް ކުޅެފައި ވަނީ ދެ މެޗެވެ. ހަ ވަނަ މެޗުގެ ކުރިން އޭނާ ސުކޮޑުން ބާކީ ކުރި އެވެ.\nގައުމީ ޓީމަށް އަޝްފާގް ކުޅުނު، އެ މުއްދަތުގައި އޭނާ އަށް އަނިޔާ އާއި ތަފާތު އެހެން މަައްސަލަތައް ކުރިމަތި ވި އެވެ. ގައުމީ ޓީމުން އޭނާ ބަކީ ކުރުމުން މިދިޔަ ދޮޅު އަހަރު ދިގު މުއްދަތަކަށް ކުޅުމާ ދުރުގައި ހުންނަން ޖެހޭ ވަރުގެ އަނިޔާއެއް އޭނާ މެދުވެރިވަފައި ނުވެ އެވެ. މިދިޔަ ސީޒަންގައި އާދަޔާ ހިލާފު ހިތްވަރެއް އޭނާ ނެރުނެވެ.\nމިފަހަރުގެ ސުކޮޑުން އަޝްފާގަށް ފުރުސަތެއް ނުލިބުނެވެ. ދެން ރަށެއްގައި ކުޅޭ މުބާރާތަކަށް ކުޅެން ދިއުމަކީ އެންމެ ޕްރޮފެޝަނަލް ގޮތެއް ނޫނެވެ. އުމުރުން 34 އަހަރުގައި ގައުމީ ޓީމަށް ނަގާ ކުޅުންތެރިންގެ ވާހަކަ ދުނިޔޭގެ މީޑިއާތަކުން އަޑު އަހަމެވެ. އެ ކުޅުންތެރިންގެ ޕްރޮފެޝަނަލިޒަމް އާއި އެކަމަށް ދޭ ސާމަލުކަމުގެ ވާހަކަ ކިޔައި ހަދަމެވެ. އޭގެ މިސާލެއްގެ ގޮތުގައި އަވަށްޓެރި އިންޑިއާގެ ކެޕްޓަން ސުނިލް ޗެތުރީގެ ނަން އެކަނިވެސް ފުދެ އެވެ. ޗެތުރީއަށް މިހާރު 35 އަހަރެވެ. މިއީ އަޝްފާގްވެސް ދަސް ކުރަން ޖެހޭ ފިލާވަޅެކެވެ.\nގައުމީ ފުޓްބޯޅް ޓީމް އަލީ އަޝްފާގު (ދަގަނޑޭ) ޕީޓާ ސެގަޓް


science verin bunanee insaanunge enme dhigu umurakee kobaikan...\nސައިންސްވެރިން ބުނަނީ އިންސާނުންގެ އެންމެ ދިގު އުމުރަކީ ކޮބައިކަން ދެނެގަނެވިއްޖެ ކަމަށް!\nމި ދިރާސާގައި 75،000 މީހުންގެ މައުލޫމާތު ބޭނުން ކޮށްފައިވޭ\nކ. މާލެ |7އޮކްޓޯބަރ 2017 | ހޮނިހިރު 20:39 | 10,520\nދުނިޔެ މިހާތަނަށް ދުށް އެންމެ އުމުރު ދިގު މީހާ، ފަރަންސޭސިވިލާތުގެ ޖީން ލުއިސް ކަލްމެންޓް މަރުވީ 122 އަހަރުގައި - ގޫގުލް\nދުނިޔެއަށް އުފަންވެއްޖެ ކޮންމެ އިންސާނަކީވެސް މަރުވާނެ މީހެކެވެ. ވަކި ފަރުދަކަށް ބަލާއިރު ނޭނގޭ ކަމަކީ އޭނާ ދުނިޔޭގައި ހުންނާނީ ކިހާ ދުވަހަކު ކަމާއި މަރުވާނީ ކޮން އުމުރެއްގައި ކަމެވެ. ބައެއް މީހުން ވަރަށް ޅަ އުމުރުގައި ދުނިޔެ ދޫކޮށް ދެއެވެ. އަނެއް ބަޔަކު ސަތޭކަ އަހަރަށް ވުރެ ގިނަ ދުވަހު ދުނިޔޭގައި ހޭދަ ކުރެއެވެ. އެނގޭ އެއްޗަކީ ކޮންމެ މީހަކުވެސް ކޮންމެވެސް ދުވަހަކުން ދުނިޔެ ދޫކޮށް ދާން ޖެހޭ ކަމެވެ.\nޒަމާނަށް އަންނަ ކުރިއެރުމާއި، ސައިންސްގެ އައު ހޯދުންތަކުގެ އަލީގައި ސިއްހަތު ރަނގަޅު ކުރުމަށް ކުރިން ފެންނަން ނެތް އެތައް ކަމެއް މިއަދު ފެންނާން އެބައޮތެވެ. އަދި ސިއްހީ މާހިރުންގެ ލަފަޔާއި އިރުޝާދުގެ އަލީގައި ބަލިތަކުން ދުރުހެލިވެ، ދުޅަހެޔޮ ހާލަތުގައި ދިރިއުޅޭ މީހުންގެ އުމުރު ދިގުވެގެންދާނެ ކަމަށް ގަބޫލު ކުރެވެއެވެ. އެކަމަކު ކިތަންމެ މޮޅަށް ކެއުން ބެހެއްޓިއަސް އަދި ބަރާބަރަށް ކަސްރަތުކޮށް ސިއްހަތައް ގެއްލުންދޭ ކަންކަމުން ދުރުހެލިވެ ރަނގަޅު އާދަތަކުގެ މަތީގައި ހަޔާތް ކުރިއަށް ގެންދިޔަޔަސް ދާއިމަށް ދުނިޔޭގައި ނުހުރެވޭނެ ކަމީ އެއްވެސް މީހަކު ޝައްކު ކުރާނެ ކަމެއް ނޫނެވެ. އެއީ އިންސާނާގެ ހަޔާތް އެގޮތުންވެސް ދެމެހެއްޓެނީ ވަކި މިންވަރަކަށް ކަމަށްވާކަމެވެ. ސުވާލަކީ ހުރިހާ ކަމެއް އެންމެ ފުރިހަމައަށް ބަހައްޓައިގެން ވިޔަސް އުމުރު ދިގު ކުރެވޭނެ އެންމެ ދިގު މިނަކީ ކޮބާހެއްޔެވެ؟\nސައިންސްވެރިން ބުނަނީ މިހާރު އެ ސުވާލުގެ ޖަވާބު ދެނެގަނެވިއްޖެ ކަމަށް ގަބޫލު ކުރާ ކަމަށެވެ.\nނެދަރލޭންޑްސްގައި ކުރިއަށް ގެންދިޔަ ދިރާސާ އަކުން ހާމަވި ގޮތުގައި އަންހެނެއްގެ އެންމެ ދިގު އުމުރަކަށްވާނީ 115.7 އަހަރެވެ.\nފިރިހެނެއްގެ އެންމެ ދިގު އުމުރަކަށް ވާނީ 114.1 އަހަރެވެ.\nފިރިހެނުންނާއި އަންހެނުންގެ އެންމެ ދިގު އުމުރު ދެނެގަތުމަށް ސައިންސްވެރިން ވަނީ، ފާއިތުވެ ދިޔަ 30 އަހަރުގެ ތެރޭގައި ދުނިޔެ ދޫކޮށް ދިޔަ 75،000 މީހުންގެ މައުލޫމާތު އެއްކޮށް ދިރާސާ ކޮށްފައެވެ. ދިރާސާ ކުރިއަށް ގެންދިޔައީ ޓިލްބަރގް އާއި ރޮޓަރޑަމްގެ އިރަސްމުސް ޔުނިވަސިޓީގެ ތަފާސްހިސާބުގެ ތަޖުރިބާކާރުންނެވެ.\nމިދިރާސާގައި ބައިވެރިވި އެއް ސައިންސްވެރިޔަކު ކަމަށްވާ ޕްރޮފެސަރ ޖޯން އެއިންމާލް "މެޑިކަލް އެކްސްޕްރެސް" އަށް ދިން ބަސްދީގަތުމެއްގައި ބުނެފައިވަނީ:\n"އެވްރެޖް ގޮތެއްގައި އިންސާނުންގެ އުމުރު ދަނީ މައްޗަށް. ނަމަވެސް ފާއިތުވި 30 އަހަރުގެ ތެރޭގައި އަހަރެމެންގެ ތެރޭގައި ހުންނަ އުމުރުން އެންމެ ދުވަސްވީ މީހާގެ އުމުރު އިތުރަށް މައްޗަށް ގޮސްފައެއް ނުވޭ. އެހެންވީމާ މިކަމުގައި ކޮންމެވެސް ބާވަތެއްގެ ފާރެއް އެބަވޭ. ގަބޫލު ކުރަން އެވްރެޖް ލައިފް އެކްސްޕެކްޓެންސީ ދަނީ މައްޗަށް. އެކަމަކު އެންމެ އުހުގައިވާ ސީލިންގ އަށް ބަދަލެއް ނާދޭ"\nޕްރޮފެސަރގެ ވާހަކައަކީ ވަކި އިންސާނަކު ދުނިޔޭގައި ހުންނަ އެންމެ ދިގު އުމުރު ދެނެގަތުމަށް މުހިންމީ އެވްރެޖް ލައިފް އެކްސްޕެކްޓެންސީ އެއް ނޫން ކަމެވެ.\nނެދަރލޭންޑްސްގައި ކުރިއަށް ގެންދިޔަ މި ދިރާސާ އާ މި މައުޟޫގައި އެމެރިކާގައި ކުރެވުނު އެހެން ދިރާސާއަކާ އަޅާބަލާއިރު ވަރަށް އެއްގޮތް ނަތީޖާތަކެއް ފެންނަކަން ފާހަގަ ކުރެވެއެވެ. އެމެރިކާގައި ކުރެވުނު ދިރާސާގައި ފެންނަ ގޮތުން 115 އަހަރަށް ވުރެ އިތުރަށް އުމުރު މައްޗަށް ދިއުމަކީ އެކަށީގެންވާ ކަމެއް ނޫނެވެ.\nއެމެރިކާ އާއި ނެދަރލޭންސްގެ ދިރާސާގެ ނަތީޖާ މިހެން ހުރި އިރު 1997 ވަނަ އަހަރު ދުނިޔެ ދޫކުރި ފަރަންސޭސި ރައްޔިތެއް ކަމަށްވާ ޖީން ލުއިސް ކަލްމެންޓްގެ މަތިން ހަނދާން ނައްތާލެވޭކަށް ނެތެވެ. އޭނާ ދުނިޔެ ދޫކޮށް ދިޔައީ 122 އަހަރު ދުނިޔޭގައި ހޭދަ ކުރުމަށްފަހުގައެވެ. މިއީ ދުނިޔޭގެ ރެކޯޑެވެ. އޭނާ އުފަންވީ 1875 ވަނަ އަހަރެވެ.\nއެންމެ ފަހުން އަޕްޑޭޓް ކުރީ: 8 މަސް ކުރިން | ރިވިއު ކުރީ: ދެލިކޮޕީ


ޤިޔާމަތް ކައިރިވުމުގެ ޢަލާމާތްތަކުގެ ތެރެއިން ބާޒާރުތައް ކައިރިވާނެ ކަމަށް އޮތް ޙަދިޘް ބަސްފުޅަށް ވިސްނަވައިލައްވަވާށެވެ! ދާދި ފަހަކާއި ޖެހެންދެން ބާޒާރަށް ދާން ބޭނުންވެއްޖެ ނަމަ ރަށުގެ ބާޒާރު ސަރަހައްދަށް ދަތުރުކުރަން ޖެހެއެވެ. ދާން ޖެހެއެވެ.\nނަމަވެސް މިއަދު ގެއިން ނުކުންނައިރު ފިހާރަތަކެވެ. ބާޒާރަށް ދާކަށް ނުޖެހެއެވެ. ގެއިން ނުކުމެފައި ފިހާރަތަކަށް ވަންނަންވީއެވެ. އަދި ކީއްހެއްޔެވެ؟ ދުނިޔޭގެ ބާޒާރުތައް ކައިރިވެ މީސްތަކުންގެ ޖީބަށް ވަދެއްޖެއެވެ. މިއަދު އެންމެ ގިނަ ބައަކު ބާޒާރުކުރަނީ ފޯނުންނެވެ. ގޭގައި ހުރެ ފޯނުން ދުނިޔޭގެ ކޮންމެ ޤައުމެއްގެ ކޮންމެ އުފެއްދުމެއް ނަމަވެސް ފަސޭހަކަމާއިއެކު ގަނެލެވެއެވެ.\nވީމާ ބާޒާރުތައް ކައިރިވާނީ މިހައިވަރަކަށް ނޫންތޯއެވެ!\n--ޝައިޚް ޝުޢައިބް ނާޒިމް މިފަދަ ކޮންމެ ކަމެއްވެސް ހިނގާނެއެވެ! ޢަލާމާތްތައް ފައުޅުވާނެއެވެ! އެއީ ހުއްތުވޭނެ ކަންކަމެއް ނޫނެވެ. މީސްތަކުންނަސް އޮތީ މިފަދަ ކޮންމެ ކަމަކަށް ވިސްނައި މިފަދަ ޒަމާނެއްގައި ޝައިޠޯނާ ޙަރަކާތްތެރިވާނެ މިންވަރަށް ވިސްނައި ހޭލުންތެރިވުމެވެ. ޝައިޠޯނާގެ ދަންތުރައިގައި ނުޖެހި ތިމާގެ ޢަމަލުތައް ހެޔޮ ގޮތުގައި ބަހައްޓައި ސުވަރުގެ ލިބިގަތުމްށް ގަދައަޅައި މަސައްކަތްކުރުމެވެ.


Sushant maraalafavaa kamuge ehves hehkeh neiy: CBI\nސުޝާންތު މަރާލާފައިވާ ކަމުގެ އެއްވެސް ހެއްކެއް ނެތް: ސީބީއައި\n02 ސެޕްޓެމްބަރ 2020 - 09:25:09\nސުޝާންތުގެ މަރަކީ ބަޔަކު ރާވައިގެންކޮށްފައިވާ ކަމެއް ކަމަށް ފެންނަ އެއްވެސް ހެއްކެއް ނެތް ކަމަށް އޭނާގެ މަރު ދިރާސާކުރަމުންދާ ސީބީއައި ޓީމުން ބުނި ނަމަވެސް އަދިވެސް ތަހުގީގު ހުއްޓައެއް ނުލަ އެވެ.\nސުޝާންތު މަރާލާފައިވާ ކަމުގެ އެއްވެސް ހެއްކެތް ނެތް ކަމަށް ބުނެފައި ވަނީ ސެންޓަރަލް ބިޔުރޯ އޮފް އިންވެސްޓިގޭޝަންގެ ތިން އޮފިސަރުންނެވެ. އެމީހުން ބުނި ގޮތުގައި މަރުގެ ސީން އާއި ފޮރެންސިކް ރިޕޯޓްތަކަށް ބަލާއިރުވެސް އޭނާ މަރާލި ކަމުގެ އެއްވެސް ހެއްކެތް މިހާތަނަށް ފެނިފައި ނުވާ ކަމަށެވެ. އެހެންކަމުން ސީބީއައި އިން މިހާރު މި މައްސަލަ ބަލަމުންދަނީ ސޫސައިޑް އޭންގަލްއިން ކަމަށާއި މަސައްކަތް ކުރަމުން ދަނީ ސޫސައިޑްވެފައިވާ ކަމުގެ އެއްވެސް ހެއްކެތް ފެނޭތޯ ކަމަށް ސީބީއައިގެ ތިން އޮފިސަރުން ބުނެފައި ވެއެވެ.\nއެހެންންމަވެސް މިއީ މުޅި ޓީމުގެ ނިންމުން ނޫން ކަމަށް ވުމުން މިކޭސް އަދިވެސް ދަނީ އިންވެސްޓިގޭޓް ކުރަމުންންނެވެ. މިދިޔަ ޖޫން މަހުގެ 14 ވަނަ ދުވަހު ސުޝާންތު މަރުވެފައި ވަނީ އޭނާ މުމްބާއީގައި ދިރިއުޅޭ ގޭގަ އެވެ.\nފުލުހުން އެންމެ ފުރަތަމަ ބުނީ މިއީ ސުސައިޑް ކޭހެއް ކަމަށެވެ. އެހެން ނަމަވެސް ސުޝާންތުގެ އާއިލާގެ އިތުރުން ގިނަ އަދަދެއްގެ އާންމުން ބުނަނީ މި މައްސަލަ އަކީ ބަޔަކު ރާވައިގެން ހިންގާފައިވާ ޖަރީމާއެއް ކަމަށެވެ. ގިނަ ބައެއްގެ ގޮވާލުންތައް އަންނަމުންދާ ސުޝާންތުގެ މަރުގެ މައްސަލަ ފުލުހުންނާއި ސީބީއައި އިން މިހާރު ދަނީ ބަލަމުންނެވެ.\nމި ހާދިސާއަށް ދެ މަސްވެފައި ވާއިރު އަދި މިމައްސަލާގައި އެއްވެސް މީހަކު ހައްޔަރުކޮށްފައެއް ނުވެ އެވެ. އަދި ކަމާބެހޭ ފަރާތްތަކުން މައްސަލާގެ އެއްވެސް މައުލޫމާތެއް މީޑިއާ އަށް ހިއްސާކޮށްފައެއްނުވެ އެވެ. އެހެންނަމަވެސް އާއްމުންނާއި އާއިލާއިން ދަނީ މިކަމާއި ގުޅިގެން ތުހުމަތުގެ އިނގިލި އެކި ފަރާތްތަކަށް ދިއްކުރަމުންނެވެ.\nމި މައްސަލާގައި ތުހުމަތުގެ އިނގިލި އެންމެ ބޮޑަށް ދިއްކުރަމުންދަނީ ސުޝާންތުގެ ލޯބިވެރިޔާ ރިއާ ޗަކަރްބޮޓީއަށެވެ. ނަމަވެސް އޭނާ އެ ތުހުމަތުތައް ދޮގު ކުރެ އެވެ.\nސުޝާންތު މަރާލިކަމުގެ ތުހުމަތު ރިއާއަށް ކުރަމުން އަންނައިރު ސުޝާންތުގެ އާއިލީ ވަކީލު ސިދާތުގެ މައްޗަށް ކުރަނީ، ރިއާއަށް އެހީތެރިވިކަމުގެ ތުހުމަތެވެ.\nއިންޑިއާގެ ނޫހަކަށް ވަކީލު ވިކާސް ބުނި ގޮތުގައި، ސިދާތަކީ ވަރަށް "އިންޓެލިޖެންޓް ކްރިމިނަލް" އެކެވެ. އެގޮތުން ސުޝާންތުގެ މައްސަލަ ފުލުހަށް ހުށަހަޅައިގެން ބެލުމުގެ ކުރިން ސިދާތު އައީ ސުޝާންތުގެ އާއިލާއަށް ކޮންމެ ދުވަހަކު ގުޅިކަމަށާއި އެމީހުންނަށް އެހީވާން ވެސް މަަސައްކަތް ކުރި ކަމަށް ބުންޏެވެ. އެކަމަކު ފުލުހަށް މައްސަލަ ހުށަހެޅުމާއެކު އޭނާ އަންނަނީ ރިއާއަށް އެހީތެރިކަން ފޯރުކޮށްދެމުން ކަމަށް ބުންޏެވެ.\nއެގޮތުން ރިއާއަށް އޭނާ މެއިލްތައް ކުރަމުން އަންނަ ކަމަށާއި އެފަދަ ގޮތަކަށް މައްސަލާގައި ތުހުމަތު ކުރެވޭ މީހަކާ މުއާމަލާތް ކުރުމަކީ ޝައްކު އިތުރުވާކަމެއް ކަމަށް ވެސް ވަކީލު ބުންޏެވެ.\nއެ ތުހުމަތުތައް އޭނާގެ މައްޗަށް ކުރުމުގެ ކުރިން ސިދާތު މީޑިއާއަކަށް ދިން އިންޓަވިއުއެއްގައި ވަނީ "އަހަރެންގެ އެކަކުވެސް މި ދުނިޔޭގައި ނެތޭ" ސުޝާންތު ބުނި ކަމަށާއި އަދި އޭނާ ބޭނުންވީ ސިޓީގެ ދިރިއުޅުން ދޫކޮށް ދަނޑުވެރިކަމުގެ މަސައްކަތް ކުރަން ކަމަށް ބުނެފަ އެވެ.\nސުޝާންތު ފަހުން ފަހުން ވަރަށް ހިތާމައިގައި އުޅުނު ދުވަސްކޮޅެއް ދިޔަކަން ފާހަގަކުރިޔަސް ރިއާގެ މައްޗަށް އޭނާ އެއްވެސް ތުހުމަތެއް ނުކުރެ އެވެ. އެކަމަކު ސުޝާންތުގެ ގޭގައި މަަސައްކަތް ކުރަމުން އައީ މީހުން ވެސް ވަނީ ސުޝާންތުގެ ދިރިއުުޅުން ބަދަލުވީ ރިއާއާއެކު ޔޫރަޕް ދަތުރެއް ގޮސްފައި އައިފަހުން ކަމަށް ބުނެފަ އެވެ.\nސުޝާންތުގެ ބައްޕަ، ކޭކޭ ސިންގް ވަނީ މިދިޔަ ޖުލައި މަހުގެ 26 ވަނަ ދުވަހު، ރިއާއާ ދެކޮޅަށް ފުލުހުންނަށް މައްސަލައެއް ހުށަހަޅާފަ އެވެ.\nރިއާގެ އިތުރުން، އޭނާގެ އާއިލާއަށް ވެސް ސުޝާންތުގެ ބައްޕަ ވަނީ އެ ތުހުމަތުތައްކޮށްފަ އެވެ. އެކަމަކު ރިއާ ދަނީ ތުހުމަތުތައް ދޮގުކޮށް ހަގީގަތް ހާމަވާނެ ކަމަށް ބުނަމުންނެވެ.\nސުޝާންތު ސިން ރާޖްޕުތް މަރު


Mivaguthu Messi ah vure molhee Lewandowski: Elber - AO News\nމިވަގުތު މެސީ އަށްވުރެ މޮޅީ ލެވަންޑޯސްކީ: އެލްބާ\nބާސެލޯނާގެ ކެޕްޓަން ލިއޮނަލް މެސީ (ކ) އާއި ބަޔާން މިއުނިކްގެ ފޯވާޑް ރޮބަޓް ލެވަންޑޯސްކީ. --ފޮޓޯ: ޔުއެފާ\nމިވަގުތު ދުނިޔޭގައި ހުރި އެންމެ މޮޅު ކުޅުންތެރިއަކީ ބާސެލޯނާގެ ކެޕްޓަން ލިއޮނަލް މެސީ ނޫން ކަމަށާއި، ބަޔާން މިއުނިކްގެ ފޯވާޑް ރޮބަޓް ލެވަންޑޯސްކީ ކަމަށް އެ ޓީމުގެ ކުރީގެ ތަރި ޖިއޮވާނީ އެލްބާ ބުނެފިއެވެ.\nމި ފަހަރުގެ ޔުއެފާ ޗެމްޕިއަންސް ލީގުގެ ސެމީ ފައިނަލްގައި އަންނަ ހުކުރު ދުވަހުގެ ރޭ ބާސެލޯނާއާ ދެކޮޅަށް ބަޔާން ނިކުންނައިރު، ދާދިފަހުން އެ ޓީމަށް ކުރީން ކުޅުނު ޖަރުމަނުގެ ލެޖެންޑް ލޮތާ މަތައެސް ވެސް ވަނީ މެސީ އަށް ވުރެ މިހާރު ލެވަންޑޯސްކީ މޮޅުކަމަށް ބުނެފައެވެ.\nބްރެޒިލްގެ ގައުމީ ޓީމަށްވެސް ކުރީން ކުޅެފައިވާ އެލްބާ ބުނީ ދަނޑުމަތީގައި މެސީ ކުރާ ކޮންމެ ކަމަކަށް ވެސް ލޯބިކުރާ ކަމަށާއި، ދުނިޔޭގެ އެންމެ މޮޅު ކުޅުންތެރިޔާގެ ގޮތުގައި އެއްފެންވަރެއްގައި ކުޅެމުންދާތާ ގިނަ ދުވަސްތަކެއްވެފައިވީނަމަވެސް މި ފަހަރުގެ ސީޒަނުގައި ލެވަންޑޯސްކީ އަށް ވުރެ މޮޅު ކުޅުންތެރިއަކު ދުނިޔޭގައިވެސް ނެތް ކަމަށެވެ.\n“ދަނޑުމަތީގައި މެސީ ކުރާ ކޮންމެ ކަމެއް ވެސް އަހަރެންނަށް ކަމުދޭ. އޭނާ އެ ދަނީ ގިނަ ދުވަސްތަކެއްވަންދެން ދުނިޔޭގެ އެންމެ މޮޅު ކުޅުންތެރިޔާގެ ގޮތުގައި އެއްފެންވަރެއްގައި އެންމެ މަތީ ލެވެލްގައި ކުޅެމުން. އެކަމަކު، މި ފަހަރުގެ ސީޒަނުގައި ލެވަންޑޯސްކީ އަށްވުރެ މޮޅު އެއްވެސް ކުޅުންތެރިއަކު ނެތް.” އެލްބާ ބުންޏެވެ.\nޗެމްޕިއަންސް ލީގުގައި ބާސެލޯނާއާ ދެކޮޅަށް ބަޔާން މިއުނިކް ކުޅުނު މެޗެއްގެ ތެރެއިން. –ފޮޓޯ: ގެޓީ އިމޭޖަސް\nއެލްބާ ބުނީ ލެވަންޑޯސްކީ އަކީ ދަނޑުމަތީގައި ކޮންމެ ފަދަ ކަމެއް ކުރުމުގެ ގާބިލްކަން ހުރި މޮޅު ފޯވާޑެއް ކަމަށާއި، އެހެންވެ އޭނާ އަށް ލިބޭ ކޮންމެ ފުރުޞަތެއްގައިވެސް ލަނޑުޖެހުމުގެ ގާބިލްކަން އެބަހުރިކަމަށެވެ.\n“މިފަހަރުގެ ސީޒަނުގައި ލެވަންޑޯސްކީގެ ފަރާތުން އާދަޔާ ހިލާފު މޮޅު ކުޅުމެއް ފެނިގެންއެދަނީ. އޭނާ އަށް ލިބޭ ކޮންމެ ފުރުޞަތެއްގައިވެސް އެދަނީ ގޯލް ޖަހަމުން، ދަނޑުމަތީގައި އޭނާ އަށް ނުކުރެވޭ އެންމެ ކަމެއް ވެސް ނެތް،” އެލްބާ ބުންޏެވެ.\nމިހާރު އުމުރުން 48 އަހަރުގެ އެލްބާ ވަނީ 1997 އިން ފެށިގެން 2003 ވަނަ އަހަރުގެ ނިޔަލަށް ބަޔާނަށް ކުޅެދިން 266 މެޗުގައި 140 ލަނޑުޖަހައިދީ، އެ ޓީމާއެކު ޖަރުމަން ލީގާއި، ލީގު ކަޕް ހަތަރު ފަހަރު ކާމިޔާބުކޮށް އެއްފަހަރު ޗެމްޕިއަންސް ލީގު ހޯދާފައެވެ.\nރޮބަޓް ލެވަންޑޯސްކީބަޔާން މިއުނިކްބާސެލޯނާކުޅިވަރުދުނިޔެލިއޮނަލް މެސީޔުއެފާ ޗެމްޕިއަންސް ލީގުޖިއޮވާނީ އެލްބާ


Saudi Arabia dheke rulhi ais India in shakuvaa koffi - vNews.mv\nސައުދީ އަރަބިއްޔާއިން ނެރުނު 20 ރިޔާލްގެ އައު ނޫޓު:\nސައުދީ އަރަބިއްޔާ ދެކެ އިންޑިއާ ރުޅިއައިސް، ޝަކުވާ އުފުލައިފި\nސައިފް އަޒްހަރު 31 October 2020, 20:58\nއިންޑިއާއިން ސައުދީ އަރަބިއްޔާ ދެކެ ރުޅިއަތުވެއްޖެއެވެ.\nއިންޑިއާއިން ސައުދީ އަރަބިއްޔާ ދެކެ ރުޅިއައީ، ސައުދީ އަރަބިއްޔާއިން ނެރުނު 20 ސައުދީ ރިޔާލްގެ އައު ނޫޓުގެ އެއްފުށުގައި ހިމަނާފައިވާ ދުނިޔޭގެ ޗާޓުގައި ކަޝްމީރަކީ ވަކި ދައުލަތެއްގެ ގޮތުގައި ހިމަނާފައިވާ މައްސަލައިގައެވެ.\nއިންޑިއާގެ ޚާރިޖިއްޔާއިން މިހާރުވަނީ، މިކަމާ ގުޅިގެން "ސީރިއަސް ކަންބޮޑުވުންތަކެއް" އެބަހުރި ކަމަށްބުނެ ސައުދީ ސަރުކާރަށް ރަސްމީގޮތުން ޝަކުވާވެސް ހުށަހަޅާފައެވެ.\nސައުދީ އަރަބިއްޔާއިން، ސައުދީ އަރަބިއްޔާގެ ފައިސާ ކަމުގައިވާ 20 ރިޔާލްގެ އައު ނޫޓެއް މި ނެރުނީ، ސިނާއީގޮތުން ކުރިއަރާފައިވާ ނުފޫޒުގަދަ ޖީ20 ގްރޫޕްގެ މިހާރު ހިނގަމުންދާ ދައުރުގެ ރިޔާސަތު ސައުދީ އަރަބިއްޔާއިން ހަވާލުވެފައި ވުމުން، އެކަން ރަމްޒުކޮށް ދިނުމުގެގޮތުންނެވެ.\nއިންޑިއާއަކީވެސް ޖީ20 ގައި ހިމެނޭ ގައުމެކެވެ.\nއިންޑިއާ، ޕާކިސްތާން އަދި ޗައިނާގެ ބާރުގެ ދަށުގައި ކަޝްމީރުގެ ބިންތައް ބެހިފައި ވާއިރު، ސައުދީ އަރަބިއްޔާއިން ޝާއިއުކޮށް ނެރުނު އައު ނޫޓުގެ ފަހަތަށް ދުނިޔޭގެ ޗާޓު ލާފައިވާއިރު، އިންޑިއާއިން ވެރިކަންކުރާ ކަޝްމީރުފަޅިވެސް ލައިގެން ކަޝްމީރު ހިމަނާފައިވަނީ ވަކި ގައުމެއްގެ ގޮތުގައެވެ.\nއިންޑިއާގެ ޚާރިޖިއްޔާއިން ބުނެފައިވަނީ، މިކަން އިސްލާހްކުރުމަށް ފިޔަވަޅު އެޅުމަށް ސައުދީ އަރަބިއްޔާގައި މިހާރު އެދިފައިވާނޭ ކަމަށެވެ.\nމިކަމާ ގުޅޭގޮތުން ސައުދީ އަރަބިއްޔާއިން އަދި އެއްވެސް އެއްޗެއް ނުބުނެއެވެ.\nކަޝްމީރުގެ ޗާޓުގެ މައްސަލާގައި އިންޑިއާއިން ދުނިޔޭގެ މީޑިއާއާ ދެކޮޅަށްވެސް ވަނީ ވަރުގަދަ މަސައްކަތްތަކެއް ފަށާފައެވެ. އަދި ސޯޝަލް މީޑިއާ ކުންފުނިތަކާ ދެކޮޅަށްވެސް ފިޔަވަޅުތައް އަޅަމުން ގެންދެއެވެ.\nއިންޑިއާގެ ޗާޓު ބަދަލުކޮށްގެން ބޭނުންކުރުމަކީ ޖިނާއީ ކުށެއްގެގޮތުގައި މީގެ3އަހަރުކުރިންވަނީ ކަނޑައަޅާފައެވެ. އެފަދަ ކަމެއް ކުރާ ފަރާތެއް3އަހަރަށް ޖަލަށްލުމަށްވެސް ގާނޫނުގައި ކަނޑައަޅާފައި ވެއެވެ.\nކަޝްމީރު ނުހިމަނައި އިންޑިއާގެ ޗާޓު ދެއްކި މައްސަލާގައި އިންޑިއާއިން ބައިނަލްއަގްވާމީ ޚަބަރު ވިއުގަ އަލްޖަޒީރާގެ އިންޑިއާ އޮފީސް 2015 ވަނަ އަހަރު ބަންދުކޮށް އިންޑިއާއަށްވެސް އަލްޖަޒީރާ ނުފެންނަގޮތް ހަދާފައި ވެއެވެ. އެ ފިޔަވަޅު އެޅީ ހަފްތާއަކަށެވެ.\nއިންޑިއާއިން މުޅި ކަޝްމީރުގެ މިލްކުވެރިކަމަށް ދައުވާކުރެއެވެ.\nއިންޑިޔާ ސައުދީ އަރަބިއާ ދުނިޔެ


Beynun vanee India out nugovaa, music haraam nukuraa ihthihaadheh: Raees Nasheed - vNews.mv\nބޭނުންވަނީ އިންޑިއާ އައުޓް ނުގޮވާ، މިއުޒިކް ހަރާމް ނުކުރާ އިއްތިހާދެއް: ނަޝީދު\nފާތިމަތު ނަހުދާ ފާއިޒް 13 July 2021, 12:50\nބޭނުންވަނީ އިންޑިއާ އައުޓް ނުގޮވާ، މިއުޒިކް ހަރާމް ނުކުރާ އިއްތިހާދެއް ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ، އެމަނިކުފާނުގެ ހަމައެކަނި ވިސްނުމަކީ ރާއްޖެ ސަލާމަތްކުރުން ކަމަށާއި، އެމަނިކުފާނު ދެކިލައްވާ ގޮތުގައި އެމްޑީޕީއަށް އައު އިއްތިހާދެއް ބޭނުންވާކަމަށެވެ. އަދި މި އިއްތިހާދަކީ، އިންޑިއާ އައުޓް ނުގޮވާ، ނަފްރަތުގެ ބިލަށް ތާއީދުކުރާ، މިއުޒިކް ހަރާމް ނުކުރާ، ކީރިތި ރަސޫލާ މުހައްމަދު ޞައްލަﷲ ޢަލައިހި ވަސައްލަމް އަށާއި އިސްލާމް ދީނަށް ފުރައްސާރަ ނުކުރާ އިއްތިހާދެއް ކަމަށްވެސް ރައީސް ނަޝީދުގެ މި ޓްވީޓްގައި ވިދާޅުވިއެވެ.\nޕީޕީއެމް އާއި އެމްޑީޕީގެ ގިނަ މީހުން ވެސް އެމަނިކުފާނުގެ ޝަރުތުތަކަށް ތާއިދު ކުރައްވާނެ ކަމަށް ދެކިލައްވާ ކަމަށްވެސް ރައީސް ނަޝީދު ވިދާޅުވިއެވެ.\nމިގޮތުން، އެމްޑީޕީގެ ބައެއް މީހުން ހިތްހަމަނުޖެހުނަސް ކުރާނެކަމެއް ނެތް ކަމަށާއި ކުރީގެ ރައީސް އަބްދުﷲ ޔާމީން އާއި ޕީޕީއެމްއިން މެދުމިނުގެ ދީނީ ސިޔާސަތަށް ތާއީދުކުރާނަމަ އެ ފަރާތްތަކުގެ އެހީއަށް އެދޭނެ ކަމަށް ރައީސް ނަޝީދު ވަނީ އިއްޔެ ވިދާޅުވެފައެވެ.\nރާއްޖެ އަފްޣާނިސްތާނުގެ ހާލަތަށް ދާން ބޭނުން ނުވާ ކަމަށް ވެސް އެމަނިކުފާނު ވަނީ ވިދާޅުވެފައެވެ.\nއަދި، ރާއްޖެއަށް ބަރުލަމާނީ ނިޒާމެއް ގެންނަން ކުރީގެ ރައީސް ޔާމީންއާއި ޕީޕީއެމްގެ ތާއިދު ލިބޭނެކަމަށް ވެސް ވޭތުވެދިޔަ ހަފްތާގައި ނަޝީދު ވިދާޅުވިއެވެ. އެމަނިކުފަނު މިފަދައިން ވިދާޅުވެފައިމިވަނީ އެމްޑީޕީގެ އެތެރޭގައި ބޮޑެތި ބައިބައިވުންތަކެއް އުފެދިފައިވާ ދަނޑިވަޅެއްގައެވެ.\nރައީސް އިބްރާހިމް މުހައްމަދު ޞާލިހްއާއި މިހާރު ފިކުރީގޮތުން ހިޔާލުތަފާތު ކަމަށާއި، ޒާތީ ކަންކަމުގައި އަބަދުވެސް ރައީސް ޞާލިހާއެކު އުޅުއްވާނެ ކަން ރައީސް ނަޝީދު ވަނީ އިއްޔެ އިއުލާން ކުރައްވާފައެވެ.\nމިފަހުން ބޭއްވި "އާސްކް ސްޕީކާ" ޕްރޮގްރާމުގައި ރާއްޖެއަށް ބަރުލަމާނީ ނިޒާމެއް ގެނައުމާ ގުޅޭގުޅޭގޮތުން ރައްޔިތުންގެ ފެންނަ ނުފެންނަ ވޯޓެއް އަންނަ އަހަރު ނެގުމަކީ ބޭނުންތެރިކަމެއް ކަމަށް ރައީސް ނަޝީދު ވިދާޅުވެފައި ވެއެވެ. ރާއްޖޭގައި ބޮޑުވަޒީރެއް ކަނޑައަޅަން މަޖިލީހުގައި އެދޭނެ ކަމަށްވެސް ރައީސް ނަޝީދު ވިދާޅުވިއެވެ.\nރާއްޖޭގެ ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލުކުރަން ޕީޕީއެމްވެސް ތާއީދުކުރާނެ ކަމަށްވެސް ނަޝީދު ވަނީ ވިދާޅުވެފައެވެ.\nރާއްޖެ އެމްޑީޕީ ރައްޔިތުންގެ މަޖިލިސް ސިޔާސީ ޕާޓީ ސިޔާސީ ޕީޕީޕއެމް ރައީސް ނަޝީދު ރައީސް ޔާމީން ރައީސުލް ޖުމްހޫރިއްޔާ\nކިހިނެއް އެޅިހާބަތަކަށް ރިހަ އޯކޭ ބުނާ ބަޔަކު ހޯދާނީ. ރާއްޖޭމީހުން ތިބުނާ އައުޓެކޭ ނުގޮވާ ގޮތެއް ނުވާނެ. ދިވެހިން ދިވެހި ގައުމުދެކެ ވަރަށް ލޯބިވާނެ. މީގަ އަސްލު ވިކިގެން އުޅެނީ މަދުބަޔަކުވިއްޔަ\nތިބުނާ ޒާތު ކޯލިޝަން ހެދޭނެ ޕާޓީއެއް މި ދިވެހި ވުޖޫދުގަ އޮތްހެނެއް ހިޔެއްނުވޭ.


އޭލެވެލް އިމްތިޙާނު ދެން ފަށާނީ އަންނަމަހުގެ 26ގައި އޭލެވެލް އިމްތިޙާނު ދެން ފަށާނީ އަންނަމަހުގެ 26ގައި\nއޭލެވެލް އިމްތިޙާނު ދެން ފަށާނީ އަންނަމަހުގެ 26ގައި\nމިއަހަރުގެ މެއި މަހާއި ޖޫން މަހު ބޭއްވުމަށް ކުރިން ހަމަޖެއްސި އެޑެކްސެލް އޭލެވެލް އިމްތިޙާނު މިހާރު ކުރިއަށް ގެންދަން ނިންމާފައިވަނީ އަންނަމަހުކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nއެމިނިސްޓްރީން ވިދާޅުވީ ރާއްޖޭގައި ހަދާ އޭލެވެލް އަދި އޭ.އެސް ލެވެލް އިމްތިޙާނުތަކުގެ ތާވަލަށް އެޑެކްސެލްއިން ބަދަލު ގެނެސްފައިވުމާއެކު މިހާރު އެއިމްތިޙާނު ފެށުމަށް ހަމަޖެހިފައިވަނީ އަންނަމަހުގެ 26ވަނަ ދުވަހުކަމަށެވެ. އަދި މިބަދަލު ގެނެސްފައިވަނީ އެޑިއުކޭޝަން މިނިސްޓްރީއާއި ޑިޕާޓްމަންޓް އޮފް ޕަބްލިކް އެގްޒޭމިނޭޝަނާ ކުރިން މަޝްވަރާކުރުމެއްނެތިކަމަށް އެމިނިސްޓްރީން ވިދާޅުވެއެވެ. އެޑިއުކޭޝަން މިނިސްޓްރީން ވިދާޅުވީ ކުރިން ތާވަލްކުރި ތަރީޚަށް އިމްތިޙާނު ބޭވުމަށް އެޑެކްސަލްއާއެކު ކުރި މަޝްވަރާތަކަށް އަލިމަގެއް ފެނިފައިނުވާކަމަށެވެ.\nކޯވިޑް-19ގެ ސަބަބުން 2020ވަނަ އަހަރު ރާއްޖޭގެ ސްކޫލްތައް ގިނަ ދުވަސްތަކަކަށް ބަންދުކުރަން ޖެހުމުގެ ސަބަބުން 2020ވަނަ އަހަރާއި 2021ވަނަ އަހަރުގެ އެކެޑެމިކް ކަލަންޑަރަށް އެޑިއުކޭޝަން މިނިސްޓްރީން ވަނީ ބޮޑެތި ބަދަލުތަކެއް ގެނެސްފައެވެ. މީގެ އިތުރުން އޯލެވެލް އާއި އޭލެވެލް އިމްތިޙާނު ބާއްވާ ތާރީޚްތަކަށްވެސް ބަދަލުތަކެއް އައިސްފައިވާކަން ފާހަގަކުރެވެއެވެ.


Ummeedhakee Yameen Anburaa Jalah Nugendhevun: Shaheem – adduLIVE\nއުއްމީދަކީ ޔާމީން އަނބުރާ ޖަލަށް ނުގެންދެވުން: ޝަހީމް\nApr 30, 2021, 15:22 ހަސަން ރަޝީދު\nއުއްމީދަކީ ކުރީގެ ރައީސް އަބްދުﷲ ޔާމީން އަނބުރާ ޖަލަށް ނުގެންދެވުން ކަމަށް ކުރީގެ އިސްލާމިކް މިނިސްޓަރު ޑރ.މުހައްމަދު ޝަހީމް ވިދާޅުވެއްޖެއެވެ.\nމާފުށީ ޖަލުގައި ކޮވިޑް ފެތުރޭތީ ޔާމީން ރޭ ގެއަށް ބަދަލުކޮށްފައިވާއިރު، އެމަނިކުފާނު ގެއަށް ބަދަލުކުރީ ކިހާ މުއްދަތަކަށް ކަމެއް ކަރެކްޝަންސް އިން ހާމަކޮށްފައެއް ނުވެއެވެ.\nޔާމީން ގެއަށް ބަދަލުކުރުމާ ގުޅިގެން ޝަހީމް ވިދާޅުވީ އެއީ އުފާވެރިކަން ހުރި ކަމެއް ކަމަށާއި ސަރުކާރުގެ ނިންމެވުމަށް މަރުޙަބާ ދަންނަވާ ކަމަށެވެ. އަދި އުންމީދަކީ އަނބުރާ ޔާމީން ޖަލަށް ނުގެންދެވުން ކަމަށްވެސް ޝަހީމް ވިދާޅުވިއެވެ.\n"މިއީ ކޮވިޑް 19ގެ ކާރިސާއިން ދިވެހި ޤައުމު ސަލާމަތްކުރުމަށްޓަކައި، ޤައުމުގެ ތެރޭގައި ސިޔާސީ ހަމަޖެހުން ޤާއިމުކޮށް ޤައުމީ އެއްބައިވަންތަކަމުގެ ސަފުތައް ބަދަހިކުރަން ހުޅުވިގެން ދިޔަ ދޮރެއް" ޝަހީމް ވިދާޅުވިއެވެ.\nއަދި ދުއާއަކީ ޔާމީނަށް އިންޞާފު ލިބިވަަޑައިގެން މިނިވަންވެވަޑައިގެން ޤައުމީ ޚިދުމަތަށް އެނބުރި ވަޑައިގަތުމުގެ ތައުފީޤު ދެއްވުން ކަމަށާއި ޔާމީނަކީ ދިވެހި ޤައުމީ ޙަޔާތުގައި ނުހަނު ޚިދުމަތްތެރި މުހިންމު ޝަޚުޞިއްޔަތެއް އަދި އިޤުތިޞާދީ މުފައްކިރެއް ކަމަށްވެސް އޭނާ ވިދާޅުވިއެވެ.\nޔާމީން ގޭ ބަންދަށް ބަދަލުކޮށްފައިމިވަނީ އެމަނިކުފާނު ގެޔަށް ބަދަލުކޮށްދިނުމަށް އެދި އާއިލާ އަދި އިދިކޮޅު ލީޑަޝިޕްގެ ބޭފުޅުން ވަނީ ރައީސް އިބްރާހިމް މުހައްމަދު ސޯލިހުގެ އަރިހުން އެދިވަޑައިގަންނަވާފައިވާ ދަނޑިވަޅެއްގައެވެ.\nމަނީލޯންޑްރިންގެ ކުށް ސާބިތުވެ ފަސް އަހަރުގެ ޖަލު ހުކުމެއްގައި ހުންނެވި ޔާމީންގެ މައްޗަށް މިހާރު ވެސް އަންނަނީ އެމްއެމްޕީއާރްސީގެ ހިޔާނާތާއި ގުޅޭ މައްސަލައެއްގައި ދައުވާ ކުރަމުންނެވެ. އެގޮތަށް ފުށްގިރި މައްސަލައިގައި ރިޝްވަތު ހިފުމުގެ ދައުވާ އާއި މަނީލޯންޑްރިންގެ ދައުވާ ރައިސް ޔާމީންގެ މައްޗަށް އުފުލާފައިވެއެވެ.


Muzaaharaa ge baiverin alifaanaa nukulhumah China in edhijje\nހޮންކޮންގެ މުޒާހަރާގެ ތެރެއިން--\nހޮންކޮންގެ މުޒާހަރާގެ ބައިވެރިން "އަލިފާނާ ނުކުޅުމަށް" ޗައިނާ އިން އެދިއްޖެ\nހޮންކޮންގެ ގާނޫނު ހަދާ މަޖިލީހުން އެކުލަވާލި އެކްސްޓްރެޑިޝަން ބިލްގެ ސަބަބުން މިދިޔަ މަހު ފެށި މުޒާހަރާތައް ހަމަނުޖެހުންތަކަށް ބަދަލުވެފައި ވަނިކޮށް، މުޒާހަރާގެ ބައިވެރިން "އަލިފާނާއި ނުކުޅުމަށް" ޗައިނާ އިން އެދިއްޖެ އެވެ. ޗައިނާ އިން ބުނީ އަލިފާނާ ކުޅެނީކަމުގައި ވާނަމަ އަމިއްލަ ނަފްސު ފިހިދާނެ ކަމަށެވެ.\nހޮންކޮންގައި ކުރަމުންދާ މުޒާހަރާތަކާއި ގުޅިގެން ހޮންކޮން އެންޑް މަކާއު އެފެޔާޒް އޮފީސްގެ ތަރުޖަމާން ޔޭން ގުއޭން ވިދާޅުވީ، ހޮންކޮންގައި ހިނގަމުންދާ ހަމަނުޖެހުންތަކުގެ ސަބަބުން ގައުމު އޮތީ ވަރަށް ނުރައްކާތެރި ފައްތަރެއްގައި ކަމަށެވެ. އަދި މަޑުމައިތިރި ކަމަކީ ބަލިކަށި ކަމުގައި ދެކުމުގެ ކުށްހީ ނުކުރެއްވުމަށް ގުއޭން ވަނީ އެދިފަ އެވެ.\nގުއޭން ވިދާޅުވީ ހޮންކޮން ގެ ރައީސާ ކެރީ ލެމް މަގާމުން ދުރުކުރުމަށް މުޒާހަރާގެ ބައިވެރިން ކުރާ މަސައްކަތުން އެއްވެސް އަސަރެއް ނުކުރާނެ ކަމަށެވެ. ހޮންކޮންގައި ސިލްސިލާ ގޮތެއްގައި ކުރިޔަށްދާ މުޒާހަރާތަކުގެ ސަބަބުން އެގައުމުގެ އިގްތިސޯދަށް ބޮޑެތި ގެއްލުންތަކެއް ވަމުންދާ ކަމަށް ވެސް ގުއޭން ވިދާޅުވި އެވެ.\nމުޒާހަރާތަކާއި ބެހޭ ގޮތުން ޗައިނާ އިން ދެވަނަ ފަހަރަށް ބަހެއް ބުނެފައިވާ އިރު ހަރުކަށިކަން ވަނީ ފާޅުކޮށްފަ އެވެ. ގުއޭން ވިދާޅުވި ގޮތުގައި މުޒާހަރާތަކުގައި ހަމަނުޖެހުންތައް އުފެއްދުމުގައި އިސްކޮށް ހަރަކާތްތެރި ވަނީ ހުޅަނގުގެ ޗައިނާއާ ދެކޮޅު ފަރާތްތަކުންނެވެ.\nއެގޮތުން ގުއޭން ވަނީ އެމެރިކާގެ ހައުސް ސްޕީކާ ނޭންސީ ޕެލޮސީ މުޒާހަރާތަކަކީ "ބަލާލަން ރީތި މަންޒަރެއް" ކަމަށް ވިދާޅުވެފައިވާ ކަން ފާހަގަކޮށްފަ އެވެ. އަދި ހޮންކޮންގެ ސަލާމަތީ ބާރުތަކުގެ ތަހުގީގެއް ހިންގަން އިނގިރޭސިވިލާތުގެ ކުރީގެ ފޮރިން ސެކްރެޓަރީ ޖެރެމީ ހަންޓް ގޮވާލިކަން ވެސް ގުއޭން ވަނީ ފާހަގަކޮށްފަ އެވެ.\nގުއޭން ވިދާޅުވީ މުޒާހަރާތަކުގެ ގިނަ ބައިވެރިންނަކީ ދޮގު މައުލޫމާތު ލިބުމުގެ ސަބަބުން ގެއްލުން ލިބެމުންދާ ފަރާތްތަކެއް ކަމަށެވެ.\nމައްސަލަ ބޮޑުވި އެކްސްޓްރެޑިޝަން ބިލް ވަނީ ޗައިނާގެ ސަރުކާރުން މިހާރު އަނބުރާ ގެންގޮސްފަ އެވެ. ބިލްގެ ސަބަބުން ފެށި މުޒާހަރާތަކުގައި އާންމުންނާއި ފުލުހުން މެދުގައި ބޮޑެތި ކުރިމަތިލުންތައް ހިނގުމުގެ އިތުރުން މުޒާހަރާގެ ބައިވެރިން ވަނީ ހޮންކޮން ގެ ގާނޫނު ހަދާ މަޖިލީހަށް ވަދެ ބޮޑެތި ގެއްލުންތަކެއް ވެސް ދީފަ އެވެ. އަދި ރެއިލް ސްޓޭޝަނެއް ތެރޭ ވަނީ ތަޅާފޮޅުމެއް ވެސް ހިނގާފަ އެވެ.


David Akee Beybe Ehfadha Meeheh- Aniston - Vaguthu\nޑޭވިޑް އަކީ ބޭބެއެއް ފަދަ މީހެއް: ޖެނިފާ އެނިސްޓަން\n"ފްރެންޑްސް" ގެ ދެ ތަރިން ކަމަށްވާ ޖެނިފާ އެނިސްޓަން އާއި ޑޭވިޑް ޝުވިމާ ލޯބީގެ ގޮތުން ގުޅިފައިވާ ކަމަށް ދެކެވޭ ވާހަކަތައް އެމީހުން ދޮގުކޮށްފިއެވެ.\nއުމުރުން 52 އަހަރު އެނިސްޓަން ބުނީ އޭނާގެ ކުރީގެ ގާތް ރަހުމަތްތެރިޔާއާ ލޯބީގެ ގުޅުމެއް ނެތް ކަމަށެވެ. އޭނާ ބުނީ މީހުން އެފަދަ ގޮތަކަށް ދެކޭތީ ހައިރާންވި ކަމަށާއި އަސްލު ހަގީގަތުގައި ޝުއިމާ އަކީ ބޭބެއެއް ކަމަށެވެ.\nމަޝްހޫރު ދެ ތަރިން ކަމަށްވާ ޖެނިފާ އާއި ޝުއިމާ ލޯބީގެ ގޮތުން ގުޅިގެން އުޅޭކަމުގެ ވާހަކަތަކެއް ދެކެވެން ފެށީ އެޗްބީއޯ މެކްސް އިން ގެނެސްދިން ފްރެންޑްސްގެ ރީޔޫނިއަންގައި ޝުއިމާގެ "ކްރަޝް" އެއް ހުންނަ ކަމަށް ޖެނިފާ ބުނުމާ ގުޅިގެންނެވެ.\nފްރެންޑްސްގެ ރިހާސަލްގެ ތެރެއިންނާއި ލިބޭ ބްރޭކް ތަކުގައިވެސް ދެތަރިން އުޅެނީ އެކީގައި ކަމަށްވެއެވެ. އަދި އެކީގައި ދެތަރިން ވަގުތު ހޭދަކުރަން އަބަދުވެސް ބޭނުންވާކަން ވަނީ ހާމަވެފައެވެ.\nފޭނުން އަބަދުވެސް ދެތަރިން ރައްޓެހިވެގެން އުޅޭކަމަށް ބުނާއިރު ޖެނިފާ އާއި ޑޭވިޑް އެއްފަހަރުވެސް ރައްޓެހިވެގެން އުޅޭކަން މީޑިއާ އަށް ހާމަކޮށްފައި ނުވެއެވެ. ޖެނިފާ ވަނީ މިހާތަނަށް ދެ ކައިވެންޏެއް ކޮށްފައެވެ. އެއީ 2000 ވަނަ އަހަރުން 2005 ވަނަ އަހަރަށް ބްރެޑް ޕިޓް އާއި ކުރި ކައިވެންޏާއި 2015 ވަނަ އަހަރުން 2017 ވަނަ އަހަރަށް ޖަސްޓިން ތެރޯކްސް އާއި ކުރި ކައިވެންޏެވެ.\nޑޭވިޑް ވެސް ވަނީ ކައިވެންޏެއް ކޮށްފައެވެ. ޑޭވިޑް ކައިވެނިކޮށްފައި ވަނީ (2010-2017) ޒީއީ ބަކްމެން އާއެވެ. މި ކައިވެންޏަށް އޭނާ އަށް ވަނީ އަންހެން ކުއްޖެއްވެސް ލިބިފައެވެ.